Ġinnasju Spiritwali Dikjarazzjoni fuq il- Ġinnasju Spiritwali Dina l- opra fiha ġabra ta' tagħlim minn diversi gravi awturi spiritwali, u hija bħala kors sabiex wieħed bih jista' jasal li jiddisprezza kull ħaġa maħluqa, u li japprezza dak li hu tal- ispirtu.

Fih huwa ffigurat li Kristu qiegħed jitħaddet u jgħallem; però għandu jintgħata lil kull tagħlim espost il- valur u l- piż proprju u reali li hemm fih tal- verità u tal- ġustizzja.

Il- ġudizzju fuq dina l- opra jista' biss jagħtih min bid- diliġenza jkun qraha, u xtarrha għad- dawl, għall- utilità, u għall- paċi li hija ordinata biex tikkomunika lil min hu dispost, lil min għandu widnejn biex jisma' .

Dina l- opra tinqasam f' Attendenzi fuq diversi oġġetti: però huwa ssuġġerit li ħadd ma jaqra fl- istess jum ħlief attendenza waħda, u dan għall- ikbar profitt spiritwali fil- kamp tar- riflessjoni, u tal- istudju: waħda kuljum u mingħajr interruzzjoni sakemm ikun spiċċa l- kors kollu tal- attendenzi assenjati.

Min jaqra huwa lilu rrikkmandat li jrodd is- salib bl- invokazzjoni tas- Santissima Trinità qabel kull attendenza ġinnasjali u li jgħid dina l- offerta: "Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex tagħtini l- Ispirtu Santu tiegħek.

Ammen."

DAĦLA Fi żmien il- paċi, is- suldati, li huma tassew riżoluti biex ma jaqgħux fil- jasar tal- għedewwa, u li għandhom għal qalbhom il- patrija maħbuba tagħhom, ma jaħlux fil- għażż u fil- vanità żmien hekk prezzjuż; iżda jedhew jaħdmu l- armi, u fihom jitħarrġu bid- diliġenza, biex meta tinqala' l- gwerra jkollhom biex jiddefendu ruħhom u joħorġu rebbieħa: hekk ukoll jagħmel min jibża' serjament li jaqa' mejjet taħt saqajn l- għedewwa spiritwali, u ma jqumx iżjed — jitgħallem u jipprattika bid- diliġenza dak li jitgħallem, taħt l- għajnuna tal- grazzja, li Alla ma jiċħadha qatt lil min tassew ifittxu.

Kull min jiġi fid- dinja jeħtieġlu li jillotta indispensabbilment, u ma jkunx inkurunat, malli minnha joħroġ, jekk ma jkunx ikkumbatta leġittimament skont ir- regoli tal- evanġelju.

Dan ukoll iżomm quddiem il- menti tiegħu huwa u jillotta: "Il- Premju" fi tgawdija eterna, u "Il- Kastig" fi pwieni terribbli u eterni.

Fil- bidu ta' kull attendenza.

O Majjistru divin, għidli x' ngħallem illum lill- iskulari tiegħek, li inti afdajtli providenzjalment fil- ħsieb tiegħi: u agħmel li t- tagħlim jiswa lili u lilhom għas- saħħa ta' dejjem.

Ammen.

Fit- tmiem ta' kull attendenza.

Sinjur Ġesù Kristu, inti għallimtna li, meta nkunu għamilna d- doveri tagħna, ngħidu: "Aħna servi battala, għamilna dak li kellna nagħmlu"; iżda aħna ngħidulek ukoll: "Grazzi u maħfra."

Attendenza Nru 1.

Fiex hija mqiegħda s- sustanza għall- fini tas- saħħa eterna Dan ikun illum l- oġġett tal- attenzjoni tiegħek, o iben tiegħi.

X' jiswa li inti tkun temmen fija, u mbagħad ma toprax skont kif inti temmen?

X' jiswa li inti tagħmel elemożni kbar, flaġelli fuq ġismek, u opri oħra tajba, u mbagħad il- volontà tiegħek hija marbuta bid- dnub il- mejjet?

Inti, immela, għandek tifhem serjament li s- sustanza għall- fini tas- saħħa tiegħek eterna hija mqiegħda hawn, li malli tintebaħ li l- oġġett tal- ħsieb tiegħek, jew tal- kelma tiegħek, jew ta' xi azzjoni oħra kwalunkwe tiegħek huwa pprojbit mil- liġi divina, inti tiddiżappruvah u ma tagħtihx il- kunsens tal- volontà tiegħek għal xi motiv tal- fidi.

Meta inti tintebaħ li hemm il- ħażen, u tirreżisti kontra tiegħu, inti tkun tigglorifika u tadura 'l Alla bl- ispirtu u bil- verità, inti b' hekk tkun tirringrazzjah sinċerament għall- ġid kollu li għamillek, inti tkun tiġbed fuqek innifsek il- benedizzjoni tiegħu kollha favuri u grazzji, u inti tkun tiskonta mid- djun tiegħek mal- ġustizzja divina.

Meta però wieħed jintebaħ li hemm il- ħażen, u jagħrfu gravi fil- kuxjenza, u intant jagħtih il- kunsens tal- volontà, dan isir oġġett tal- korla ta' Alla, li ma jistax ma jisħetx 'il min jidneb gravement u ma jberikx 'il min iservih fedelment.

Dina s- saħta hija ġusta u denja tal- infedeltà fis- servizz ta' Alla u tal- ingratitudni għall- ġid kollu ta' Alla li għamel lilu.

Fil- ħwejjeġ fittex dejjem is- sustanza, jekk trid il- ħajja.

Attendenza Nru 2.

Min hu l- aktar bniedem beatu u glorjuż quddiem Alla.

Dan ikun illum l- oġġett tal- attenzjoni tiegħek, o iben tiegħi.

Ma hawnx fuq dina l- art bniedem iktar beatu u glorjuż quddiem Alla minn hedak li jkun kawża volontarja li bih ikun evitat dnub għal xi motiv tal- fidi.

Jiena għidt li min ikun għamel u għallem, dan jissejjaħ kbir fir- renju tas- smewwiet.

(Matt.

V, 19.)

Ġib quddiem għajnejk il- parti opposta, meta jiena tkellimt fuq l- iskandlu.

Jiena għidt li min ikun ta' skandlu jaqbillu li ġebla tal- mitħna tiġi mdendla ma' għonqu u li jiġi mgħarraq fil- profond tal- baħar.

(Matt.

XVIII, 6).

Mela ifhem tajjeb x' jiġifieri tkun kawża volontarja, li bik jiġi evitat dnub, u x' jiġifieri tkun kawża volontarja, li bik jiġi magħmul id- dnub.

Inti għandek madwarek kuruna ta' tfal: u inti tgħallimhom u tkellimhom fuq il- preżenza ta' Alla, fuq is- siegħa moħbija tal- mewt, u fuq il- fjammi eterni; u intant fosthom ikun hemm min jagħmel id- dnub il- mejjet, ingħidu tal- ġisem; allura wara, dakinhar stess, dan jiġi ttentat biex jidneb gravament, u jiftakar fit- tagħlim tiegħek, u jibża' minn Alla, u serjament jirreżisti kontra d- dnub u jirbaħ.

Min kien il- kawża li dak id- dnub ma sarx?

Kont inti, u d- dnub ma sarx għal motiv tal- fidi.

Oxtor ftit fuq it- tixbiha li jiena għidt: "Hekk huwa r- renju ta' Alla, bħallikieku, jekk bniedem jitfa' ż- żerriegħa fil- ħamrija, u jorqod u jqum billejl u binhar, u ż- żerriegħa tinbet, u tikber, meta huwa ma jafx.

Għaliex il- ħamrija minn rajha tagħmel il- frott, l- ewwel il- ħaxixa, imbagħad l- isbula, imbagħad qamħa fl- isbula" (Marku IV, 26- 28).

Kollox hu ordnat biex jitneħħa d- dnub u biex id- dnub ma jsirx: għalhekk jiena ġejt fid- dinja, u stabbilejt il- knisja bit- tagħlim, bis- sagramenti, u bl- ispirtu tal- orazzjoni.

Attendenza Nru 3.

Iż- żewġ imqadef li jdaħħlu r- ruħ fil- port tas- saħħa eterna.

Jista' jkun li dgħajsa timxi mingħajr imqadef?

Istħajjel li kull bniedem huwa waħdu qiegħed fuq baħar inkostanti f' dgħajsa, li biha jeħtieġ li jidħol fil- port tas- saħħa eterna.

Jekk ma jiddiriġix ruħu u ma jmexxix id- dgħajsa b' żewġ imqadef, li huma s- silenzju u l- paċenzja, mingħajr dubju jibqa' f' nofs ta' baħar, f' periklu kbir ta' nawfraġju.

Is- silenzju huwa l- moqdief għal idu l- lemenija, u l- paċenzja huwa l- moqdief għal idu x- xellugija.

Hemm miktub fl- Iskrittura mqaddsa li s- silenzju huwa l- kult tal- ġustizzja: bih immela kull min jiddirieġi ruħu ma jasalx biex jidneb.

Hemm ukoll miktub fl- evanġelju li bil- paċenzja wieħed isalva ruħu: biha immela kull min jiddirieġi ruħu, mingħajr dubju jidħol fil- port tas- saħħa eterna: u l- Iskrittura hija infallibbli.

Aqdef immela dejjem b' dawn iż- żewġ imqadef spiritwali, u ebda mewġa tkun kbira kemm tkun, ma tissuperak qatt.

Però dawn iż- żewġ imqadef huma tqal wisq għall- maneġġ: għalhekk, jekk wieħed ma jirrinforzax ruħu bl- ispirtu tal- orazzjoni, ma jkun qatt kapaċi li jaqdef bihom u jimxi.

Mingħajr l- orazzjoni r- ruħ tiffjakka, tegħja u tiġġarraf fid- dnub: itolbu, għidt jiena, sabiex ma taqgħux fit- tentazzjoni: u mingħajri intom ma tistgħu tagħmlu xejn.

M' hemmx dubju li Alla jagħti tassew l- ispirtu t- tajjeb lil min jitlobhulu bil- verità, bħalma missier ta' hedina l- art jagħti ħwejjeġ tajba u meħtieġa lil ibnu li jitlobhomlu.

Dejjem silenzju tal- menti u tal- fomm: dejjem paċenzja u fuq kollox dejjem orazzjoni.

Attendenza Nru 4.

Il- kuntatt ta' Alla mar- ruħ.

Dan ikun illum l- oġġett tal- attenzjoni tiegħek, o iben tiegħi.

Meta Alla jmiss ruħ bil- grazzja tiegħu, allura immedjatament dina tagħraf ix- xejn tagħha, u l- indenjità tagħha, u tinklina lilha nnifisha li tumilja lilha nnifisha b' tant persważjoni li tfittex l- inqas lok, u l- iktar ħwejjeġ baxxi ta' dina l- art.

Tgħodd lilha nnifisha oġġett ta' disprezz, u li kulħadd għandu jedd fuqha li jikkmandaha.

Meta Alla jmiss ruħ bil- grazzja tiegħu, allura dina immedjatament tagħraf li l- volonta ta' Alla biss għandha tkun magħmula: u għalhekk tidħol fi stat ta' indifferenza għal kollox, b' għożża kbira tal- ubbidjenza, issir doċli bla ebda reżistenza għas- superjuri tagħha, ikunu min ikunu, ħlief kontra d- dnub.

Meta Alla jmiss ruħ bil- grazzja tiegħu, allura immedjatament il- menti tagħha tidħol f' serenità, u fi kwiet b' mod li l- qalb tagħha timtela bil- paċi u ma tkun tixtieq ebda ħaġa temporali.

Meta Alla jmiss ruħ bil- grazzja tiegħu, allura immedjatament tara fiha forza li kollox tista' tissupera permezz ta' dak li jkun jikkonfortaha.

Meta Alla jmiss ruħ bil- grazzja tiegħu, allura immedjatament tara li kull glorja, kull delizzju, kull ġid ieħor temporali huwa vera vanità anzi denn ta' disprezz u ta' abborriment.

Meta Alla jmiss ruħ bil- grazzja tiegħu, allura immedjatament dina jew tibża' minnu, jew tħobbu mingħajr ebda biża' Meta Alla jmiss ruħ bil- grazzja tiegħu, ma tkunx kapaċi topra mingħajr imħabba, anki mal- ikbar għedewwa tagħha, u mal- aqwa avversarji tagħha: għalhekk kollox tissaporti.

Ruħ bħal dina hija tassew beata, li għandha 'l Alla magħha, u li għandha b' oġġett uniku 'l Alla.

Attendenza Nru 5.

Il- kuntatt tax- xitan mar- ruħ.

Meta x- xitan imiss ruħ, dejjem imissha bil- permess ta' Alla, li l- ġudizzji tas- sapjenza tiegħu huma ta' ħadd ta' min ifittixhom.

Meta x- xitan imiss ruħ, allura dina immedjatament tħoss li titqanqal biex tissuppervja, għax jagħtiha tifhem li hija xi ħaġa, denja ta' ġieħ u ta' stima għall- merti tagħha u għall- preġji li jridha tilmaħ fiha, u tħoss li xejn m' għandha ċċedi biex iżżomm il- fehma tagħha, u li tiddiżubbidixxi lil kull min imeriha.

Meta x- xitan imiss ruħ, immedjatament jidħol l- inkwiet, u t- taħwid fil- menti.

Meta x- xitan imiss ruħ, allura, immedjatament, dina tħoss il- passjonijiet tal- korla, u l- passjonijiet tax- xewqat jintrefgħu fiha tant 'il fuq li għall- inqas kuntrarju tħoss lilha nnifisha inklinata li tħoll ilsienha, u li tislet ix- xabla tagħha għall- vendetta, u li għall- inqas delizzju senswali tħoss lilha nnifisha inklinata għas- sodisfazzjon tagħha.

Meta x- xitan imiss ruħ, allura tħoss li għandha teżamina bir- raġuni l- artikoli tal- fidi.

Hawn ta' min jinnota li l- aqwa tħabrik tax- xitan hu li jneħħi l- fidi, li hija l- vera kawża tal- vittorja tar- ruħ fuqu u fuq kull għadu tagħha.

Meta x- xitan imiss ruħ, allura tħoss lilha nnifisha li għandha taqta' qalbha fuq il- ġustizzja ta' Alla, jew li tabbuża fuq il- ħniena tiegħu.

Meta x- xitan imiss ruħ, dina tħoss li għandha tobgħod 'l Alla li jippermetti t- tribulazzjonijiet, u 'l kull min ma jkunx jogħġobha.

Kulħadd jagħti minn dak li għandu: għalhekk ix- xitan ma jistax jispira ħlief sentimenti ta' suppervja, ta' mibegħda, ta' għejra, ta' impurità, ta' ġlied: jispira qerq, gideb, inkwiet, u taħwid: u msejkna u infeliċi tassew hija r- ruħ li tidħol fix- xibka tiegħu.

Attendenza Nru 6.

Il- kuntatt tan- natura mar- ruħ.

Dan ikun illum l- oġġett tal- attenzjoni tiegħek, o iben tiegħi.

Meta l- ispirtu tan- natura jqum fir- ruħ, u dina tissekondah, allura tfittex f' kollox lilha nnifisha, u mhux 'l Alla taħseb li togħġob, iżda lilha nnifisha b' kull sodisfazzjon.

Meta l- ispirtu tan- natura jqum fir- ruħ, u dina tissekondah, allura dina tifhem li hija għandha d- dritt li tgawdi l- libertà tagħha hekk li ħadd ma jista' jikkmandaha, u ma tkunx trid tissottometti lilha nnifisha.

Meta l- ispirtu tan- natura jqum fir- ruħ, u dina tissekondah, allura tħobb biss 'il min iħobbha, u ssellem biss 'il min isellmilha.

Meta l- ispirtu tan- natura jqum fir- ruħ, u dina tissekondah, allura tonfor quddiem kull min imerilha qalbha, quddiem kull salib, u ma tridx ħlief mistrieħ, tpaxxija u kumdità.

Meta l- ispirtu tan- natura jqum fir- ruħ, u dina tissekondah, allura biex tasal fil- fehma u fl- intent tagħha tagħmel kull mezz, għax dak li tkun trid, tridu bilfors.

Meta l- ispirtu tan- natura jqum fir- ruħ, u dina tissekondah, allura tapprova u tgħożż biss dak li lilha jogħġob u dak li hu sabiħ u prezzjuż f' għajnejha.

Meta l- ispirtu tan- natura jqum fir- ruħ, u dina tissekondah, allura dina ma tagħmel xejn għal xejn, tagħmel il- ġid bit- tama illi jkollha l- ħlas, is- sodisfazzjon fl- art bit- tpattija, bit- tifħir u bil- favuri.

Meta l- ispirtu tan- natura jqum fir- ruħ, u dina tissekondah, immedjatament tidħol fl- inkwiet u fl- infeliċità, għax il- fini tar- ruħ huwa Alla waħdu, u ma jistax jgħix fil- paċi min ikun barra miċ- ċentru tiegħu.

Attendenza Nru 7.

Fejn hija mqiegħda s- sustanza tad- direzzjoni spiritwali.

L- ewwel nett kollox inutli, jekk ir- ruħ mhix diposta li tikkoreġi lilha nnifisha, għax il- potenza essenzjali għall- ħajja spiritwali hija l- volontà tajba.

Il- paċi infatti hija l- konsegwenza tal- ħajja spiritwali f' din id- dinja u fl- oħra.

Is- sustanza tad- direzzjoni spiritwali hija kollha fl- eżami tal- kuxjenza u fil- meditazzjoni tal- veritajiet: mingħajr eżami ma jinkixfux l- inganni: mingħajr meditazzjoni r- ruħ tongħos u tmut.

Kemm inganni min- naħa tax- xitan, min- naħa tan- natura u min- naħa tad- dinja!

Biex wieħed jagħraf l- inganni jeħtieġ li jiftaħ għajnejh serjament fuq l- intenzjoni ta' kull opra, u speċjalment waqt il- prova tal- virtujiet, jeħtieġ li jiftaħ qalbu mad- direttur fl- ispirazzjonijiet kollha li jġarrab fih innifsu, dejjem però pront biex jobdi, jeħtieġ li jgħarbel iċ- ċirkustanzi li jissieħbu mal- azzjoni tiegħu, jeħtieġ li ma jkunx preċipituż li japprova kull ħaġa għax jaraha tajba, iżda jeżaminaha wkoll fil- konsegwenzi tagħha, skont il- proverbju: aħseb dejjem x' jiġi wara.

Issa rigward il- meditazzjoni: mingħajrha r- ruħ tippriva lilha nnifisha mill- ikel sustanzjali, għax kif il- ġisem jgħix bil- ħobż, ir- ruħ b' kull kelma li toħroġ minn fomm Alla: għalhekk mingħajr meditazzjoni r- ruħ la tieħu forza mill- imħabba u lanqas mill- biża' salutari, u tindebolixxi lilha nnifisha u tmut.

Immela eżami spiss u meditazzjoni spiss, ladarba l- ġudizzju fil- mewt huwa inevitabbli.

Attendenza Nru 8.

Kif wieħed jagħraf approvazzjoni sinċiera ta' opra tajba.

Dan ikun illum l- oġġett tal- attenzjoni tiegħek, o iben tiegħi.

Huwa veru li meta wieħed japprova opra tajba jkollu l- istess mertu tagħha quddiem Alla, kif meta japprova opra ħażina jkollu l- istess kastig tagħha quddiem Alla, anzi meta l- approvazzjoni tkun esternata tilbes iċ- ċirkustanza tal- inkoraġġiment għall- oħrajn u għalhekk il- mertu jew il- kastig jikber quddiem Alla.

Però jekk l- approvazzjoni ta' opra tajba ma tkunx sinċiera, iżda tkun biss bil- kliem tax- xufftejn, mertu quddiem Alla ma jkollhiex.

Bosta nies jaraw il- ġid, il- ħwejjeġ tajba u japprovawhom; iżda jimxu wara d- deni, u jagħmlu l- ħażen.

Sabiex wieħed jingħad li tassew sinċerament japprova opra tajba, jeħtieġ li kif jista' jikkoopera ruħu għaliha, jikkonkorri, jekk jenħtieġ, bil- għajnuna tiegħu, jew imqiegħed fl- istess okkażjoni li jagħmilha ma jdawwarx wiċċu, xħin jista' tassew jagħmilha.

Alla jippremja l- volontà tajba, għax hu prinċipju li dak li inti trid tassew, u ma tistax, Alla jgħoddhulek magħmul: u l- premju u l- kastig huma mqegħdin għall- opri jew fl- effett jew fl- affett sinċier.

Infatti Alla qal lil Abraham biex jissagrifikalu 'l ibnu Iżakk, iżda meta Abraham refa' driegħu biex jesegwixxi l- qtil ta' ibnu, Alla żammu u qallu: "Billi inti għamilt dina l- ħaġa, u ma ħfirtx l- iben uniġenitu tiegħek imħabba fija, jiena nbierkek."

(Ġen XXII, 16).

Hemm bosta manjieri ta' kooperazzjoni għall- opri tajba.

Wieħed jista' jinteressa ruħu bil- għajnuna ta' xi parir tajjeb għall- ikbar faċilità u għall- ikbar sigurezza tal- opra: wieħed jista' jikkonkorri bil- mezzi materjali, bħallikieku bil- flus jew b' xi għoti ieħor: wieħed jista' jikkoopera bit- talb għall- effettwazzjoni tal- opra, jew li jimpedixxi xi tfixkil, eċċ. Osserva s- sinċerità: inti tapprova l- karità ta' bniedem, u intant inti tkun fl- okkażjoni li tagħmel ma' ieħor karità li tassew int tista' tagħmel, u inti ma tagħmilhiex: jidhirlek li l- approvazzjoni tiegħek hija sinċiera jew kelma vojta?

Inti tiddiżapprova dnub ta' impurità u mbagħad fl- okkażjoni inti stess tagħmlu: tissejjaħ diżapprovazzjoni sinċiera dina tiegħek?

Xi wħud jaħsbu li jemmnu f' Alla u bil- fatti huma jiċħduh: però dan kun af dejjem li Alla jara l- qalb, u li xejn ma jinħeba minn għajnejh.

Attendenza Nru 9.

Min hu tassew persważ li huwa midneb.

Fit- taħriġ tal- ħajja spiritwali huwa neċessarjament rikjest li wieħed jagħraf lilu nnifsu fix- xejn tiegħu, u li huwa midneb.

Ma tantx hu faċli għan- natura supperva li tipperswadi ruħha li hija midinba, għalkemm b' fommha tistqarr li hija midinba.

Min hu tassew persważ li offenda Alla ta' Maestà tremenda, fl- ewwel moviment inissel mibegħda lejh innifsu b' riżoluzzjoni fermissima li jmieri l- volontà tiegħu anki b' sagrifiċċju ta' ħajtu, almenu fil- gravità, u dina hija verità.

Infatti dawk kollha li milqutin bid- dawl tal- grazzja għarfu l- malizzja ta' dnubiethom, u kkonvertew lejn Alla bl- ispirtu u bil- verità, x' ma għamlux b' mibegħda tagħhom infushom?

Laqgħu bil- ferħa d- disprezzi, it- tbatijiet, u kull xorta ta' moħqrija: minn rajhom ħaqru 'l ġisimhom bis- sawm, ipprivaw ruħhom mill- kumditajiet u għamlu tant eżerċizzji oħra penużi.

Xejn la taħseb, immela, li inti persważ li inti midneb, għalkemm tgħid b' xufftejk li inti hekk, xħin jiġi fuqek mill- ġudizzji tas- Sapjenza divina xi kuntrarju, xi salib, xi hemm, xi diżgrazzja temporali; u intant inti flok ma tgħid bis- sinċerità: "Ġust inti, o Sinjur, u rett il- ġudizzju tiegħek," tonfor, u tillamenta, u tnissel fik spirtu ta' vendetta lejn il- kawża libera tat- tmerija ta' qalbek.

Min hu persważ li huwa midneb, ma jfittixx l- aqwa lokijiet, lanqas l- ilbies sabiħ, lanqas ikel skwiżit, lanqas kumdità, u fsied, u stimi; anzi dawn il- ħwejjeġ huma għalih kawża ta' niket, billi hu jagħraf kemm orrenda hija l- offiża lil Alla ta' Maestà, li quddiemha jitriegħdu l- Potestajiet tas- sema.

Jekk m' hemmx persważjoni fil- bniedem li huwa midneb, il- konverżjoni tiegħu hija kelma vojta.

Biss min hu persważ li hu midneb jitlob maħfra bil- verità.

Attendenza Nru 10.

X' jenħtieġ biex ir- ruħ iżżomm lilha nnifisha fin- normal.

Dan ikun illum l- oġġett tal- attenzjoni tiegħek, o iben tiegħi.

Huwa dejjem fil- periklu min ma jkunx fl- istat normali tant rigward il- ġisem kemm ukoll rigward ir- ruħ.

Stat normal huwa dak li jkun skont ir- regoli kostanti sija tan- natura sija tal- ispirtu.

Jekk wieħed ikollu mija u grad deni, dan ma jkunx fin- normal tan- natura, u għalhekk ikun fil- periklu ta' saħħtu; hekk ukoll għall- ispirtu.

In- normal tal- ispirtu huwa mqiegħed fil- kwiet tal- menti u fil- paċi tal- qalb.

Jekk il- menti ma tkunx kwieta, u perkonsegwenza lanqas il- qalb fil- paċi għall- korrispondenza naturali li hemm bejniethom, ir- ruħ allura tkun dejjem fil- periklu li tikser il- liġi ta' Alla, u li titlef il- grazzja tiegħu u li tidħol fil- mewt eterna.

Ikun immela studju u diliġenza għal kull bniedem li jżomm ruħu f' hedan l- istat normali sabiex jgħix tajjeb tant miegħu nnifsu kemm mal- oħrajn: għandu jħabrek serjament li jżomm ruħu fil- kwiet, u li jipprokura li jġibu fih malajr, billi hu, kif tgħid l- Iskrittura, jitbiddel kull mument u qatt ma jibqa' fl- istess stat.

Il- paċi hija t- teżor ta' kull bniedem, u ebda bniedem ma jista' jiddisprezzah.

Issa, min irid iżomm ruħu fl- istat normal rigward l- ispirtu, li skont l- Ispirtu Santu jżomm ukoll fl- istat normal is- saħħa tal- ġisem — is- saħħa tal- ġisem, il- paċi tal- qalb — jenħtieġ l- ewwel nett li jkun irid tassew hedana l- istat, għax mingħajr il- volontà riżoluta qatt ħadd ma jista' jasal għalih.

Imbagħad jenħtieġ li jipperswadi ruħu li huwa Alla li jrieġi u li jiggverna kollox għall- volonta tiegħu, kollha tjubija, kollha sapjenza, kollha providenza: u li ħadd ma jista' jirreżisti għall- volontà divina mingħajr ma jitlef il- paċi ta' qalbu.

Iva kollox, kollox Alla jippermetti u xejn ma jsir addoċċ, għax kollox taħt il- padrunanza tiegħu huwa mqiegħed.

Kollox jimxi taħt is- sapjenza divina b' mod li l- inqas għasfur ma jaqax fl- art mingħajr hedan il- Missier ċelesti.

Għalhekk meta r- ruħ tara li hekk ikun jenħtieġ li tkun magħmula l- volontà ta' Alla, allura hija tikkwieta f' daqqa, u lanqas ma tissogra tillamenta, ladarba huwa wkoll naturali għall- bniedem li jkollu jċedi għall- forzi superjuri.

Però n- nisrani għal kollox u bl- ikbar fiduċja għandu jerħi ruħu f' idejn Alla, li huwa Missier kulħadd u Padrun assolut ta' kulħadd u ta' kollox.

Attendenza Nru 11.

X' differenza hemm bejn il- kliem u l- fatti.

L- ewwel nett, is- saltna tas- smewwiet mhix fid- diskors, iżda fil- virtù: u bosta jgħidu li jħobbuni, u mbagħad jimxu skont qalbhom fis- sentimenti tad- dinja li tant jiena rigorożament iddiżappruvajt, u mhux skont it- tagħlim u l- eżempji li jiena Alla inkarnat ħallejtilhom għall- eterna feliċità tagħhom.

Kien ikollhom inqas ġudizzju, kieku ma għarfuni qatt: iżda wara li għarfuni, jiddisprezzaw il- kliem u l- eżempji tiegħi.

M' għandix forsi raġun li jiena nillamenta fuq dawk li jgħidu bil- kelma li huma skulari tiegħi, u mbagħad bil- fatti jiċħdu li huma hekk?

Jista' jkun li skular ikun denn tal- imgħallem tiegħu, meta jipprattika l- kuntrarju tat- twissijiet tiegħu?

Fejn huwa l- ispirtu tal- umiltà tagħhom, meta huma bid- dieher jimxu kuntrarji għaliha?

Jiena Alla inkarnat dhert fid- dinja seftur, u ġejt inkurunat bix- xewk, u huma jissograw isostnu f' volontà ribelli, u jiżżejnu fix- xuxa tagħhom u fl- eleganza tal- ilbies.

Forsi mhux kollox joħroġ mill- qalb?

Forsi min mhux fidil fil- ftit, ikun fidil fil- wisq?

Fejn huwa l- ispirtu tal- karità tagħhom, meta ma jissaportux id- difett tal- oħrajn?

Jiena Alla inkarnat ġejt imsallab f' tant tbatija biex ma nħallihomx ibatu eternament.

Fejn huwa l- ispirtu tas- sagrifiċċju, jew ta' vittma fihom, meta huma jfittxu l- kumdità u jonfru meta tonqoshom?

Jiena Alla inkarnat lanqas biss ma kelli fejn immidd rasi, u waqajt taħt il- qilla tal- mewt biex nagħmel il- volontà ta' Missieri.

Imbagħad jittamaw li b' hekk għandhom jiġi jgawdu miegħi.

O kemm sejrin imqarrqin!

Jaħsbu li, meta ma jkunux iżjed kapaċi li jgawdu d- dinja u s- sentimenti tagħha, allura jfittxu l- ispirtu tiegħi, mingħajr ma jikkonsidraw li jista' jagħlaq iż- żmien għalihom, u jsibu l- bieb magħluq ma' wiċċhom, bħalma sabuh il- ħames xebbiet boloh tal- parabbola.

Il- ħniena tiegħi hija għal min jibża' minni, għal min ifittixni bl- ispirtu u bil- verità.

Ikun it- taħriġ tiegħek kontinwament fl- ispirtu tiegħi, jekk inti trid tkun tassew tiegħi: mieri 'l qalbek, u pperswadiha għas- sagrifiċċju fuq it- tagħlim u fuq l- eżempji tiegħi.

Jenħtieġ li sforz tant tbatija wieħed jidħol fis- saltna ta' Alla.

Attendenza Nru 12.

L- imġiba ta' Alla ma' ruħ li jħobb.

Dan ikun illum l- oġġett tal- attenzjoni tiegħek, o iben tiegħi.

Kull sforz huwa dejjem inutli għar- ruħ, jekk Alla jirtira minnha, jekk Alla ma jberikhiex, jekk Alla ma jagħmilx ħniena magħha: mhix ħaġa ta' min irid, lanqas ta' min jiġri, iżda ta' Alla li jagħmel ħniena.

Dina l- verità għandha tinklina r- ruħ biex tgħix umli, biex tirrikorri lejh jekk tassew trid tasal għall- vittorja fil- kumbattimenti u tieħu l- kuruna tal- ġustizzja.

Il- ġudizzji ta' Alla huma abbiss kbir, u t- triqat tiegħu huma ta' ħadd ta' min ifittixhom biex jifhimhom: infatti huwa jħobb 'il kulħadd, 'il kull kreatura tiegħu bi mħabba skont in- natura; iżda skont il- grazzja, bosta huma msejħin u ftit il- magħżulin.

Tista' taħdem u tillotta kemm għandek ħila, kollox għalxejn jekk is- Sinjur Alla ma jkunx miegħek, favur tiegħek.

Jekk is- Sinjur ma jkunx bnieha hu d- dar għalxejn jaħdmu l- ħaddiema; jekk is- Sinjur ma jkunx indukraha hu l- belt, għalxejn jindukraw il- għassiesa: għalhekk kull glorja hija dejjem għalih.

Jekk issaqsi 'l xi ħadd jekk Alla jħobbux, jista' bis- sigurezza jwieġeb li iva, iżda biss fl- isfera tan- natura; però fl- isfera tal- grazzja, ħadd ma jista' jkun jaf jekk huwiex oġġett tal- mibegħda jew tal- imħabba ta' Alla.

Din hija verità.

Issa però r- ruħ għal ċerti sinjali ssib motiv ta' konsolazzjoni li hija aktarx maħbuba minn Alla bi mħabba tal- grazzja, għaliex kwalunkwe mħabba ma toqgħodx mingħajr turija fl- opri.

Ifhem tajjeb x' jagħmel Alla ma' ruħ li jħobb bi mħabba tal- grazzja.

Meta Alla jkun iħobb ruħ bi mħabba tal- grazzja, waqt it- tentazzjonijet, waqt il- kumbattiment, billi Alla jkun favur tagħha għall- ġudizzji kollha sapjenza tiegħu, jippreservaha, u ma jħallihiex taqa' fid- dnub il- mejjet, u lanqas fi dnub venjali, jekk iżjed ikun iħobbha. 'l Alla nistudjawh u nagħrfuh fuq l- opri tiegħu: issa jekk bniedem maħluq għax- xbieha tiegħu fin- natura ma jħallix jaqa' fl- art ħabib tiegħu, li hu jara li qiegħed iħossu ħażin, iżda jsostnih u jżommu; kemm iżjed Alla jagħmel dan ma' ruħ li jkun iħobb?

Meta Alla jħobb ruħ bi mħabba tal- grazzja, iqegħidha fl- okkażjoni li tagħmel il- ġid mal- proxxmu fil- bżonn tal- għajnuna, u jagħtiha l- mezzi kollha għall- finijiet li għalihom ikun għażilha: għaliex hija proprjetà ta' Alla li jħenn u li jagħmel il- ġid, u l- grazzja tiegħu fir- ruħ ma tafx tagħmel ħaġa oħra diversament.

Meta Alla jħobb ruħ bi mħabba tal- grazzja jagħmel bis- sapjenza u bil- providenza tiegħu li hija ssofri fuq dina l- art, u iktar ma jkun iħobbha, iktar jagħmel li hija ssofri biex, għall- paċenzja tagħha, tirċievi kuruna ikbar tal- ġustizzja.

Għal hedawna s- sofferenzi r- ruħ bil- kwiet kollha tirrassenja lilha nnifisha u bi spirtu ta' umiltà tgħid: Inti ġust, o Sinjur, u kull triq tiegħek hija verità.

Meta però sofferenzi ma jiġux minn Alla bi mħabba tal- grazzja, allura l- bniedem fihom jispaċenzja ruħu bil- ksur tal- liġi divina.

X' konsolazzjoni immela għal hedik ir- ruħ li ġġib vittorja fit- tentazzjoni, li ssib lilha nnifisha fl- okkażjoni li tagħmel il- ġid, u li tkun issofri bir- rassenjazzjoni!

Attendenza Nru 13.

Kull tentazzjoni tidħol tissara mal- ħsieb tal- bniedem.

Ebda tentazzjoni ma tiġi minn Alla, għax Alla ma jittenta 'l ħadd, iżda biss jippermetti biex jippremja l- fidili u jikkastiga l- infidili lejh.

It- tentazzjoni tista' tiġi jew mill- ispirtu tal- istess natura, jew mill- bnedmin, jew mix- xitan, u tidħol tissara dejjem mal- ħsieb tar- ruħ li hija l- parti superjuri tal- bniedem, għax kull kunsens, u kull azzjoni tiddependi minnu biss.

It- tentazzjoni tesponi r- raġunijiet tagħha lill- ħsieb, u l- ħsieb jekk ma jkunx iffortifikat bil- fidi, bid- dawl tal- veritajiet eterni, il- vittorja mhix għalih.

Meta però bl- intellett jagħraf l- inganni tat- tentazzjoni, u l- ħsarat li ġġib, mingħajr dubju li l- volontà ma tarahx bħala ġid, iżda bħala deni veru u tirreżistilu serjament jew b' mod naturali jew b' mod sopranaturali.

B' mod naturali, meta l- intellett jara biss il- ħsara fis- saħħa tal- ġisem, fil- fama jew f' xi ġid ieħor temporali: u reżistenzi bħal dawn qatt mhuma ta' mertu quddiem Alla, għax kieku jonqos dan l- oġġett, allura kienet il- volontà tħaddan bil- kunsens tagħha dak li hu ħażin.

B' mod sopranaturali, meta l- intellett jara l- konsegwenzi tar- ruħ, rigward it- telfien ta' dejjem li Alla jippremja t- tajbin u jikkastiga l- ħżiena, jew li Alla huwa tajjeb u denn ta' kull ġieħ u ta' kull glorja, u ta' kull imħabba: u reżistenzi bħal dawn fid- dawl tal- fidi huma quddiem Alla glorja, ringrazzjamenti, espjazzjoni u jiġbdu l- benedizzjoni u jagħmlu l- mertu.

Immela r- ruħ tikkumbatti u tillotta permezz tar- raġunar fil- ħsieb; il- ħsieb jitkellem mat- tentazzjoni, u t- tentazzjoni mal- ħsieb: il- ħsieb jiġġieled mat- tentazzjoni u t- tentazzjoni tissalta biex tirbaħ bl- inganni fil- promessi tal- ġid.

U l- konklużjoni jew tal- vittorja jew tat- telfa hija fil- ħsieb.

Vittorja biss meta l- ħsieb huwa armat bil- fidi, bir- riflessjoni, bit- tagħlim u bil- grazzja; u li b' volontà soda ma jagħtix widen, malli javverti, jintebaħ bil- malizzja.

Osserva n- neċessità għall- kustodja u għall- viġilanza tal- ħsieb, li kull mument f' hedina l- ħajja huwa assaltat: il- kawża tal- ferħ tiegħek hija fil- ħsieb, il- kawża tan- niket tiegħek hija fil- ħsieb, il- kawża tal- paċi tiegħek hija fil- ħsieb, u kollox fil- ħsieb.

Attendenza Nru 14.

Il- ħsieb jikkomunika mal- passjonijiet.

Dan ikun illum l- oġġett tal- attenzjoni tiegħek, o iben tiegħi.

Xejn ħlief il- ħsieb ma jista' jrażżan jew iżomm fl- ordni l- passjonijiet: xejn ħlief il- ħsieb ma jista' jqajjem għad- diżordni l- passjonijiet.

Il- passjonijiet mhumiex ħwejjeġ ħżiena, huma proprjetà tan- natura umana: però jekk ma jinżammux taħt it- treġija tar- raġuni, il- bniedem jidħol fil- klassi tal- annimali, jgħix infeliċi u inkwiet tant f' din id- dinja kemm fl- oħra; għax is- saltna tas- smewwiet hija paċi u ġustizzja, u mhux ikel u xorb, jew sodisfazzjonijiet senswali.

Kun af li r- ruħ u l- ġisem għandhom korrispondenza naturali bejniethom u kummerċ inseparabbli: però r- ruħ li proprjetà tagħha hija r- raġuni ossija l- ħsieb hija l- parti superjuri; u l- ġisem, ossija l- passjonijiet, huma l- parti inferjuri tal- bniedem.

Issa kull darba li r- ruħ taħseb, dejjem issir il- komunikazzjoni relattiva jew mal- passjonijiet konkupixxibbli, cioè, li għandhom b' oġġett tagħhom dak li jingħoġob, jew mal- passjonijiet iraxxibbli, cioè, li għandhom b' oġġett tagħhom dak li ma jingħoġobx: u dana kollu skont il- kwalità tal- ħsieb.

Jekk il- ħsieb tiegħek jedha b' dak li jingħoġob lin- natura, il- passjonijiet tal- konkupixxibbli jħossu l- aptit relattiv tal- imħabba mal- oġġett tal- istess ħsieb: jekk il- ħsieb tiegħek jedha b' dak li ma jingħoġobx lin- natura, il- passjonijiet tal- iraxxibbli jħossu l- aptit relattiv tal- vendetta mal- oġġett tal- istess ħsieb.

Hawn immela huwa qiegħed l- istudju kollu kif il- ħsieb għandu jiddirieġi lilu nnifsu biex ikun illiberat mill- insulti tal- passjonijiet ossija mill- forzi tagħhom.

L- esperjenza dejjem għallmet li kull ħsieb li żamm f' kollox il- moderazzjoni, dejjem mexa fit- triq tal- virtù skont il- prinċipju li l- virtù hija mqiegħda fin- nofs; għax il- ħsieb huwa mqiegħed f' natura feruta li ma tafx tgħid biżżejjed.

Dejjem saltan fil- vera feliċità, fil- vera paċi hedak il- ħsieb, li ddirieġa lilu nnifsu bis- silenzju intern, jew li malajr siket malli lemaħ l- ombra tal- ħażen, tal- inkwiet: u mingħajr il- grazzja tas- sema dan ħadd ma jista' jagħmlu, kif kiteb l- appostlu Ġakbu.

Attendenza Nru 15.

X' jenħtieġ li wieħed jinża' biex jidħol jissara.

Jenħtieġ li wieħed jinża' kollox biex jidħol jissara: għaliex jekk jidħol fil- kamp biex jissara, u jkun imlibbes b' xi ħaġa anki żgħira faċilment l- għadu jsib mnejn jaqbdu u jsabbtu mal- art ikanta vittorja.

L- ispirti malinni huma għarwenin: u għarwien ma' għarwien għandu jissara; immela l- inqas attakk tal- volontà mal- kreatura jqiegħed ir- ruħ fil- periklu tat- telfien ta' dejjem.

Jekk wieħed ikun attakkat ma' missieru, jew ma' ommu, jew ma' martu, jew ma' wliedu, jew ma' ħutu, jew ma' xi ħabib, jew ma' xi ġid temporali, mal- ħajja, mal- fama, ma' xi possessjoni jsib ruħu waqt it- tentazzjoni hekk bla forza li jakkonsenti għad- dnub biex ma jinfiridx mill- oġġett ta' qalbu.

Fi kliem ieħor jagħmel il- kreatura iktar prezzjuża mill- kreatur.

Għalhekk biex wieħed jirbaħ kull tentazzjoni jeħtieġ li jillotta mneżża' sa mill- inqas qafla: jeħtieġ li jobgħod 'il missieru, u 'l ommu, u 'l martu, u 'l uliedu, u 'l ħutu iva u 'l ħajtu wkoll li naturalment ma jibdilha ma' xejn, jekk ma jridx jobgħod 'l Alla, il- premju tal- vittorja tiegħu.

Jeħtieġ li jirrinunzja kulma għandu b' distakk tali fl- ispirtu li jitlef kollox biex ma jitlifx il- vittorja: jeħtieġ fuq kollox li jiċħad lilu nnifsu u jmieri l- volontà tiegħu, altrimenti l- mewt ta' dejjem għandu għax jistenna waqt is- sarar tiegħu mal- għedewwa spiritwali tiegħu.

Il- kawża ta' kull dnub hija fl- attakk tal- volontà mal- kreatura, u fil- biża' li wieħed jitlef il- kreatura.

U kemm għandu wieħed raġun li volontarjament jiċċaħħad u jinża' minn kollox, meta neċessarjament u indispensabbilment għandu mill- forza tal- mewt iħalli kollox, f' ħin bla waqt, u jidħol fl- eternità!

Hekk għandu wieħed iġib ruħu mal- kreaturi: jgħożż biss dawk li jressquh u jgħinuh għall- akkwist ta' Alla, il- fini uniku tiegħu, u jwarrab dawk li jfixkluh minn hedana l- akkwist.

X' inhija l- kreatura fejn il- kreatur?

X' inhuwa ż- żmien fejn l- eternità?

Ir- riflessjoni tanima l- volontà biex tinħall minn kull affezzjoni ta' dina l- art.

Jinża' immela kollox min irid jingħaqad ma' Alla fil- ħajja u wara l- mewt.

Attendenza Nru 16.

X' jenħtieġ li wieħed jilbes biex jidħol jissara.

Dan ikun illum l- oġġett tal- attenzjoni tiegħek, o iben tiegħi.

Meta ż- żagħżugħ ragħaj David ried jindaħal biex jissara mal- ġgant Gulija, li kien it- terrur tal- poplu Lhudi, u Sawl ir- re kien libbsu ta' gwerrier, iddisprezza dik l- armatura, għax biha sab ruħu mfixkel.

Kif ġie biex jaffronta 'l hedana l- ġgant, qallu: Inti tiġi għalija bix- xabla, bil- lasta, u bl- armatura ta' gwerrier; iżda jiena niġi għalik fl- isem tas- Sinjur tal- eżerċti, fl- isem ta' Alla.

David qatel il- ġgant b' vittorja glorjuża.

L- għajnuna immela ta' min irid jissara vittorjożament għandha tintfittex biss fl- isem tas- Sinjur li għamel is- sema u l- art.

Xejn ma jenħtieġ li wieħed jilbes biex jidħol jissara ħlief l- armatura tal- orazzjoni, li tissoponi fidi ferma fir- ruħ tiegħu.

M' hemmx rimedju ieħor għall- vittorja fuq it- tentazzjoni ħlief l- orazzjoni.

Dan il- mezz jiena tajt lill- appostli maħbubin tiegħi fl- ort tal- Ġetsemani: Itolbu sabiex ma taqgħux fit- tentazzjoni.

Min immela ma jitlobx, jaqa' fit- tentazzjoni, u min jitlob jirbaħ kull tentazzjoni.

Jista' jkun li missier ta' hedina l- art jiċħad l- għajnuna li jkun talbu ibnu f' mument ta' periklu temporali?

Kemm immela iżjed Alla jnewwel id- driegħ omnipotenti tiegħu fuq il- bniedem fidil li jitolbu għal raġunijiet li jigglorifikaw l- isem tas- Sinjur!

Iben tiegħi, dawk kollha li jagħmlu l- orazzjoni billi jimmeditaw fuq il- mewt, fuq Alla li jippremja t- tajbin u li jikkastiga l- ħżiena, u li jinsab kullimkien, u li jinvokawh bil- verità, dejjem hemm għalihom il- vittorja, ikun kemm ikun qawwi u armat l- għadu li jkun irid jissara magħhom.

Attendenza Nru 17.

Ftit huma li jkantaw vittorja fil- ġlieda mat- tentazzjoni.

Fid- dinja tnejn huma t- triqat li jispiċċaw fil- linja tal- eternità: waħda hija dejqa, u dejqa iżjed milli wieħed jaħseb, u huma ftit li jsibuha u li jidħlu minnha, u dina tieħu għall- ħajja ta' dejjem, u l- oħra hija wiesgħa u huma bosta dawk li jsibuha u li jidħlu minnha, u dina tieħu għat- telfien ta' dejjem.

Id- dejqa tirrikjedi tgħakkis, u l- wiesgħa fiha l- libertà tan- natura.

Minn hedina l- verità, li jiena semmejt fl- evanġelju, tinġibed il- konklużjoni li ftit huma li joħorgu rebbieħa fil- ġlieda mat- tentazzjoni.

Fid- dinja wkoll hawn il- mexxejja li jinqasmu f' żewġ klassijiet: mexxejja skont l- ispirtu, u mexxejja skont il- laħam.

Dawk li jistrinġu l- libertà tal- volontà fit- treġija huma l- mexxejja skont l- ispirtu, u mexxejja bħal dawn żommhom dejjem min- naħa ta' Alla, għax it- triq li tieħu għand Alla hija dejqa.

Dawk li jiffavorixxu l- libertà tal- volontà fit- treġija huma l- mexxejja skont il- laħam, u mexxejja bħal dawn żommhom mhux min- naħa ta' Alla, għax it- triq li tieħu għand Alla mhix wiesgħa.

Il- mexxejja skont il- laħam jissuġġerixxu li wieħed m' għandux iċedi d- drittijiet tiegħu, li wieħed m' għandux jaħbi l- preġju u l- merti tiegħu għall- promozzjonijiet temporali, li wieħed għandu jaħżen għalih teżori fuq l- art, li m' għandux joqgħod għall- fehma ta' ħaddieħor u jobdi, li wieħed għandu jitkellem biex ma jinżammx injoranti, li wieħed għandu jitgħolla, u juri kemm jaf u kemm jiflaħ, u b' dan kollu għas- sodisfazzjon is- segwaċi ta' hedawna l- għomja erħilhom jidħlu fix- xibka tat- tentazzjoni.

Però s- segwaċi tal- mexxejja skont l- ispirtu erħilhom igawdu l- paċi, u jkantaw il- vittorja fuq kull tentazzjoni permezz tat- tgħakkis, tal- umiljazzjoni, tal- paċenzja u tas- silenzju: u dawn huma ftit wisq kif inti stess tista' tikkonsidra fl- imġiba tal- bnedmin li jikkonversaw fid- dinja.

Attendenza Nru 18.

Sakemm wieħed għadu fid- dinja mhuwiex sigur fuq it- tentazzjoni.

Dan ikun illum l- oġġett tal- attenzjoni tiegħek, o iben tiegħi.

Dan il- ħsieb għalkemm isewwed il- qalb tal- fidili akkawża tal- perseveranza, li ħadd ma jista' jkun sigur fiha, billi l- bniedem jitbiddel kull mument, u li jekk il- grazzja ta' Alla titwarrab mir- ruħ tal- bniedem, f' mument isir kapaċi tal- aqwa delitt: però dan il- ħsieb, li jnissel biża' salutari, iżomm ir- ruħ fi spirtu kontinwu ta' umiltà, u perkonsegwenza jżommha oġġett tal- grazzja ta' Alla, kif hemm miktub li Alla jirreżisti lis- suppervi, u jagħti l- grazzja tiegħu lill- umli.

Ma kienx forsi r- re Salamun imfaħħar minn Alla stess għat- talba tiegħu, u ma kienx forsi nsab denn li jibni t- tempju ta' Alla?

Intant dan il- għaref Salamun waqt l- okkażjoni, waqt il- ġlieda mat- tentazzjoni ġġarraf fl- idolatrija: iva ġġarraf fl- idolatrija dak stess li kien bena t- tempju għall- qima ta' Alla.

Ma kienx forsi r- re David imfaħħar minn Alla stess għall- fedeltà tiegħu lejh?

Intant waqt il- prova, waqt it- tentazzjoni, għamel adulterju u omiċidju.

Ma kienx forsi Sansun magħżul minn Alla biex ikun id- difensur tal- poplu Lhudi u mżejjen b' forza tal- għaġeb?

Intant waqt it- tentazzjoni tħallat ma' nies inċirkonċiżi kontra l- preskrizzjoni ta' Mosé.

Issa min hu li jaħseb li hu hekk għaref daqs Salamun, hekk fidil daqs David, hekk qawwi daqs Sansun li ġġarrfu waqt it- tentazzjoni, u intant jista' joqgħod żgur li għandu dejjem joħroġ rebbieħi fuq it- tentazzjoni, li fejn tonqos il- grazzja ta' Alla, erħilha tagħmel straġi mill- erwieħ?

Min fost il- ħajjin jista' jgħid li hu ġà meħlus mill- fjammi eterni?

Min ikun ippersevera sal- aħħar dan ikun salv.

Il- premju jintwiegħed lil min jibda tajjeb, iżda jintgħata lil min jispiċċa tajjeb.

Attendenza Nru 19.

Min ħalqek mingħajrek ma jsalvakx mingħajrek.

Mingħajr l- opra jew il- kooperazzjoni tiegħek, kif tista' tirċievi l- kuruna tal- ġustizzja, jekk inti bil- għajnuna tal- grazzja divina ma tkunx ikkumbattejt u ħdimt għaliha?

Ma jkunx hemm raġun li l- kuruna tissejjaħ tal- ġustizzja, jekk ikun jonqos il- mertu, jekk Alla waħdu jaħdem, jew waħdu jopra s- salvazzjoni ta' ruħek.

Alla lil wieħed jagħtih ħames talenti, lil ieħor tnejn, u lil ieħor wieħed: però jekk dawn ma jħaddmuhomx skont il- ħila u l- virtù tagħhom, kollha jkunu denji ta' ċanfir, u mhux denji ta' tifħir.

Jeħtieġ immela li inti taħdem u tikkumbatti biex ikollok il- ħlas fidil tax- xogħol tiegħek.

Il- ġenna hija l- ħlas kbir, u l- infern huwa l- kastig: u Alla huwa ġust, u jagħti lil kull wieħed dak li jkun lilu jistħoqq skont l- opri volontarji tiegħu.

Ħu padrun ta' hedina l- art, li jikkmanda lis- seftur tiegħu biex itemm l- ordnijiet tiegħu, u dan intant jgħaddi fil- għażż iż- żmien tiegħu, jidhirlek li jagħtih is- salarju assenjat?

U forsi ma jiddeħakx hedan is- serv bil- padrun tiegħu jekk jagħtih is- salarju li ma jkunx jistħoqqlu?

Jidhirlek li Alla jista' jkun denn ta' daħk, li jagħti l- ġenna lil min ma jkunx jistħoqqlu?

Forsi l- bniedem mhuwiex maħluq a xbieha ta' Alla, u li tassew jintgħaraf fl- attributi u fil- perfezzjonijiet tiegħu fuq l- istess kreaturi tiegħu?

Il- premju huwa kbir u ma jittiħidx mingħajr xogħol kbir.

Attendenza Nru 20.

It- telfien tiegħek mill- ħtija tiegħek.

Dan ikun illum l- oġġett tal- attenzjoni tiegħek, o iben tiegħi.

Jekk inti taħseb anzi tara li ma intix kapaċi li tvinċi u tirbaħ billi tissaporti, billi titgħakkes, hemm għalik il- grazzja divina li għall- merti tiegħi, Alla jagħtiha lil min jitlobhielu.

Hija ħaġa ċerta li min jagħmel dak kollu li jista' bil- forzi tiegħu kollha, Alla ma jiċħadx żgur l- għajnuna tal- grazzja biex wieħed ikun jista' jtemm dak li bil- ħila tiegħu waħedha ma jkunx jista' Kollox wieħed jista' f' Alla li jkun jikkonfortah.

Alla ma ħalaqx il- kreaturi tiegħu biex jibgħathom, wara mewthom, fil- lok tat- turmenti, anzi espressament wera li jrid li kull bniedem ikun salv, u li hu jagħti lil kull wieħed il- grazzja suffiċjenti għas- salvazzjoni; iżda billi kull bniedem huwa liberu jista' japprezza jew jiddisprezza l- grazzja.

Min jitlob jaqla' min ifittex isib, u min iħabbat lilu jiġi miftuħ: immela wieħed ma jaqlax, għax ma jitlobx, wieħed ma jsibx, għax ma jfittixx, wieħed ma jiġix lilu miftuħ, għax ma jħabbatx: u mhumiex hedawna l- azzjonjiet liberi li jiddependu mill- volontà tal- bnedmin?

Quddiem kull bniedem il- ħajja u l- mewt, u lilu jintgħata dak li huwa stess ikun għażel.

Ma jingħadx inġust l- imħallef ta' hedina l- art li jikkundanna bniedem għall- ħabs, meta ma jkunx lilu jistħoqq il- ħabs, meta m' għandu ebda ħtija?

Jekk wieħed jammetti li t- telfien mhux bi ħtija tal- bniedem, għax bilfors ikollu jagħmel il- ħażen, jew li l- ħajja eterna mhix għall- mertu tal- bniedem, għax bilfors ikollu jagħmel il- ġid, x' lok jista' jkollha l- ġustizzja ta' Alla, li jippremja t- tajbin, u li jikkastiga l- ħżiena?

Forsi mhux kulħadd jaf li dak li hu tajjeb għandu jkun, u li m' għandux ikun dak li hu ħażin?

Sforza immela li tagħmel kollox biex ma tidħolx fit- telfien ta' dejjem.

Attendenza Nru 21.

Min hu li jħobb' l Alla kif imiss.

Il- perfezzjoni tar- ruħ hija fl- imħabba, u l- biża' mhux fl- imħabba: għalhekk jiena nqiegħed quddiem il- menti tiegħek bniedem li tassew iħobb 'l Alla kif imiss, sabiex inti tkun tista' b' xi mod tara xi ftit fiex inti fil- ħajja spiritwali.

Bniedem li tassew iħobb 'l Alla kif imiss, u perkonsegwenza huwa fil- perfezzjoni, għandu f' sidru tlitt iqlub f' qalb waħda.

Qalb tan- nar lejn Alla: biha huwa b' disprezz ta' ħajtu wkoll jippreferixxi f' kollox u għal kollox il- volontà ta' Alla, biha f' kollox jirrassenja ruħu mal- volontà ta' Alla, iħeġġeġ biex jagħmel igglorifikat 'l Alla mill- oħrajn, u f' xejn ma jitgħaxxaq ħlief fil- glorja tal- isem ta' Alla.

Qalb tal- laħam lejn il- proxxmu: biha huwa jħenn għal kulħadd sinċerament u diżinteressatament: dak li jrid magħmul lilu nnifsu, jagħmlu lill- oħrajn, u dak li ma jridx magħmul lilu nnifsu, mhux biss ma jagħmlux hu stess lill- oħrajn, iżda jinteressa ruħu biex lanqas ma jagħmluh l- oħrajn: jifraħ ma' min hu ferħan, u jibki ma' min huwa mbikki.

Qalb tal- bronż lejh innifsu: biha jaħqar lilu nnifsu persważ li iktar ma wieħed jitgħakkes u jbati f' dina l- ħajja ikbar tkun għalih il- glorja wara l- mewt.

Il- perfezzjoni tar- ruħ hija mqiegħda fl- imħabba, li hija t- temmija tal- liġi: "Ħobb is- Sinjur Alla tiegħek b' qalbek kollha, u b' ruħek kollha, u bil- ħsieb tiegħek kollu.

Dan huwa l- ikbar u l- ewwel kmandament.

U t- tieni jixbah lil dan: Ħobb il- proxxmu tiegħek, bħalek innifsek."

Min iħobb jgħaqqad qalbu mal- oġġett li jħobb, u jsir ħaġa waħda miegħu: min immela jħobb 'l Alla li huwa mħabba Alla jgħammar fih u huwa f' Alla.

Attendenza Nru 22.

Kif tillotta mat- tentazzjonijiet inġenerali.

Dan ikun illum l- oġġett tal- attenzjoni tiegħek, o iben tiegħi.

L- ewwel nett aħseb li kull dnub mejjet mingħajr dubju jtellef il- paċi tal- qalb, u kull mertu maħżun, ineżża' r- ruħ mill- grazzja, jagħmilha inkapaċi li timmerita u ħatja ta' pwieni eterni.

Fit- tieni lok aħseb li jekk inti tagħti l- kunsens għal dnub mejjet jista' jiġri li ma jkollokx il- grazzja li terġa' tintrefa' iżjed għall- istat tal- grazzja; għax wieħed jaqa' meta jrid, iżda li jqum għall- grazzja ma jiddependix minnu: u jista' jagħlaq in- numru determinat tad- dnubiet li Alla fis- sapjenza tiegħu jkun iddegreta li jaħfirlu: u għalhekk jiġi fuqek jew l- abbandun ta' Alla, jew il- mewt li tqiegħdek għal dejjem fit- turmenti.

Fit- tielet lok aħseb li Alla huwa l- uniku benefattur tiegħek denn tassew ta' rikonoxxenza u ta' ringrazzjamenti, u li hija kerha wisq l- ingratitudni.

Fir- raba' lok aħseb li Alla jobgħod id- dnub daqskemm iħobb lilu nnifsu, u li ħajtek u ż- żmien huwa biss f' idejh, u li kollox jiddependi minnu.

Fil- ħames lok aħseb li Alla jagħmel ħniena ma' min jibża' minnu u mhux ma' min bħall- Fargħuni jgħid: "Min huwa s- Sinjur biex nobdi l- vuċi tiegħu?"

Fis- sitt lok aħseb li għad tmut żgur, u meta ma tafx, u darba biss, u indispensabbilment tiġi ġġudikat bl- ikbar reqqa, u d- driegħ ta' Alla ma teħilsux u la ħaj u lanqas mejjet.

Fis- seba' lok aħseb li l- indannati qegħdin fid- disperazzjoni eterna għax dinbu gravament: u li żgur li ħadd minnhom ma ried jidħol f' lok hekk tremendissmu, u intant huma hemm għal dejjem inkatenati mill- ġustizzja divina.

Jidhirlek li min jaħseb serjetajiet bħal dawn sejjer jaqa' lsir ta' dnub mejjet?

Ir- renju tas- sema huwa biss għall- prudenti, u bil- verità l- ħames xebbiet prudenti biss daħlu fih mill- parabbola.

Min hu prudenti ħlief min jirrifletti u jaħseb dejjem x' jiġi wara?

Attendenza Nru 23.

Kif tillotta meta tkun ittentat li toħroġ mit- triq id- dejqa biex tidħol fit- triq il- wiesgħa.

Meta tħossok għajjien bil- piż tax- xogħol u tad- dwejjaq li bihom hija mimlija l- ħajja spiritwali, in- natura tittentak biex teħles minnhom billi inti tagħti ruħek għal ħajja komda u għad- divertmenti tad- dinja.

Teżortak b' ċerti ħsibijiet li teffettwa l- inklinazzjonijiet tagħha: iġġiblek quddiem għajnejk li aktarx ma tipperseverax sal- aħħar, u li tant dwejjaq u tant xogħol ikunu għalxejn: iġġiblek quddiem għajnejk li inti ma intix żgur li inti qiegħed fl- istat tal- grazzja, u għalhekk tant xogħol u tant dwejjaq ikunulek iktarx bla mertu: iġġiblek quddiem għajnejk li b' tant xogħol u b' tant dwejjaq inti ssofri ħsara fil- ħajja temporali.

Miskin il- bniedem li jagħti widen għal ispirazzjonijiet bħal dawn.

L- ewwel nett Alla qatt ma jabbanduna 'il dawk li jfittxuh, fit- tieni lok il- grazzja ta' Alla qatt ma tonqos lil min ikun umli, u fl- aħħar nett mhux ħsara iżda hena u paċi ġġib il- kuxjenza pura.

Però huwa stabbilit u ferm li dak li wieħed jara ikrah issa, ikollu wara jarah sabiħ, jekk isostnih bis- silenzju u bil- paċenzja: u dak li wieħed jara sabiħ issa jkollu wara jarah ikrah, jekk japprovah u jammettih f' qalbu.

X' inhuwa li qegħdin jaraw issa sabiħ il- beati fis- sema ħlief dak li raw ikrah fid- dinja skont in- natura, bħalma huma t- tbatijiet, id- disprezzi, l- umiljazzjonijiet, il- faqar, u l- mard?

X' inhuwa li qegħdin jaraw issa ikrah l- indannati fl- infern, ħlief dak li raw sabiħ fid- dinja skont in- natura, bħalma huma d- delizzji senswali, il- glorja vana, il- flus u s- suppervja?

Il- ħsieb li kollox jgħaddi fid- dinja, u jgħaddi malajr f' għamża ta' għajn għandu jerfgħek biex tapprezza t- triq id- dejqa li twassal biss għall- glorja eterna.

Attendenza Nru 24.

Kif tillotta, meta tkun ittentat kontra l- fidi.

Dan ikun illum l- oġġett tal- attenzjoni tiegħek, o iben tiegħi.

M' hemmx tentazzjoni hekk qawwija għar- ruħ daqs dina kontra l- fidi, għaliex hija l- għerq ta' kull ġustifikazzjoni, għaliex ix- xitan huwa l- għadu speċjalissmu tagħha, billi kull vittorja titkanta akkawża tal- fidi ferma fil- qalb.

In- natura bir- raġuni tagħha tipperswadi lilha nnifisha fuq Alla, għax għandha l- prinċipju tagħha li mix- xejn ma jsir xejn, u li dan Alla jippremja t- tajbin u jikkastiga l- ħżiena, għax tħoss fiha li m' għandux ikun ippremjat il- ħażin għal ħżunitu.

Però arma waħda jaqbad f' idejh biex jikkumbatti kontra t- tentazzjoni tal- fidi min huwa miexi fid- dawl, il- knisja kattolika, li hija r- regola tal- vera fidi.

Il- knisja kattolika hija infallibbli fit- tagħlim tagħha, u dina d- doti tajthielha jiena Alla inkarnat li rxuxtajt fit- tielet jum wara mewti b' xhud tal- Istorja: il- knisja kattolika, li bħala siġra tat frott ta' bosta qaddisin li fil- ħajja u wara l- mewt għaġġbu lid- dinja bl- operazzjonijiet mirakulużi tagħhom.

Immela hekk jillotta fit- tentazzjoni kontra xi artiklu tal- fidi, min għandu d- dawl fih innifsu: "Dina l- verità tipproponihielna l- knisja kattolika biex nemmnuha, u l- knisja hija infallibbli, mela jiena nemmen u ma rridx nisma' argumenti u provi."

Hekk jgħid u hekk isostni, u ma jiqafx kemm kemm fuq is- suġġett tat- tentazzjoni.

F' materja ta' tentazzjoni fuq il- fidi u fuq il- kastità jeħtieġ li wieħed jagħmel bħalma għamel Pilatu mal- Lhud, meta ġew jirraġunaw miegħu li jiena ma kontx re tal- Lhud, qallhom u qata' barra: "Dak li ktibt, ktibt."

Attendenza Nru 25.

Kif tillotta, meta tkun ittentat kontra l- isperanza.

It- tentatur jirraġuna mar- ruħ fuq il- ġustizzja ta' Alla weħidha, sabiex jassalta li jwassalha fid- disperazzjoni, xħin juriha l- qilla tremendissma tal- ġustizzja ta' Alla, li lanqas ma ħafritha lill- Kelma divina inkarnata, cioè, lili stess, li tfittex sal- inqas ħabba tad- dejn, li tiġġudika kull azzjoni bla fini suffiċjenti, ozjuża, li jkunu għamlu l- bnedmin, li tikkastiga bi ħruxija ta' orrur: ħaġa li twerwer taqa' taħt idejn Alla l- ħaj, u quddiem dawna l- espożizzjonijiet ir- ruħ tħoss lilha nnifisha ttentata li taqta' qalbha, u ma tirrikorrix għand Alla għall- maħfra.

Jekk it- tentatur isib reżistenza mir- ruħ bil- ħsibijiet tagħha fuq Alla, li hekk ħabb id- dinja li taha l- uniġenitu iben tiegħu għas- saħħa tagħha, b' kawża tal- ġustifikazzjoni, u li miegħu taha wkoll kollox: jew billi r- ruħ taħseb fuq il- ħalliel ikkonvertit, u fuq Marija Madalena, u fuq Pietru l- appostlu, u fuq Żakkew, li sabu ħniena u maħfra, għax irrikorrew bil- verità lejn Alla, li ma jafx jagħmel reżistenza lill- umli, allura t- tentatur jidħol jirraġuna mar- ruħ fuq il- ħniena ta' Alla weħidha, biex jassalta li jwassalha għall- abbuż minnha.

Juriha l- ħniena ta' Alla fuq il- midinbin li sabu maħfra wara li għamlu ta' taħt fuq, u x- xalar f' diżordnijiet kbar, u jittanta biex jipperswadiha li biżżejjed fl- aħħar nifs tal- ħajja titolbu maħfra 'l Alla.

M' hemmx raġuni biex il- midneb jaqta' qalbu għall- maħfra, meta għandu vittma għalih ta' merti infiniti, lanqas m' hemm raġuni li jabbuża mill- ħniena ta' Alla għaliex dina hija għal dawk li jibżgħu minnu, u li wieħed jitlob maħfra vera mhix ħaġa li tiddependi minnu, iżda mill- ispirazzjoni tal- Ispirtu s- Santu li tiġi qabel.

Attendenza Nru 26.

Kif tillotta, meta tkun ittentat li tobgħod 'l Alla.

L- ispirtu tan- natura malajr jitqanqal għall- korla, għall- vendetta, malli jitfaċċa quddiemu xi kuntrarju, u jobgħod il- kawża tad- dwejjaq tiegħu.

Issa l- istess raġuni tipperswadi li xejn ma jsir mingħajr il- volontà ta' Alla sija assoluta sija permissiva: għalhekk in- natura trid tinfexx kontra Alla, li hija tagħrfu kawża ta' kollox, meta tkun batuta, għaliex tarah bħala persekutur tagħha: għalhekk immela tgħid xi kliem, jew tagħmel xi sinjal jew moviment li fih disprezz jew inġurja lil Alla: u dina hija ħalfa ossija dagħwa b' malizzja gravissma: hija eretikali meta wieħed jagħti lil Alla dak li hu falz jew jiċħadlu dak li hu veru; hija imprekattiva, meta fiha s- saħta.

Meta immela inti tkun f' hedana l- istat tas- sofferenzi, u n- natura tqanqlek jew issaħħnek kontra Alla, billi tesponilek ir- raġuni li huwa hu li qiegħed jiggverna u jrieġi kollox, u perkonsegwenza huwa hu l- kawża tad- dwejjaq tiegħek, aħseb malajr li Alla jħobb il- kreaturi tiegħu, u li m' għandhiex tittieħed bħala mibegħda d- dixxiplina tal- missier lejn ibnu, anzi bħala ġid, bħala mħabba.

Liema missier ta' hedina l- art jobgħod 'l ibnu, meta juża dixxiplina miegħu biex ma jeskludihx mill- wirt għall- ġid tiegħu?

F' mumenti ta' sofferenzi x- xitan ma jorqodx u jispira sentimenti ta' mibegħda lejn Alla fil- moħħ ta' min ikun qiegħed isofri, u jesponilu r- raġuni li huwa qiegħed jarah sofferenti, li huwa potenti biex jilliberah, u intant iħallih isofri.

Kieku Alla, meta jżomm bniedem fis- sofferenzi, ikun jagħmel hekk għax jobogħdu, ikollok allura tammetti li anki lili, iben veru u uniġenitu tiegħu, li kont u li jiena l- għaxqa ta' qalbu, u 'l Marija Santissma ommi, kien tassew jobgħodna, għax mhux minn triq oħra ħlief minn dik tas- sofferenzi għaddiena, u ta' sofferenzi kbar, kif inti stess tafu tajjeb dan li qiegħed ingħidlek.

Immela tkun għalik okkażjoni kull sofferenza biex taħseb li Alla jkun qiegħed iħobbok, u mhux jobogħdok, xħin permezz tas- sofferenzi jkun qiegħed jurik il- vanità ta' dina l- ħajja, xħin ikun qiegħed jippurifikak għal dnubietek, xħin ikun qiegħed jagħmlek denn ta' premju etern bil- paċenzja tiegħek.

Jiena wrejt ukoll lill- appostli maħbubin tiegħi, li ħabbejthom kif il- Missier tiegħi ħabb lili, cioè, b' ħajja doloruża u b' eżaltazzjoni glorjuża warajha.

Attendenza Nru 27.

Kif tillotta, meta tkun ittentat li tobgħod il- proxxmu.

Dan ikun illum l- oġġett tal- attenzjoni tiegħek, o iben tiegħi.

Skont in- natura l- bniedem isir oġġett ta' mibegħda fl- għajnejn tal- bnedmin akkawża tad- difetti tiegħu fiżiċi jew morali.

Rigward id- difetti fiżiċi, xi ħtija jista' wieħed jara fil- proxxmu sabiex jinżamm hedana b' oġġett ta' mibegħda, meta dawna b' ebda mod ma jkunu jiddependu minnu?

Anzi iktarx denn għandu jinżamm ta' kommiżerazzjoni u ta' mħabba ikbar fuq l- oħrajn.

Rigward id- difetti morali wieħed m' għandux iħares lejn il- persuna ta' min jagħmilhom, iżda lejn l- istess azzjonijiet ħżiena biex jisħethom u jiddiżapprovahom: għaliex il- verità għandha tipperswadi li bniedem midneb ossija kattiv, jew offensiv huwa denn ta' kompassjoni, ta' mogħdrija u mhux ta' mibegħda, billi jintgħaraf li huwa ddominat u maħqur minn xi passjoni li tikkaġuna fih il- kommissjoni tat- tali difett morali.

Fis- sema hemm ħafna beati inkurunati u bil- palma tal- martirju: issa fejn kienet tkun il- palma tagħhom kieku ma kenitx il- ħruxija tat- tiranni?

Fis- sema hemm ħafna beati li sabu l- kuruna tal- glorja għall- maħfra li taw lill- offensuri tagħhom: fejn kienet tkun il- maħfra ta' dnubiethom, kieku ma kenux il- persekuturi u l- offensuri?

Ifhem tajjeb li għalhekk is- Sapjenza divina ddisponiet li s- sikrana u l- qamħ jikbru flimkien sabiex fiż- żmien tal- ħsad jintqiegħdu fejn għandhom jintqiegħdu.

Mela meta tiddisprezza l- mibegħda li tkun tħoss lejn il- proxxmu, inti tkun oġġett tal- ħniena ta' Alla: għax mingħajr dubju li ħniena jsib quddiem Alla min ħniena juża mal- proxxmu.

Ħenn għal kulħadd, u agħder 'il kulħadd, billi kull bniedem iġib fuqu l- piż tal- konsegwenzi tad- dnub oriġinali, speċjalment fl- injoranza, fil- passjonijiet iddiżordinati, u fil- mard, u fil- mewt: iżda fuq kollox biex tassigura s- salvazzjoni ta' ruħek għall- eternità.

Attendenza Nru 28.

Kif tillotta meta tkun ittentat li tattakka ruħek mal- ġudizzju tiegħek proprju.

Ftit u xejn jidher prudenti min jistrieħ fuq il- ħsieb jew fuq il- ġudizzju proprju tiegħu, għax il- ġudizzju tal- bniedem jista' jkun fallibbli akkawża tan- nuqqas ta' esperjenza ossija tad- dawl fuq il- konsegwenzi: u mhux biżżejjed li għalik il- ħsieb tiegħek jidher tajjeb, bħalma deher tajjeb il- ġudizzju tal- ħaddiema li riedu jaqalgħu s- sikrana, li kienet nibtet mal- qamħ fl- istess għalqa, u intant flok ġid kienu sejrin jagħmlu deni kieku ma ħadux parir mill- padrun: kienu, cioè, iqaċċtu mill- għerq il- qamħ ukoll flimkien mas- sikrana.

Min jattakka ruħu mal- ġudizzju tiegħu proprju, meta hemm liġi kontra tiegħu, meta hemm ordni ta' superjur leġittimu, meta hemm parir ta' bniedem għaqli, għandu tassew jinżamm b' supperv: għall- kuntrarju min ma jsostnix il- ġudizzju tiegħu proprju, iżda jinħall minnu biex jobdi l- liġi, jew l- ordni tas- superjur, jew il- parir ta' bniedem għaqli, dana tassew jinżamm b' umli, u jkanta dejjem vittorja u paċi.

Dan tal- aħħar għandu jagħraf li huwa jkun qiegħed jopra bi spirtu doċli, bi spirtu ta' intenzjoni retta, bi spirtu ta' indifferenza li bih ikun jigglorifika 'l Alla.

Min hu ostinat, u jridha tgħaddi tiegħu, ikun qiegħed jopra bi spirtu supperv, li jiġi mil- laħam, għax meta n- natura trid ħaġa, tkun tridha bilfors, u hija għadu tal- indifferenza li fiha baħar ta' paċi.

Min ma jimpurtahx u la minn unuri, u la minn disprezzi ssibu għandu f' qalbu paċi kbira.

F' tentazzjoni immela tas- suppervja inżel dejjem fl- inqas lok riżolut li f' kollox tagħmel il- volontà ta' Alla biex tigglorifikah u qatt la tfittex lilek innifsek, jekk trid issir għani bil- merti.

Ippreferixxi dejjem l- imħabba, il- kwiet, u l- paċi anki quddiem l- aqwa ġid li tkun tilmaħ bid- dawl tal- menti tiegħek.

Attendenza Nru 29.

Kif tillotta meta tkun ittentat li tattakka ruħek ma' dak li inti tippossiedi.

Dan ikun illum l- oġġett tal- attenzjoni tiegħek, o iben tiegħi.

In- natura tfittex dak li hu tagħha, u tibki meta titlef xi ħaġa tagħha, u tiġġieled serjament biex takkwista dak li lilha jittieħed.

Issa dina hija verità li wieħed jara b' għajnejh u jmiss b' idejh li kulma għandu l- bniedem huwa lilu mogħti b' self mill- Providenza għall- użu ta' dina l- ħajja qasira.

Ħadd ma jippossiedi xejn assolutament, għax kollox fid- dinja jiġri fuq il- linja tal- inċertezzi: wieħed filli għani, filli fqir akkawża ta' xi avversità temporali, wieħed filli f' ħajja mimlija filli mitfi għalkollox: wieħed filli fil- glorja, filli f' baħar ta' disprezz għall- assoġġettament tal- bdil kontinwu fuq in- natura maħluqa.

Żomm immela ruħek maħlul minn kulma tippossiedi, u aħżen teżori fis- sema permezz ta' opri tal- pjetà jew tal- karità, iffissat fuq il- ħsieb li dak li għandek kmieni jew tard jgħaddi f' idejn l- oħrajn, u jagħmlu bih li jkunu jridu.

Jippossiedi kollox dak li m' għandu xejn.

Jekk in- natura tesponilek ir- raġunijiet tagħha, cioè, li għandek taħseb għall- għada, is- Sapjenza però divina tgħidlek li biżżejjed għall- jum il- hemm tiegħu, u li hemm providenza, li wisq iżjed tieħu ħsieb tal- bnedmin meta hija tieħu ħsieb it- tajr tal- ajru u l- ġilju tal- għalqa, u li taf tajjeb li kull bniedem jeħtieġ l- ikel, u x- xorb, u l- għata tiegħu.

Għalfejn tant għożża, tant attakk, tant tħabrik, meta wieħed ma jafx x' sejjer ikun minnu l- jum ta' għada?

B' kemm ġid kbir tiegħu nnifsu wieħed jinħall issa minn kulma jippossiedi, meta mbagħad ikollu jmut, u jħalli kollox!

Attendenza Nru 30.

Kif tillotta, meta tkun ittentat li tattakka ruħek mal- ħajja temporali.

Wieħed mill- aqwa mezzi li jfixklu r- ruħ fis- servizz ta' Alla huwa l- biża' tal- mewt: għalhekk bosta biex ma jinħaqrux fis- saħħa korporali jfittxu l- kumdità, jaħarbu kull okkażjoni li jbatu, u ma jridux jitgħakksu, għax għalihom il- ħajja ta' hawn isfel, li tispiċċa bil- mewt żgur, hija iżjed prezzjuża mil- liġi ta' Alla, li hija l- uniku mezz, l- unika triq li tieħu għall- ħajja ta' dejjem.

Meta tkun immela ttentat li tgħożż 'il ħajtek bi preferenza kontra l- volontà ta' Alla, iftakar li min iħobb 'il ħajtu jitlifha u li min jobgħod 'il ħajtu f' dina d- dinja mħabba f' Alla, igawdiha għal dejjem, u ħadd sija ħaj sija mejjet ma jista' jeħles l- id tal- Omnipotenti.

Iftakar ukoll li l- ħajja ta' kull bniedem qiegħda f' idejn Alla li fis- Sapjenza tiegħu assenja l- jum u s- siegħa li fiha wieħed irid jew ma jridx ikollu jidħol fl- eternità, u xejn ebda maħluq ma jista' jtawwal kemm kemm iż- żmien tal- ħajja.

Hija vera prudenza li wieħed jgħin in- natura tiegħu b' mezzi leċiti, għax is- sens komun huwa regola li Alla jagħti lill- bnedmin biex jiddirieġu ruħhom bih: iżda huwa wisq iżjed prudent min jinħaqar volontarjament bi spirtu ta' penitenza biex jakkwista ikbar glorja eterna.

Min isejjaħ iblah 'il hedak il- bniedem li jikkonsma saħħtu bix- xogħol għall- manteniment tiegħu nnifsu, għall- akkwist ta' salarju temporali?

Kemm immela iżjed m' għandux jissejjaħ iblah min jikkonsma saħħtu bil- penitenzi għall- akkwist ta' glorja eterna?

Kieku wieħed jifhem x' hemm lest wara l- mewt għal dawk li jħobbu 'l Alla, mingħajr dubju jkollu jirrassenja ruħu biex jistenna s- siegħa tal- mewt.

Fit- tentazzjoni immela li tattakka ruħek mal- ħajja temporali, għid lilek innifsek: "Qgħadi mhuwiex hawn, u jiena noħroġ mid- dinja bħalma dħalt fiha, cioè, bla ħsieb."

Attendenza Nru 31.

Kif tillotta, meta tkun ittentat li żżomm il- pont tiegħek.

Dan ikun illum l- oġġett tal- attenzjoni tiegħek, o iben tiegħi.

Jekk taraha bi kbira illi ċċedi għal dak li hu tiegħek, aħseb li m' hawn xejn prezzjuż fid- dinja daqs il- paċi tal- qalb.

Jiena għallimt lill- iskulari tiegħi għall- konservazzjoni tal- paċi ta' qalbhom li ma jagħmlux reżistenzi ħlief biss kontra d- dnub, u li jnewlu l- ħaddej ix- xellug lil min ikun sawwathom fuq il- ħaddej il- lemin, u li jħallu jieħu l- barnuż ukoll lil min ikun ried jeħdilhom il- libsa, u li jimxu żewġ mili oħra ma' min ikun sfurzahom li jmorru magħhom mil.

Kemm huma koroh il- konsegwenzi f' min irid iżomm il- pont tiegħu!

Żgur li m' hemmx fih l- ispirtu tiegħi, spirtu kollu umiltà.

Jekk in- natura tesponilek ir- raġuni li inti m' għandekx taqa' għax inti kont offiż, aħseb li inti trab u rmied, u li Alla huwa bla tarf u bla tmiem dominatur ta' kollox: u intant il- bniedem joffendih gravement, u Alla kollu mħabba jaqa' biex ingħidlek hekk, hu stess għalih: għaliex b' ebda mod il- midneb ma jista' jiġġustifika ruħu ma' Alla, jekk qabel ma tkunx ġiet fih l- ispirazzjoni tal- Ispirtu Santu li jqanqlu għall- indiema.

Jekk assolutament tridha tgħaddi tiegħek, fejn tista' tkun il- feliċità tiegħek u l- paċi tiegħek, meta tirrimordik il- kuxjenza li ma tkunx imxejt bi spirtu ta' umiltà?

L- imħabba u l- umiltà jhennu l- qalb, iżda l- mibegħda u s- suppervja jiskunċertaw il- qalb.

Aħseb immela li jekk iżżomm il- pont tiegħek flok ġid deni tagħmel lilek innifsek u lill- oħrajn, u l- baħar tal- inkwiet ikun qiegħed jistenniek.

Attendenza Nru 32.

Kif tillotta, meta tkun ittentat li tindaħal fil- ġudizzji ta' Alla.

Xi wħud josservaw li fid- dinja xi ħżiena jgawdu l- ġid tal- art, u xi tajbin isofru l- moħqrija, għalhekk iridu jindaħlu fil- ġudizzji ta' Alla għaliex Huwa jippermetti dan.

Min hu l- bniedem jew x' inhuwa biex jgħid lil Alla: "Għaliex tagħmel hekk?"

Forsi Alla mhuwiex padrun assolut ta' kollox, u għalhekk jagħmel li jrid u li lilu jogħġob bil- kreaturi tiegħu?

Forsi Alla mhuwiex missier kulħadd u kollu providenza jiddisponi kollox għall- ġid tal- kreaturi tiegħu?

Moħħ finit, limitat, minn hawn sa hawn, moħħ anzi ferut bl- injoranza akkawża tad- dnub irid jidħol jirraġuna ma' Alla u kważi jċanfar l- għamil ta' Alla infinit, u sapjentissmu: dina hija suppervja kbira li għandha timla b' konfużjoni lil min ma jgħidx dejjem hekk: "O Sinjur, jiena nimmuta u niskot, għaliex inti int li għamilt."

Jekk fil- kors stess tan- natura li b' xi mod il- bniedem bl- intelliġenza tiegħu naturali jista' josserva fuqha xi prinċipji u xi konklużjonijiet, u intant jitfixkel xi minn daqqiet biex jagħraf il- kawża u l- effetti, bħalma huwa l- kummerċ ta' sustanza spiritwali u sempliċissma ma' sustanza korporali: kemm iżjed għandu jiġġudika lilu nnifsu inkapaċi li jindaħal f' hedak li huwa 'l fuq min- natura tiegħu?

Bniedem mogħni bl- ispirtu tal- vera sapjenza jkollu jesklama u jgħid: O profondità tas- sapjenza u tax- xjenza ta' Alla kemm huma ta' min jista' jifhimhom ħadd il- ġudizzji tiegħu, u t- triqat tiegħu kemm huma ta' min jista' jfittixhom ħadd!

Min irid isaltan fil- verità u fil- paċi, jgħid bis- sinċerità: Alla għamel, dina hija sapjenza: Alla ppermetta, din hija providenza: Alla qal: dina hija verità: Alla ġġudika, dina hija ġustizzja.

U kull kreatura għandha tbierku u tadurah, għax huwa waħdu denn ta' kull glorja.

Attendenza Nru 33.

Kif tillotta, meta tkun ittentat għas- superstizzjoni.

Dan ikun illum l- oġġett tal- attenzjoni tiegħek, o iben tiegħi.

Bosta nies huma fin- natura tagħhom superstizzjużi, cioè li jammettu effetti li jkunu ħarġu minn kawżi jew minn mezzi mhux proporzjonati, u li b' ebda mod naturali ma jistgħu jġibuhom.

Jekk jaraw baħrija sewda, isewdu qalbhom għall- ħsieb li ġej xi luttu, jew xi biki: jekk jixxerred iż- żejt, jitnikktu għall- ħsieb li ġej xi inkwiet u tant oħrajn li huma veri ħmerijiet, xħin wieħed jagħraf li dak mhux mezz ta' effetti bħal dawn.

Iżda inti meta tkun ittentat li tammetti xi superstizzjoni, aħseb li Alla hu li jrieġi u li jiggverna kollox għall- volontà tiegħu, u li qatt xejn ma jiġri addoċċ u la fis- sema u lanqas fl- art mingħajr il- ġudizzji providenzjali tad- divinità.

Ifhem li m' hemmx raġuni biex tammetti superstizzjoni, għax dina mhix filosofija li billi wara li tkun ġrat it- tali ħaġa, għandu jiġri t- tali jew it- tali effett mingħajr ebda konnessjoni jew għaqda naturali, bħallikieku ġara li kellek okkażjoni darba jew darbtejn jew iżjed li titnikket, għax ixxerred iż- żejt, u allura tikkonkludi li dejjem għandu jiġi n- niket kull darba li jixxerred iż- żejt: x' relazzjoni għandu t- tixrid taż- żejt man- niket?

Ikkonkludi dejjem f' kollox li jeħtieġ li jiġri dak li Alla fis- Sapjenza infinita tiegħu jiddisponi li jiġri, u oqgħod dejjem sottomess għat- treġija tal- govern ta' Alla, li kollox jordna u kollox jippermetti għall- finijiet imqaddsa tiegħu: għax fih qatt ma jista' jkun hemm ħażen.

Verament huwa iblah min jiddirieġi ruħu fuq movimenti, li fil- kors naturali ma jistgħux jipproduċu ċerti effetti.

Attendenza Nru 34.

Kif tillotta, meta tkun ittentat li tispaċenzja ruħek.

Malli titfaċċa quddiem il- menti tiegħek ħaġa li ma tkunx togħġbok, żomm mill- ewwel il- kalma fik, u la toqgħodx taħseb li tkun sejra tagħmillek id- deni, anzi ġid jekk inti tirrassenja ruħek mal- volontà ta' Alla.

Kollox jgħaddi fuq dina l- art: u jekk inti toqgħod tissaħħan billi żżomm il- ħsieb tiegħek fuqha, il- menti titħawwad, u ma tfittixx ħlief li teħles ruħek minn hedak li ma jkunx jogħġbok, u mhux mingħajr diżordni għax menti mħawda ma tirraġunax tajjeb.

Iftakar fl- eżempji ta' paċenzja li jiena ħallejt lill- iskulari fidili tiegħi, u qawwi l- ispirtu tiegħek bil- ħsieb li jeħtieġ li wieħed iġib is- salib għax huwa bniedem, għax huwa midneb, u għax huwa predestinat, u li s- salib tagħżlu s- Sapjenza ta' Alla għall- bniedem u l- Providenza tiegħu tqegħidhulu fuq spalltu.

Kuraġġ, min ma jbatix miegħi, lanqas ma jsaltan miegħi.

Waqt it- tentazzjoni li tispaċenzja ruħek, aħseb xi jkun sejjer jiġri wara, li inti cioè tkun oprajt ta' iblah, li inti jkollok issostni d- dannu, mhux biss fid- dinja iżda anki wara l- mewt.

Agħmel paragun mentalment mal- ikbar sofferenza tad- dinja ma' ħames minuti biss ta' purgazzjoni fl- oħra permezz tan- nar: Oh x' differenza!

Forsi mhux kulħadd jippreferixxi li jbati l- inqas grad?

Waqt il- kuntrarju, għid lilek inifsek: "Jenħtieġ:" u hekk jenħtieġ li b' ebda mod ma tista' teħles, u b' hekk tirrassenja ruħek f' kalma vera b' ġid mhux biss ta' ruħek, iżda anki b' ġid temporali, għax is- saħħa tal- ġisem hija l- paċi tal- qalb, li hija mqiegħda biss fl- għożża tal- liġi ta' Alla.

Attendenza Nru 35.

Kif tillotta, meta tkun ittentat li żżomm vanaglorja.

Dan ikun illum l- oġġett tal- attenzjoni tiegħek, o iben tiegħi.

In- natura mhux 'l Alla trid xhud tal- opri tajba tagħha, iżda lill- bnedmin; u erħilha titgħaxxaq bil- ġid li tagħmel, bħallikieku għamlitu bil- ħila tagħha.

Jekk l- idejn tal- bniedem ikunu għamlu xi opra, denja ta' ammirazzjoni, però dawk l- idejn tiegħu ma setax hu stess jagħmilhom: u għalhekk l- unur u l- glorja għandhom biss jintgħataw lil Alla li ħalaq kollox għat- tjubija tiegħu, li jikkonserva kollox bil- providenza tiegħu, u li waħdu biss jagħmel kull ġid.

X' jiswa li wieħed iħawwel, u li l- ieħor isaqqi, jekk Alla ma jkabbarx?

Kull bniedem anki fl- inqas ordni jrid skont in- natura min iħares lejh u jfaħħru, u għalhekk it- tentazzjoni tal- vanaglorja li timmira biex tisraq kull mertu magħmul quddiem Alla hija ta' spiss: spiss tiġi, spiss tħabbat, u spiss tidħol u tieqaf fil- qlub tal- bnedmin.

Huwa naturali li min jimxi f' art tal- ħallelin jenħtieġ li huwa jaħbi l- ġid prezzjuż li jġib fuqu biex ma jintqegħidx fil- periklu li jkun misruq: minn hawn ikkonkludi fuq in- neċessità tas- satra ta' opri tajba.

Meta tara n- nies iħarsu lejk, bħala oġġett denn ta' applaws, jew ta' tifħir, l- ewwel nett nissel fil- moħħ tiegħek il- biża' li tant ħidma, tant xogħol, tant sagrifiċċji sejrin imorru mar- riħ u inti titlef il- ħlas jew il- mertu quddiem Alla għall- għaxqa ta' mument tiegħek innifsek: u stqarr bil- kelma, u għid lil Alla: "Lilek kull tifħir, kull glorja, għax kollox, dak li hu fis- sema, u dak li hu fl- art, huwa tiegħek."

Inti stess qatt tfaħħar 'il ebda bniedem ħaj: u meta xi ħadd ifaħħar lilek la tapprezzax b' ġid ta' vera affezzjoni spiritwali, iżda ta' vera affezzjoni karnali li t- tmiem tagħha hija taħsir.

Aħdem iva, imma bħal hedak il- bniedem li jitfa' l- ġebla u jaħbi idu, għax ma jkunx irid jinqabad b' awtur.

F' mument ta' tifħir għalik, ġib malajr quddiemek il- ħmerijiet li l- iktar ikkonfondewk għall- imgħoddi; għaliex il- ħwejjeġ kuntrarji bi ħwejjeġ kuntrarji jiġu kkurati.

Attendenza Nru 36.

Kif tillotta, meta tkun ittentat li tivvendika ruħek.

Qabel xejn inqiegħed quddiem il- menti tiegħek li inti dnibt; u huwa veru giddieb min jgħid li ma dinibx, u li Alla jaħfer lil min ikun ħafer, u li ma jaħfirx lil min ma jkunx ħafer.

Jekk it- tentazzjoni tesponilek ir- raġuni li inti għamilt il- ġid lil min ikun inġurjak, iftakar li l- Missier tiegħi jtalla' x- xemx u jibgħat ix- xita fuq l- ħżiena wkoll, u li jiena Alla inkarnat ġejt fid- dinja biex nagħmel il- ġid u bi ħlas ta' tant ġid ġejt maqtul fuq is- salib, u fost l- uġigħat, u quddiem l- ingratitudni tal- poplu Lhudi tlabt il- Missier tiegħi biex jaħfer 'il dawk li sallbuni, u wkoll 'il dawk li kkoperaw magħhom.

In- natura hija vendikattiva, u taħt il- kappa tal- ġustizzja tittentak biex tfittex id- drittijiet tiegħek li bniedem ikun kisirlek.

Li wieħed ifittex id- drittijiet tiegħu ngħidlek li ma jikser ebda liġi: però kun af li Alla hekk ukoll jagħmel miegħek, ifittex id- drittijiet tiegħu li inti tkun ksirtlu bid- dnub.

Bl- istess kejl li inti tkun kejjilt lil ħaddieħor ikun lilek ukoll imkejjel, voldieri, jekk inti ma tfittixx vendetta lanqas id- drittijiet tiegħek mill- proxxmu, Alla jaħfirlek b' mod tali li inti lanqas biss ma xxomm ir- riħa tan- nar wara l- mewt tiegħek, billi Alla lanqas ma jfittex id- drittijiet li inti ksirtlu.

Ingħidlek li tgħożż bi grazzja wisq prezzuża kull okkażjoni li tiġik biex taħfer, u biex ma tfittixx dak li hu tiegħek.

Imbagħad għidli ftit xi tkun inti ħadt wara l- vendetta?

Għidli kif titlob inti l- Missier biex jaħfirlek kif inti taħfer?

Għidli x' inhuwa ż- żmien u x' inhija l- eternità?

Però innota u ifhem tajjeb li mhux il- maħfra iżda l- kawża tal- maħfra hija meqjusa quddiem Alla.

Attendenza Nru 37.

Kif tillotta, meta tkun ittentat għaż- żina.

Dan ikun illum l- oġġett tal- attenzjoni tiegħek, o iben tiegħi.

Meta t- tentazzjoni taż- żina tkun rigward l- okkażjoni prossma, ikun iktar faċli li mejjet jirxoxta minn li wieħed jirbaħ tentazzjoni bħal din, jekk malajr ma jaħrabx u fil- bogħod: meta però dina t- tentazzjoni tkun fil- ħsieb jew fix- xewqa, m' hemmx mezz ieħor hekk effikaċi kontra tagħha daqskemm l- orazzjoni bla telf ta' żmien: "Sinjur, għaġġel li tagħtini l- għajnuna."

Għal hedina t- tentazzjoni kontra l- imqaddsa purità biex wieħed jillotta tajjeb u jirbaħ jenħtieġ li jkun dejjem diġà nsab armat minn qabel, speċjalment bis- sawm u bl- orazzjoni mentali fuq in- novissmi.

Fejn tonqos is- sobrjetà u l- viġilanza, mingħajr dubju jsaltan l- ispirtu moqżież, erħilu jagħmel l- istraġi tiegħu fuq ir- ruħ u fuq il- ġisem: fuq ir- ruħ għax joqtolha u jneżżagħha mill- grazzja ta' Alla u mill- paċi, fuq il- ġisem, għax dan id- dnub jiżnerva l- vitalità, u għall- proprjetà tiegħu li iktar ma wieħed jagħmlu, iktar irid jagħmlu, billi l- għajnejn ma jixbgħux mill- ħars, u l- widnejn mis- smigħ, f' kelma waħda, billi n- natura ma tafx tgħid biżżejjed f' dak li jagħtiha delizzju u gost, għalhekk is- saħħa tal- ġisem taqa' vittma tiegħu.

L- istess raġuni kalma u kwieta, meta tagħraf il- konsegwenzi tal- impurità għall- kruha tagħhom tabborri mingħajr dubju kawża li ġġib dlam fil- moħħ, ħsara fis- saħħa, fil- fama u fil- ġid l- ieħor temporali.

Però l- aqwa konsegwenza hija li jekk wieħed ma jsibx il- grazzja tal- konverżjoni minn Alla, jew li ma jagħmilx vera penitenza, ikollu mill- ġustizzja ta' Alla jsostni fjammi eterni għall- gost ta' mument.

Attendenza Nru 38.

Kif tillotta, meta tkun ittentat għall- għejra.

Is- Sinjur Alla huwa li jagħti d- doni naturali u d- doni spiritwali lill- bnedmin, kreaturi tiegħu.

X' inhuwa li wieħed għandu li Alla ma tahulux b' xejn, bla ebda mertu tiegħu?

Kull don tajjeb u perfett huwa ġej minn fuq mill- Missier tad- dwal.

Immela meta inti tkun ittentat biex tgħir għal xi ħadd, aħseb li dak li għandu tahulu Alla, u ifraħ bil- ġid li jagħti Alla.

Jekk ma tarax fuqek l- istess ġid, aħseb li Alla lilek tak ġid ieħor.

Issa hija forsi vera raġuni li wieħed jgħir, għax jara 'l ħaddieħor għani, jew unurat, jew fid- delizzji meta dawn il- ħwejjeġ Alla l- Missier tiegħi ma tahomx lili, iben għażiż tiegħu?

Dawn huma ħwejjeġ li jqanqlu l- għejra fil- bnedmin li ma jitfgħux il- ħarsa tagħhom 'il hemm mill- qabar, fil- bnedmin mundani.

Alla huwa kollu Sapjenza, u jqassam fuq il- bnedmin id- doni tiegħu kif irid u kif lilu jogħġob, u kull bniedem għandu jkun kuntent fl- istat li l- Providenza tkun qegħditu fih, għax altrimenti jitgerfex fid- diżordni.

L- għajjur huwa soċju ta' Satana, ta' Kajin u tal- Lhud li sallbuni.

Immela tkun quddiemek dejjem f' kull tentazzjoni għall- għejra hedina l- verità li Alla jagħti u Alla jieħu, Alla jumilja u Alla jeżalta, u li kollox huwa mqiegħed fil- padrunanza ta' Alla, kif huwa magħġub fl- għajnejn tiegħu, appruvah dejjem: u aqsam l- imħabba tiegħek ma' kulħadd, billi tifraħ ma' min hu ferħan, u billi tibki ma' min huwa mbikki.

Attendenza Nru 39.

Kif tillotta, meta tkun ittentat għall- kurjużità.

Dan ikun illum l- oġġett tal- attenzjoni tiegħek, o iben tiegħi.

Meta jiġi fik l- aptit li tissodisfa l- kurjużità, irreżisti mill- ewwel bil- ħsieb li dejjem jaggravak dak li ma jkunx jgħodd għalik.

Xi bżonn hemm li inti tixxennaq li tħares, li tisma' li tkun taf dak li flok kwiet u ferħ u paċi jnissel fik tfixkil għall- perfezzjoni tar- ruħ tiegħek?

Eva ħarset lejn is- siġra pprojbita, u b' hekk daħlet il- mewt fid- dinja: ulied Alla ħarsu lejn ulied il- bnedmin, u b' hekk ġie d- dilluvju universali: il- mara ta' Putifar ħarset lejn Ġużeppi, u b' hekk l- innoċenti ġie mitfugħ fil- ħabs; u tant ġrajja oħra funesti, li huma rreġistrati fl- Iskrittura Mqaddsa.

Dan kun af li l- għajnejn tiegħek iħarsu lejn il- ħwejjeġ ta' barra, u l- qalb tiegħek titkellem ħwejjeġ ħżiena.

Bosta akkawża tal- ġmiel ta' mara ntilfu: u minn dan il- konkupixxenza taqrah kważi nar, għaliex ma ndukrawx il- ħarsa tagħhom.

X' kienet il- kawża li l- mara ta' Lot baqgħet mibdula fi statwa tal- melħ ħlief il- kurjużità, li wieħed faċilment jiddisprezza għax jaraha ħaġa żgħira?

Forsi l- ħwejjeġ kbar ma kinux żgħar qabel?

Is- sens komun, meta jittratta fuq il- ħsara u fuq id- deni jwiddeb li wieħed għandu jilqa' mill- ewwel: irreżisti għall- bidu.

Kemm- il darba wieħed kellu jistqarr b' sogħba ta' qalbu, u jgħid: Ma kienx mument li tfajt għajnejja!

Ma kienx mument, li ftaħt widnejja biex nisma' Ma kienx mument, li jiena ersaqt lejn dak il- lok!

Jekk trid timxi fit- triq tal- paċi u tal- ferħ tal- ispirtu la tkun qatt lablabi u lanqas kurjuż, u l- perfezzjoni tal- ħajja thennik.

Attendenza Nru 40.

Kif tillotta, meta tkun ittentat li tigdeb.

Il- kawża ordinarja tal- gidba hija l- biża' Il- bniedem jigdeb jew għax jibża' li sejjer jitlef ħajtu, jew li sejjer ikun imkeċċi jew imċanfar jew li sejjer jitlef xi ġid ieħor temporali.

Għalhekk jeħtieġ li fih ikollu l- ispirtu tal- fortezza biex jirbaħ it- tentazzjoni tal- gidba.

Skont in- natura l- gidba tiskunċentra l- moħħ tal- bniedem akkawża tal- biża' li jista' jiġi mikxuf, u avvilit, u miżmum b' diżonest: u għalhekk skont in- natura jaqbel li wieħed jgħid dejjem il- verità, għax il- giddieb kulħadd jibża' minnu u jistkerrhu mill- biża' ta' xi tradiment.

Mhux biss in- natura titbiegħed mill- giddieb, imma anki l- bniedem tal- grazzja li hu kollu karità jitwarrab minnu, għax jagħraf fih iben ix- xitan.

Infatti huwa veru li x- xitan huwa giddieb u missier il- gidba: u min jigdeb bir- raġun kollu jissejjaħ iben tax- xitan.

Kemm raġun għandu wieħed li jitnikket, xħin jara fih innifsu mill- ispirtu tax- xitan, għadu tremend tal- paċi u tal- feliċità tal- bnedmin!

M' għandekx tabborri l- gidba, għax hija tagħmillek dannu temporali, billi bosta nies ma jemmnukx iżjed lanqas meta inti tgħid il- veru u lanqas jafdawk: iżda abborriha, għax Alla verità essenzjali ma jridekx tigdeb għall- ebda raġuni, billi fiha ħażen fiha nnifisha: abborriha, għax ix- xitan iridek bħalu giddieb: abborriha, għax inti trid jew ma tridx, għad tkun iġġudikat mhux biss fuq il- gidba, iżda wkoll fuq il- konsegwenzi tagħha, jekk tkun dannuża.

Il- ħalq li jigdeb joqtol ir- ruħ, u għalxejn tibża' ħlief li tmur fil- fjammi eterni taħt il- qilla tal- ġustizzja ta' Alla, li minnha jilliberawk biss il- verità u l- ġustizzja.

Fit- tentazzjoni immela li tigdeb, żomm dejjem il- verità ta' Alla, żomm mal- partit tiegħu, u mhux ma' dak tax- xitan li hu qattiel sa mill- bidu.

Attendenza Nru 41.

Kif tillotta, meta tkun ittentat li tiċħad opra tal- ħniena.

Dan ikun illum l- oġġett tal- attenzjoni tiegħek, o iben tiegħi.

Qatt iddawwar wiċċek minn proxxmu li jirrikorri lejk fil- bżonn tal- għajnuna tiegħek, għax jekk inti tkun tista' tissollevah u tiċħad, allura Alla fil- bżonn tiegħek, li mingħajr dubju tkun tinsab fih rigward ir- ruħ u rigward il- ġisem, hekk ukoll jagħmel u jdawwar wiċċu minnek.

Għoddha grazzja kbira kull okkażjoni li inti tkun tinsab fiha biex tagħmel opra tal- ħniena mal- proxxmu l- ewwel nett għax Alla stess ikun li qiegħdek f' hedik l- okkażjoni, biex inti, jekk fil- libertà tiegħek tħaddanha, issir oġġett ukoll tal- ħniena tiegħu — imberkin dawk li jħennu, għax huma jsibu ħniena: fit- tieni lok, għax ikun ta' unur kbir għalik, xħin inti tkun tagħmel miegħi nnifsi, Alla inkarnat, dak li tkun tagħmel ma' proxxmu fil- bżonn; fit- tielet lok, għax l- opri tal- ħniena jippurifikaw ir- ruħ li tkun imtebbgħa u teħles il- ħruq tan- nar wara mewtek.

Wieħed jiċħad opra tal- ħniena, jew għax ma jridx inaqqas mill- ġid temporali tiegħu, jew għax ma jridx jinkomoda ruħu, jew għax ikun jistħi jitbaxxa skont is- sentimenti mundani: però wara mewtu jkun jixtieq li jiġi fid- dinja biex jagħti mhux il- ftit, iżda kulma għandu issa, u biex iġarrab anki sagrifiċċji għall- proxxmu, u biex jagħmilha miegħu tal- inqas seftur, u allura ma jkunx jista' u b' sogħba mingħajr frott isejjaħ lilu nnifsu insensat u iblah li seta' jagħmel tant ġid mal- proxxmu, u b' hekk jakkwista tant ġid għalih innifsu, u m' għamlux għax ma riedx.

Fit- tentazzjoni li tiċħad opra tal- ħniena, ipprofitta ruħek issa fiż- żmien, għax jiġi lejl li fih ħadd ma jista' jopra.

Attendenza Nru 42.

Kif tillotta, meta tkun ittentat li tisraq.

Meta tkun ittentat li tisraq jew li tagħmel ħsara lill- proxxmu, ilqa' ruħek mill- ewwel b' hedana l- ħsieb li jekk tkun trid li Alla jaħfirlek hedana d- dnub, jeħtieġ li inti trodd lil sidu dak li inti tkun sraqtlu, dak li inti tkun iddanneġġjajtu bih.

Forsi mhux rimorsi flok konfort u feliċità u paċi jġib fil- qalb il- ħsieb li t- tali oġġett u t- tali ġid huma ta' ħaddieħor u donnhom jgħajtu b' leħen qawwi u jgħidu lil min seraq jew iddanneġġja: "Aħna m' aħniex tiegħek, ħudna fid- dar tas- sid tagħna, jekk trid li ma nippersegwitawkx iżjed."

Inti ma tistax tara l- qlub, bħalma narahom jiena: però ngħidlek li xejn ma jiswa għall- ferħ u għall- paċi ebda xorta ta' divertiment temporali mal- ħsieb fuq il- maneġġi tas- serq u tad- danni magħmulin u mhux irriparati.

In- natura hija ħafifa wisq biex tmidd idejha u tieħu, iżda biex trodd, oh kemm hija tqila!

Idejha jsiru tal- ħadid: meta bid- dawl tal- fidi tibda biex titqanqal għall- indiema tad- dnub fuq il- ħsieb tal- mewt u tal- ġudizzju, erħilha tipproponi li trodd u li tirripara, iżda filwaqt erħilha titnikker minn jum għal ieħor, u tibqa' biex tidħol fl- eternità mingħajr riparazzjoni.

Jekk it- tentazzjoni li tisraq tkun fuq ħwejjeġ żgħar, la teħux kuraġġ li tmidd idejk, għax l- ġustizzja ta' Alla anki ħabba ma tagħlaqx għajnejha fuqha, u jkollok twieġeb għaliha u mill- ħabs ma toħroġx sakemm tkun ħallast sal- inqas ħabba.

Ikkuntenta b' hedak li l- Providenza tagħtik, la titbeżżax min- nuqqas tagħha, għax jekk hija tieħu ħsieb it- tajr tal- ajru u l- ġilju tal- għalqa, mhix sejra tabbanduna lilek, li tiswa wisq iżjed minn għasfur.

Dawk kollha li jridu jistagħnew, kollha jaqgħu fit- tentazzjoni, u fix- xibka tax- xitan, u f' bosta xewqat inutli, u dannużi li jgħaddsu l- bnedmin fil- mewt u fit- telfien.

Xejn ma jġib il- bniedem miegħu fid- dinja, u m' hemmx dubju li jista' jieħu miegħu xi ħaġa fil- mewt ħlief l- opri tiegħu li jimxu warajh għall- ġudizzju.

Attendenza Nru 43.

Kif tillotta, meta tkun ittentat li tidneb għar- rispett uman.

Quddiem il- verità u l- ġustizzja toqgħodx tħares lejn il- kundizzjonijiet tan- nies, lanqas lejn il- ġid temporali, iżda biss qiegħed il- fiduċja tiegħek f' Alla, u iftakar li inti għad tkun iġġudikat mhux min- nies, iżda minn Imħallef li ma jinxtara b' xejn għall- verità u għall- ġustizzja tiegħu.

X' inhuwa l- bniedem li inti titbeżża' li tiksirlu kelmtu jew qalbu?

Trab u rmied: illum fuq it- tron u għada taħt l- irfis tas- saqajn jew taħt it- trab.

X' inhuwa Alla li inti tkun ittentat biex tiddiżgusta biex togħġob lill- bniedem?

Huwa l- Essri tremendissmu, li jiġġudika t- tajbin u l- ħżiena, u li wieħed jaqa' taħt idejh hija ħaġa li twerwer.

Il- bniedem l- iktar li jista' jagħmel, jipprivak mill- ġid temporali anki forsi minn ħajtek: iżda Alla mhux biss għandu s- setgħa li jipprivak minn kollox, iżda wkoll li jitfgħek fil- fjammi eterni, jekk inti tkun tajt preferenza għall- volontà tiegħek jew ta' ħaddieħor biex tiddisprezza gravement il- volontà divina tiegħu, kollha tjubija, kollha qdusija.

Żomm dejjem gravità, tkun fejn tkun, tkun ma' min tkun, jekk tintebaħ bid- diżunur ta' Alla għal xi kelma, għal xi stedina, jew għal xi azzjoni oħra.

Indokra ruħek li ma tikkoperax b' xi approvazzjoni li ġeneralment dejjem tinkuraġġixxi l- aġent biex jirrepeti jew biex ikompli fil- malizzja tiegħu.

Dan ifhem tajjeb li ħadd ma jista' jkun skular tiegħi, jekk ma jobgħodx iva u 'l ħajtu wkoll.

Ebda bniedem ma ħeles jew ma jeħles minn idejn l- Omnipotenti u la ħaj u lanqas mejjet.

Il- kreatura ppreferita għall- kreatur: dina hija kawża ta' konfużjoni li ħadd ma jista' jfisser.

Attendenza Nru 44.

Kif tillotta, meta tkun ittentat tgħid id- difetti tal- oħrajn.

Dan ikun illum l- oġġett tal- attenzjoni tiegħek, o iben tiegħi.

L- ewwel nett ikun għalik ta' twissija li meta xi ħadd jiġi u jgħidlek mingħajr bżonn gravi d- difetti tal- oħrajn, innota li dak stess jgħarraf ukoll lil ħaddieħor id- difetti li jara jew li jinnota fik, għax jekk ma jħobbx il- proxxmu, lanqas ma jħobb lilek, għalhekk la tkomplix miegħu, anzi bi spirtu ħelu ta' karità, għall- glorja ta' Alla, urih li m' hawnx bniedem fuq l- art li m' għandux id- debbolizzi tiegħu, u li ma jiżbaljax f' xi ħaġa.

Widdbu li ħadd ma jista' jitkaża, iżda kulħadd għandu dejjem jagħder.

Fit- tieni lok, inti mingħajr dubju taf li nqast għall- imgħoddi, għalhekk meta tkun ittentat li tgħid id- difetti tal- oħrajn, iftakar fid- difetti tiegħek u staqsi lilek innifsek: "Irrid jiena min jgħid id- difetti tiegħi lill- oħrajn?"

Dak immela li ma tridx lilek, inti tikser il- liġi naturali, jekk tagħmlu lil ħaddieħor.

Imbagħad taf inti l- kawża, il- motiv għaliex wieħed jgħid id- difetti ta' ħaddieħor, jekk tassew ma jkunx hemm il- ġid tiegħu nnifsu jew ta' ħaddieħor?

Mingħajr dubju li min ikun jgħid id- difetti tal- proxxmu, ikun qiegħed joskura l- fama tal- proxxmu biex jeżalta l- fama tiegħu nnifsu b' sentiment ta' suppervja li bih juri li huwa aħjar minn ħaddieħor.

Id- difetti tal- proxxmu jkunu dejjem għalik kawża ta' karità vera: għedtlek ta' karità vera, għax in- natura malizzjuża taħt il- kappa tal- korrezzjoni u tal- ġid tissodisfa lilha nnifisha billi toskura l- proxxmu u fl- istess ħin tfittex l- eżaltazzjoni tagħha, u xi minn daqqiet ukoll il- vendetta, kif ċar joħroġ hekk miċ- ċirkustanzi ta' xi inġurja.

Oh kieku wieħed jifhem kemm hu prezzjuż is- silenzju!

Bla ebda dubju jedha biex jgħożżu bl- ikbar studju.

Attendenza Nru 45.

Kif tillotta, meta tkun ittentat li tiġġudika l- oħrajn.

Dina t- tentazzjoni qatt ma tersaq lejn dawk li huma innoċenti, għax wieħed jiġġudika l- oħrajn f' hedawk il- ħwejjeġ, li hu stess ikun għamel.

Min qatt ma ttebba' bl- impurità, ma jaħsibx li l- oħrajn għamlu impurità; min qatt ma seraq, ma jaħsibx li l- oħrajn serqu; min qatt ma gideb, ma jaħsibx li l- oħrajn gidbu; insomma, intant wieħed jiġġudika l- oħrajn, għax hu stess ikun opra skont kif jiġġudika, bħalma jipperswadi l- istess sens komun tal- bnedmin li kulħadd jagħti minn hedak li għandu.

Tkun immela għalik okkażjoni kull tentazzjoni li tiġik biex inti tikkundanna jew tiġġudika l- oħrajn, okkażjoni li tumilja ruħek li għall- imgħoddi inti ksirt il- liġi divina, u għid: "Jiena min jien biex niġġudika s- servi ta' ħaddieħor?"

Inti għandek tosserva u mhux tiġġudika l- liġi: għax Alla hu li jiġġudika 'l kulħadd.

Kemm nies jiżbaljaw fil- ġudizzju tagħhom!

Jekk jaraw 'il xi ħadd jagħmel ċerti azzjonijiet indifferenti, jaħsbu li jkun qiegħed jopra b' fini ħażin, jew mingħajr intenzjoni retta, mentri quddiem Alla jkun meritevoli għal hedawk l- azzjonijiet.

Forsi mhux min jara l- intern jew il- qalb tal- bniedem jista' biss jiġġudika, li hu Alla waħdu?

Min jiġġudika 'l ħuh, jiġġudika l- liġi, u min jiġġudika l- liġi huwa mħallef u mhux osservatur tal- liġi.

Wieħed hu l- leġislatur u l- imħallef, min jista' jitfa' fit- telfien, u jeħles.

Oqgħod medhi fuq id- difetti tiegħek, u mhux fuq dawk tal- oħrajn, jekk trid il- ġid lilek innifsek.

Ineħħi l- ewwel it- travu minn għajnejh min irid jara jneħħi s- sifja minn għajn ħuh.

Meta tmut inti, trodd ir- raġuni lil Alla għalik innifsek; meta jmut il- proxxmu, irodd ir- raġuni lil Alla għalih innifsu, u kulħadd jiġi ġġudikat fit- tribunal divin skont għamilu.

Kull bniedem għandu biżżejjed il- piż tiegħu x' jerfa' u jekk huwa għaqli ma jitgħabbiex bl- aggravamenti.

Attendenza Nru 46.

Kif tillotta, meta tkun ittentat li tħalli dnub mejjet fil- qrar.

Dan ikun illum l- oġġett tal- attenzjoni tiegħek, o iben tiegħi.

Is- sagrament tal- qrar huwa l- għajn li minnha n- nisrani jixrob il- miżerikordja ta' Alla; huwa s- sagrament tar- rikonċiljazzjoni u tal- paċi biss però għal min jersaq bil- fedeltà.

Xi wħud minn baħar ta' dwejjaq, minn oppressjonijiet ta' biża' fuq il- mewt u l- ġudizzju jgħaddu fi stat ta' ferħ akkawża tal- fedeltà li biha jkunu resqu: però oħrajn joħorġu iktar aggravati u mdejqin akkawża tal- infedeltà tagħhom fil- qrar.

Jekk inti diżgrazzjatament tkun tajt kunsens għal dnub mejjet, u l- miżerikordja divina tkun qiegħda turik li għadha ma abbandunatekx billi tagħmlek iġġarrab il- biża' tal- infern: u intant tiġik it- tentazzjoni li tiskot id- dnub il- mejjet tiegħek akkawża tal- mistħija, tal- avviliment quddiem il- konfessur, aħseb li d- dnub inti għamiltu, u issa jenħtieġ li tieħu l- maħfra tiegħu, jekk ma tridx titlef ruħek għal dejjem.

Aħseb li l- konfessur, xħin jara l- konfużjoni tiegħek quddiemu jiġġudikak fidil, li tibża' tassew minn Alla, li biex tevita l- qilla tiegħu inti tkun wasalt f' hedan l- istat ta' umiljazzjoni hekk kbira li lanqas mal- ġenituri stess tiegħek ma tagħmilha għan- nuqqas tal- kuraġġ naturali.

Aħseb li l- konfessur iġarrab fih imħabba tassew kbira lejk, xħin jarak hekk miftuħ b' tant fiduċja lejh innifsu rigward il- għożża tas- sigriet sagramentali.

Aħseb li l- konfessur, bniedem bħalek, seta' għall- fraġilità tiegħu li xi darba forsi għamel dak stess li inti tkun qiegħed fil- periklu li ma tistqarrx.

Aħseb li l- paċi u l- ferħ hemm għalik, jekk tumilja ruħek bi spirtu ta' fedeltà.

B' dawn il- ħsibijiet inti bla dubju tirbaħ lilek innifsek, u b' qalbek f' idejk tistqarr dak l- att annimalesk, jew dik il- vendetta, jew dik l- inġurja, jew dak in- nuqqas ta' karità, jew dak is- sagrileġġ, jew dik il- gidba dannuża, jew dak is- sodisfazzjon fil- glorja vana, jew dak in- nuqqas ta' intenzjoni retta fl- opri tiegħek, jew kwalunkwe azzjoni oħra gravi li inti tkun għamilt kontra l- kuxjenza tiegħek.

Ħares lejn Agostinu l- qaddis u d- duttur tal- knisja, li stqarr dnubietu pubblikament b' tant konfużjoni għalih innifsu u b' tant spirtu ta' penitenza.

Attendenza Nru 47.

Kif tillotta, meta tkun ittentat li tagħti skandlu.

Il- kawża tal- ħażen li hawn fid- dinja huwa l- iskandlu.

Fit- tentazzjoni li inti tagħti skandlu huwa biżżejjed biex wieħed jitrażżan imwerwer, jekk tassew għandu l- fidi fl- infern tan- nirien eterni, li jaħseb fuq it- theddida li jiena ġà għamilt fl- evanġelju kontra l- iskandaluż, li cioè, jaqbel li ġebla tal- mitħna tiġi mdendla ma' għonqu u mgħaddas f' baħar profond: u jaħasra għal hedak il- bniedem li permezz tiegħu jiġi l- iskandlu.

Forsi l- ġenerazzjoni tal- ħażen timxi b' mod ieħor ħlief bl- iskandlu?

Min hu skandalizzat ordinarjament jiskandalizza l- oħrajn, u jopra kontra l- missjoni divina tiegħi, li ġejt biex inneħħi d- dnub u nsalva l- erwieħ: mentri l- iskandaluż veru appostlu ta' Satana, li sa mill- bidu kien qattiel, jitfa' fir- rovina spiritwali l- erwieħ, li jiena għas- saħħa tagħhom xerridt demmi fuq is- salib.

Min jiskandalizza bniedem mhux biss jinżamm ħati quddiem il- ġustizzja divina li kiser il- virtù tal- karità iżda anki ħati ta' hedik il- virtù li tkun l- oġġett tal- iskandlu, li jista' jkun kontra l- kastità, jew kontra l- fidi, jew kontra l- ġustizzja, jew kontra r- reliġjon, jew kontra xi virtù oħra.

Meta wieħed ikun għallem lil ħaddieħor xi malizzja: forsi taħseb inti li ma jkollux sehem kull darba li dan jipprattika hedak id- deni, bħalma kawża għandha r- rabta ma' kull effett tagħha?

Oh kemm nies, li diġà dehru fit- tribunal divin u li issa qegħdin fejn lilhom jistħoqq, taw skandli li għadhom u jibqgħu mexjin bl- effetti tagħhom fid- dinja!

Is- servi tiegħi jaħdmu bil- biża' u bit- tregħid is- salvazzjoni ta' ruħhom, u jinteressaw ukoll ruħhom għas- salvazzjoni tal- oħrajn b' kull mezz li jistgħu: jgħixu jagħmlu dejjem il- ġid u jwarrbu bil- ħila tagħhom u bis- sagrifiċċju wkoll kull skandlu.

Fil- pont tal- mewt il- bniedem xejn ma jieħu miegħu: l- opri biss tiegħu jimxu warajh.

Attendenza Nru 48.

Kif tillotta, meta tkun ittentat li topra kontra l- kuxjenza.

Dan ikun illum l- oġġett tal- attenzjoni tiegħek, o iben tiegħi.

Meta l- kuxjenza twiddbek li t- tali azzjoni mhix ta' min jagħmilha, għax ħażina, jew hija ta' min jagħmilha, għax tajba, kun af, li int tkun qiegħed tmur kontra l- vuċi ta' Alla, jekk inti tagħmlilha reżistenza.

Għalhekk jekk il- kuxjenza tikkmandalek tagħmel ħaġa għax tajba, jew tipprojbilek li tagħmel ħaġa, għax ħażina, inti tidneb, jekk inti ma tobdihiex, u ssir ħati ta' ħażen daqskemm inti tkun fhimt ħażen fl- intellett tiegħek.

Ara kemm huwa neċessarju li wieħed jobdi l- kuxjenza li l- ġudizzju divin għandu b' materja kull opra magħmula skont il- kuxjenza: mertu jew kastig, mill- ubbidjenza jew mid- diżubbidjenza għall- vuċi tal- kuxjenza.

Infatti jekk wieħed jemmen li għandu mill- ħniena jigdeb biex jeħles il- proxxmu mill- periklu tal- ħajja, u jigdeb, jintgħadd denn ta' premju, u jekk ma jigdibx jintgħadd ħati kontra l- ħniena: però jekk ikun istruwit li m' għandu jigdeb qatt għall- ebda raġuni, allura jintgħadd dejjem ħati, jekk jigdeb, għax allura l- kuxjenza tiegħu tkun retta u mhux iżjed falza: ma jidnibx meta ma jafx li hija falza, meta tkun tassew falza.

Fit- tentazzjoni li tmieri l- kuxjenza aħseb li dina sejra takkużak fl- istess tribunal ta' Alla biċ- ċirkustanzi kollha li inti ma obdejthiex, meta widdbitek.

Minn ebda għajn oħra ma toħroġ il- paċi tal- qalb, ħlief mid- doċilità tal- volontà għall- vuċi tal- kuxjenza: u minn ebda għajn oħra ma toħroġ l- infeliċità fl- inkwiet tal- qalb ħlief mir- reżistenza għall- vuċi tal- kuxjenza.

Anki hawn fid- dinja l- kuxjenza meta ssib reżistenza tirrimordi l- intern tal- bniedem li jkun ippersegwitaha ossija ddisprezzaha fil- vuċi tagħha.

Trid il- paċi hawn u l- premju hemm fuq?

Ħaġa waħda, obdi l- vuċi tal- kuxjenza li tgħidlek: "Agħmel jew la tagħmilx."

Attendenza Nru 49.

Kif tillotta, meta tkun ittentat li tagħmel dnub venjal.

Ħadd ma jsir ħażin f' daqqa, u kull min jiddisprezza dnubiet żgħar bil- ftit il- ftit jaqa' fil- gravità, u jidħol fir- rovina.

Dana huwa l- ħsieb li wieħed għandu jġib fil- menti tiegħu, meta jkun ittentat li jagħmel dnub venjal.

It- tixbiha toqgħod wisq tajjeb fuq is- saħħa tal- ġisem: bosta nies ma ħasbux biex jikkuraw mard ossija feriti f' ġisimhom, għax ma ġġudikawhomx gravi, u mbagħad għat- traskuraġni saru gravi u ma nsabx rimedju għalihom.

Dina l- istess xorti hija għal dawk li jiddisprezzaw il- mard żgħir tar- ruħ fuq il- ħsieb li b' hekk ma jitilfux il- grazzja ta' Alla, u li jekk imutu bih ma jintilfux, u bil- faċilità jikkonsentu għal dnub għax venjal.

Jidhirlek bis- sens komun li min inaqqas is- sustanza neċessarja għall- ħajja sejjer ikun aktar b' saħħtu?

Jidhirlek li inti sejjer tgħożż virtù, meta inti permezz tad- dnub venjal tindebolixxi l- ispirtu għaliha?

Għalhekk ikollok tammetti li min mhux fidil fil- ftit lanqas mhu fidil fil- wisq.

Min jagħmel id- dnub venjal ma jkunx itemm perfettament il- volontà ta' Alla, u perkonsegwenza tindaħal il- ġustizzja ta' Alla li s- severità tagħha kontra d- dnub il- venjal hija esposta fuq tant eżempji mill- Antik Testament, u mis- sofferenzi tal- Purgatorju.

Hija ħaġa li twerwer taqa' taħt idejn Alla l- ħaj, li ma jħallix l- inqas dnub venjal għaddej, iżda jiġġudikah bir- reqqa u jikkastigah bil- ħruxija.

Jekk trid b' xi mod immela tassigura ruħek mill- waqgħat fi dnub gravi b' periklu kbir tal- indannazzjoni eterna, kexkex lilek innifsek bil- biża' tad- dnub il- venjal.

Attendenza Nru 50.

Kif tillotta, meta tkun ittentat li topra bid- dubju prattiku.

Dan ikun illum l- oġġett tal- attenzjoni tiegħek, o iben tiegħi.

Meta tkun biex topra, u jiġik dubju fuq il- malizzja tal- azzjoni, cioè, li l- azzjoni li tkun biex tagħmel aktarx hija ħażina għat- tali jew għat- tali ċirkustanza, qatt la tagħti l- kunsens għaliha u tagħmilha; iżda żomm dejjem il- parti żgura, jiġifieri, la toprax qabel ma inti tkun neħħejt id- dubju, billi tistaqsi, jew tifforma kuxjenza ċerta bi prinċipju rifless.

Jekk inti tiddisprezza d- dubju fuq il- malizzja, u topra, inti tidneb għaliex, kieku tassew kien hemm il- liġi, inti kont tiksirha.

Għalhekk għal kull azzjoni tiegħek, timxi dejjem quddiemek il- kelma veraċi u soda, fi kliem ieħor, opra dejjem b' kuxjenza ċerta fuq it- tjubija tal- azzjoni.

Mhix vera bluha għal xi wħud li wara li jkunu opraw bid- dubju jistaqsu jekk dinbux, meta d- dnub jiddependi mhux mill- ġudizzju tal- bniedem mistoqsi, iżda mill- persważjoni prattika li wieħed kellu fl- opra tiegħu?

Ladarba wieħed ra d- dubju fuq il- malizzja tal- azzjoni u opra bih hu diġà sar ħati, u m' hemmx bżonn li jistaqsi jekk dinibx: però tkun dejjem prudenza, jekk jistaqsi biex għal li ġej jagħraf il- verità, x' għandu jagħmel f' każijiet simili.

Gravement ukoll jidneb min jopra bid- dubju prattiku fuq il- gravità tad- dnub: għaliex jieħu l- malizzja kollha ta' dnub mejjet, meta jaf u jrid, jesponi lilu nnifsu għall- periklu ċar li jidneb gravement.

Immela, meta inti tkun ittentat li topra bid- dubju prattiku, qatt la tagħti kunsens, jekk tassew ikun hemm raġunijiet gravi biex tiddubita fuq it- tjubija jew fuq il- malizzja tal- azzjoni; għax inti allura tinżamm ħati quddiem Alla li jiġġudika kull azzjoni, li l- bniedem jagħmel, u jippremjaha u jikkastigaha meqjusa fuq il- kuxjenza ta' qabel, li jkollu l- istess aġent.

Attendenza Nru 51.

Kif tillotta fit- tentazzjoni kontra l- predestinazzjoni.

Hu veru li min hu predestinat għall- glorja eterna, infallibbilment wara mewtu jidħol fiha.

Infatti min għandu ismu fil- ktieb tal- ħajja għandu wkoll tron fis- sema, u kull min m' għandux ismu fih lanqas m' għandu tron fis- sema.

Però, meta Alla jassenja 'l xi ħadd għal xi fini jagħtih il- mezzi kollha għall- akkwist tal- istess fini.

Immela meta inti tkun imħabbat bil- ħsieb tal- predestinazzjoni, ittalla' u tniżżel fil- moħħ tiegħek, tgħid: Min jaf iniex ippredestinat? żomm bi prinċipju hedawna l- veritajiet quddiemek: Alla hu ġust: u ladarba huwa ġust ma jistax u la jippremja l- ħżiena lanqas jikkastiga t- tajbin.

Iżjed, kull bniedem huwa liberu, igawdi cioè l- liberu arbitriju, u jagħżel dak li jrid: jista' jagħmel dak li hu tajjeb, u jista' jagħmel dak li hu ħażin.

Il- kuxjenza tiegħu twiddbu minn qabel ma jopra li dak li hu ħażin, m' għandux jagħmlu għax ħażin, u li dak li hu tajjeb għandu jagħmlu, għax tajjeb.

Jekk il- bniedem imieri jew ma jobdix il- vuċi tal- kuxjenza huwa jidneb, u perkonsegwenza tkun kollha kemm hi l- ħtija tiegħu.

Għalhekk il- bnedmin kollha li jmutu, l- opri tagħhom jimxu warajhom, u fuqhom ikunu ġġudikati.

F' dawn it- tentazzjonijiet tal- predestinazzjoni ġedded il- proponiment fik li tobdi dejjem il- vuċi tal- kuxjenza, u erħi ruħek bi spirtu ta' umiltà fil- baħar infinit tas- Sapjenza u tal- Ħniena ta' Alla.

Ma tistax forsi inti taħseb li dana l- misterju tal- predestinazzjoni huwa rrivelat biex il- bniedem isib okkażjoni gravi li jgħix imbeżza' u umli?

Tkun għalik ta' konsolazzjoni, meta inti tħenn għal kulħadd sinċerament, u diżinteressatament, meta inti tagħti qima vera lil Marija Santissima, meta inti sofferenti, meta inti unit mal- Vigarju tiegħi, il- Papa, bil- fidi u bl- ubbidenza, meta inti tisma' l- kelma ta' Alla u tipprattikaha: dawna huma s- sinjali li jridu jgħidulek li inti ppredestinat, jekk bil- grazzja tiegħi inti tippersevera sal- aħħar.

Itlob dejjem 'l Alla li jagħmel ħniena miegħek, u konfużjoni u la inti u lanqas ħadd ma jsib, jekk bil- verità tirrikorri lejh bl- umiltà: il- grazzja jagħtiha lill- umli u jirreżisti lis- suppervi.

Mhix ħaġa ta' min irid, lanqas ħaġa ta' min jiġri; iżda ħaġa ta' Alla, li jagħmel il- ħniena.

Attendenza Nru 52.

Kif tillotta, meta tkun ittentat li tieħu ġurament.

Dan ikun illum l- oġġett tal- attenzjoni tiegħek, o iben tiegħi.

Il- ġurament, meta wieħed jieħdu bil- verità, bil- għaqal, u bil- ġustizzja, junura 'l Alla u jigglorifikah: però jiddiżunurah gravement, meta wieħed jieħdu fil- gidba jew f' xi ħażen gravi: u venjalment, meta jittieħed mingħajr kawża onesta, raġonevoli ta' xi piż, u meta jittieħed f' xi ħażen venjali.

Immela, meta inti tkun ittentat li tieħu ġurament li bih jindaħal id- diżunur sija gravi kemm venjali tas- Sinjur Alla, aħseb fuq ir- riverenza terribbli li tistħoqq lill- isem qaddis ta' Alla u fuq il- kastigi relattivi li jistħoqqu lil min jipprofanah, u jkun dejjem kliemek: Iva, iva; le, le.

Il- ġurament tiegħek ikun dejjem bil- verità: għalhekk u la tieħdu fuq gidba gravi lanqas venjali, lanqas fuq intenzjoni tiegħek, li inti ma tkunx tifhem li tesegwixxi, lanqas fuq fatt li fuqu inti tiddubita, għax inkella inti tidneb gravement.

Il- ġurament tiegħek ikun dejjem bil- għaqal: għalhekk la tieħdu qatt, jekk ma jkunx hemm il- bżonn serju għall- fini, bħalma tittieħed mediċina: għax inkella inti tidneb venjalment.

Il- ġurament tiegħek ikun dejjem bil- ġustizzja: għalhekk qatt la tieħdu ħlief fuq ħwejjeġ leċiti, li jistgħu jsiru mingħajr dnub tant mejjet kemm venjal.

Immela jekk il- ħaġa li inti twiegħed bil- ġurament jew li bih inti thedded tkun gravement ħażina, inti tidneb gravement: u jekk tkun venjalment ħażina inti tidneb venjalment rigward il- virtù tar- reliġjon.

Żomm immela quddiem għajnejk fuq il- ġurament li meta dan huwa falz fih ir- rovina, meta hu veru fih il- periklu, meta ma jittiħidx fih is- sigurezza.

Attendenza Nru 53.

Kif tillotta, meta tkun ittentat biex tabbuża mill- ħniena ta' Alla.

Il- bniedem isib ċerta faċilità biex jidneb għat- tentazzjoni li tgħidlu li Alla hu ħanin.

Huwa veru li Alla hu ħanin, anzi l- art mimlija bil- ħniena tiegħu: xħin wara tant dnubiet itella' x- xemx tiegħu, u jibgħat ix- xita fuq kulħadd tajbin u ħżiena.

Huwa hekk ħanin li ma jafx ma jħennx u ma jaħfirx 'il min jirrikorri lejh, anzi hu stess ifittex ir- ruħ, li tkun offendietu gravement, u jifraħ meta dina twieġeb għall- grazzja tiegħu u jqegħidha fuq spallejh, u jrid li l- anġli jifirħu wkoll miegħu.

Forsi r- ruħ fid- diżgrazzja tista' tindem, jekk huwa ma jagħtihiex l- ispirazzjoni tal- Ispirtu Santu minn qabel?

Ġona ma riedx imur Ninive, u ħaseb li jaħrab f' Tarsu, għax kien jaf tajjeb fuq il- ħniena ta' Alla li ma jafx ma jaħfirx 'il min jitolbu maħfra, u beża' li allura ma tkunx mitmuma l- profezija tiegħu kontra Ninive.

Hija proprjetà ta' Alla li jħenn u li jaħfer: iżda l- ħniena tiegħu minn ġenerazzjoni għal ġenerazzjoni għal dawk li jibżgħu minnu.

Min hu li jidneb mingħajr l- isperanza tal- maħfra?

Kien forsi xi ħadd jissogra li jagħti kunsens għal ħtija gravi, kieku ma kienx ikun lok ta' speranza għall- maħfra?

Oh kemm abbużi jsiru akkawża tas- sagrament tar- rikonċiljazzjoni, tas- sagrament tal- qrar!

Immela, meta inti tkun ittentat li tabbuża mill- ħniena ta' Alla, ikkumbatti bil- ħsieb li Alla jagħmel ħniena ma' min irid hu u ordinarjament ma' min jibża' minnu: ikkumbatti bil- ħsieb li l- mewt tista' tiġi għal għarrieda, u inti ma ssibx spazju ta' ndiema, ta' penitenza: ikkumbatti bil- ħsieb li l- indannati żgur li ma kinux jidinbu għall- ebda mod, kieku kienu jafu bi żgur li kellhom jidħlu f' hedak il- lok tat- turmenti eterni, u issa intant qegħdin f' rovina bla rimedju.

Kif jista' wieħed ma jitrigħedx, xħin jaħseb li qatt ma jasal biex jindem fuq dnubietu, jekk Alla ma jagħtihx il- grazzja, jekk Alla ma jagħtihx qabel l- ispirazzjoni biex jindem?

Jaqa' l- bniedem fid- dnub, meta jrid: iżda mhix ħaġa tiegħu li jqum mid- dnub.

Forsi l- istess sens komun iħalli l- bniedem jixrob likwidu bid- dubju li aktarx huwa velenu?

Mingħajr dubju li hawn tinżamm il- parti żgura akkawża tal- biża' .

Attendenza Nru 54.

Kif tillotta, meta tkun ittentat li tfittex id- drittjiet tiegħek.

Dan ikun illum l- oġġett tal- attenzjoni tiegħek, o iben tiegħi.

Kull bniedem għandu d- dritt li ħadd ma jinġurjah, u la f' ħajtu, u la fil- fama tiegħu, u lanqas fil- ġid tiegħu: u min jagħmel hekk jikser il- liġi naturali, u jingħad ħati quddiem il- ġustizzja ta' Alla.

Issa huwa veru li min ifittex id- drittijiet tiegħu b' mezzi leċiti, qatt ma jintgħadd ħati ta' dnub, iżda s- Sapjenza tiegħi għallmet li dawk li jridu jgawdu l- vera paċi ma jfittxux dak li hu tagħhom.

Huwa naturalment impossibbli li wieħed ifittex id- drittijiet tiegħu, mingħajr ma joħroġ mill- karità, mill- imħabba, għax biex wieħed jaġixxi kontra ieħor jeħtieġ li qabel jitħarrax minn qalbu.

Immela, meta inti tkun ittentat li tfittex id- drittijiet tiegħek li jkunu kisrulek il- bnedmin: iftakar mill- ewwel li inti wkoll ksirt id- drittijiet tal- ġustizzja ta' Alla, u iftakar fil- kelma tas- Sapjenza tiegħi li bl- istess kejl ikun lilek imkejjel, kif tkun inti kejjilt lill- oħrajn, cioè, li jekk inti tfittex id- drittijiet tiegħek, hekk ukoll jagħmel Alla miegħek, ifittex id- drittijiet tiegħu li inti ksirtlu bid- dnubiet tiegħek: però jekk inti ma tfittixx id- drittijiet tiegħek minn ħaddieħor, anzi tagħti wkoll ħaddejk ix- xellug lil min ikun sawtek fuq il- lemin, allura lanqas Alla ma jfittex id- drittijiet tiegħu li inti ksirtlu bi dnubietek.

Jaqbel wisq u wisq li wieħed ma jfittixx id- drittjiet tiegħu, u hekk jeħles mill- qilla tal- ġustizzja divina: Oh kemm jaqbel!

Attendenza Nru 55.

Kif tillotta, meta tkun ittentat għad- deletazzjoni weħidha.

Malli n- natura tiltaqa' ma' xi ħaġa pjaċevoli, li tkun togħġobha, erħilha tfittex li tieqaf fuqha bil- ħsieb tagħha biex tgawdiha fis- sodisfazzjon tas- sens relattiv skont l- oġġett li jkun.

L- għajnejn ma jafux jitwarrbu, u l- widnejn ma jafux jintgħalqu, f' kelma waħda, in- natura umana quddiem dak li jġibilha gost, ma tafx toqgħod kwieta mingħajr ma tgawdih, u tiddisprezza kull xorta ta' tgħakkis.

Fil- konsegwenzi però tas- sodisfazzjon tagħha n- natura flok paċi u kwiet, issib dejjem xi turment, jew xi tortura, għax anki l- qalb tal- bniedem hija maħluqa biex ikollha ċ- ċentru tagħha ossija l- oġġett tal- mistrieħ tagħha, 'l Alla waħdu.

Immela, meta inti tkun ittentat li tieħu delettazzjoni, voldieri topra biss għaliha weħidha, kun af li inti toħroġ mis- sistema tal- ordni naturali, li jgħid: "Id- delettazzjoni għall- operazzjoni, u mhux l- operazzjoni għad- delettazzjoni."

U s- Sapjenza tiegħi għallmet li kull min jopra bla fini suffiċjenti jkollu jwieġeb fil- jum tal- ħaqq.

Huwa veru li jiġri spiss li jkollok bżonn tħares, jew tisma' jew ixxomm, jew ittiegħem, jew tmiss, jew titkellem, u ma' hedawna l- azzjonijiet spiss ukoll timxi inseparabbli d- delettazzjoni: però ifhem dejjem l- utilità, u mhux id- delettazzjoni fl- azzjonijiet tiegħek.

Qatt la tfittex dak li jġiblek gost sensibbli, għax tkun topra għad- delettazzjoni, iżda bierek u gglorifika dejjem 'l Alla f' kull azzjoni, anki li fiha gost sensibbli, li inti tagħmel b' xi fini suffiċjenti jew utli, għax Alla kollox ħalaq fis- Sapjenza tiegħu għalih innifsu, u ħawwar il- kreaturi b' mezzi dejjem ordinati għall- finijiet denji tal- bniedem.

Jingħad fini suffiċjenti kwalunkwe utilità li tirrigwarda tant il- ġid tal- ispirtu kemm ukoll il- ġid tal- ġisem.

Attendenza Nru 56.

Kif tillotta, meta tkun ittentat li titlef iż- żmien.

Hemm bżonn li wieħed jieqaf bil- ħsieb tiegħu fuq il- prezzjożità taż- żmien, għax minnu biss jiddependi li wieħed jopra ħwejjeġ denji għall- eternità, billi wara ż- żmien timxi dejjem l- eternità.

Kemm hu iblah min ma jikkonservax iż- żmien, min ma jibżax għalih, meta b' ebda mod ma jista' jġibu, jew itawlu, jekk ikun iridu!

Għad jiġi lejl li fih ħadd ma jista' jaħdem: għalhekk mhux għaqal li wieħed jitnikker għall- penitenza, li wieħed iħalli għall- imbagħad, meta issa huwa f' idejh.

Itfa' ħarsa fuq bniedem, li għadu kemm miet, u inti tifhem wisq tajjeb l- importanza tal- għożża taż- żmien tiegħek: tilmaħ il- qosor tal- ħajja mwaqqfa b' linja ta' eternità.

Bniedem għaqli li jaf tajjeb x' teżor fih iż- żmien għar- riflessjonijiet li jagħmel fuqu mhux biss ma jaħlix iż- żmien, anzi dak il- ġid li jifhem jagħmel, jagħmlu malajr ukoll, għax jgħid: "Iż- żmien ma jkunx iżjed, jekk tiġi l- mewt."

Immela għożż iż- żmien, u impjegah tajjeb, u la titilfux fil- vanitajiet, u meta tkun ittentat biex titilfu, aħseb li ż- żmien jimxi dejjem bla ma jieqaf qatt, u li l- imgħoddi ma jarġax jiġi: aħseb ukoll serjament li s- sigħat jgħaddu u jiġu imputati, cioè, li inti u kull bniedem, meta ż- żmien ma jkunx iżjed għalikom, mistoqsijin kif tkunu impjegajtuh jekk tajjeb jew ħażin, biex, tieħdu fl- eternità dak li tkunu żrajtu fiż- żmien.

Min jiżra' ftit jaħsad ftit, u min jiżra' fil- benedizzjoni jaħsad ukoll mill- benedizzjoni l- ferħ.

X' hawn fid- dinja li mhux fl- inċertezza: u x' inhuwa inċert daqskemm il- final taż- żmien?

Il- konsiderazzjoni taż- żmien huwa n- niggieża għal kull bniedem biex jaħżen teżori ta' merti għall- Ġenna.

Attendenza Nru 57.

Kif tillotta, meta tkun ittentat kontra l- providenza ta' Alla.

Dan ikun illum l- oġġett tal- attenzjoni tiegħek, o iben tiegħi.

Min jiċħad f' Alla l- providenza, ikun jiċħad l- istess eżistenza ta' Alla.

Kif jista' jkun li f' Alla m' hemmx providenza, xħin il- kreaturi raġonevoli jafu jordnaw u jindirizzaw il- ħwejjeġ għall- fini tagħhom?

Forsi dak li hu tajjeb u perfett fil- kreaturi mhuwiex infinitament tajjeb u perfett fil- Kreatur, li huwa l- kawża ta' kollox?

Ġib, jekk tista' quddiem għajnejk il- ħut tal- baħar, li ma jintgħaddx; ġib, jekk tista' quddiem għajnejk il- bnedmin kollha tad- dinja, u l- annimali kollha tal- art, u tal- ajru: għid mnejn jiġi tant ikel u tant xorb għal tant ħluq, jekk m' hemmx providenza f' Alla li tieħu ħsieb il- kreaturi tagħha?

Immela, meta inti tkun ittentat kontra l- providenza, għax tara bl- għajnejn tal- laħam li sejjer jonqos għalik jew għal xi kreatura dak li hu biżonjevoli, u fid- debbolizza titbeżża' li hekk sejjer ikun, aħseb fuq it- tajr tal- ajru li u la jiżra' u lanqas jaħsad u lanqas ma jiġbor fl- imħażen, u l- missier ċelesti jpaxxih: aħseb ukoll fuq il- ġilju tal- għalqa li u la jaħdem u lanqas ma jinseġ, u l- missier ċelesti jlibbsu b' għata li lanqas Salamun innifsu ma kien imgħotti fil- glorji tiegħu bħal wieħed minn dawna l- ġilji, li jikbru fl- għalqa.

Issa meta Alla jieħu ħsieb it- tajr tal- ajru u l- ġilju tal- għalqa, li llum hu u għada jiġi mitfugħ fil- forn, kemm iżjed jieħu ħsieb il- bnedmin?

Forsi l- bniedem ma jiswiex iżjed minn għasfur li mhux minsi minn Alla.

Oqgħod dejjem mistrieħ fil- ħdan tal- providenza, għax Alla jaf li l- bnedmin għandhom bżonn jieklu u jixorbu, u li jitgħattew: ħalli 'l dawk li ma jemmnux jitħabtu bit- tħabrik għall- jum ta' għada, u jinkwetaw ruħhom bil- ħsieb fuq l- għajxien tagħhom.

Alla hu li jrieġi u li jiggverna kollox għall- volontà tiegħu, li hija qdusija, sapjenza, tjubija u providenza.

Meta jiġi l- ħsieb li jdejqek, għax jokkupak fuq dak li jiġri, jekk tonqos it- tali jew it- tali kawża temporali, b' fiduċja kbira strieħ fuq il- kura ta' Alla biss u qatt la tqegħidha u la fik u lanqas f' ħadd, għax wieħed huwa l- missier tagħkom.

Attendenza Nru 58.

Kif tillotta, meta tkun aġitat fuq il- futurità.

Il- bniedem jaf x' għadda minn fuqu, imma ma jafx x' għad ġej fuqu, u dina l- idea ġġagħlu jgħid: "Min jaf x' sejjer ikun?"

Għalhekk jaqa' ħosbien li aktarx ħwejjeġ ta' swied il- qalb jiddendlu fuq rasu akkawża tal- ħażen li hawn fid- dinja.

Xi wħud jgħidu bejnhom u bejn ruħhom: Issa x' nagħmel jiena, jekk jiġri li tiġi fuqi t- tali jew it- tali diżgrazzja temporali?

Issa x' nagħmel jiena, jekk jiġri li jiena nsib ruħi fit- tali u fit- tali ċirkustanza?

U għal kull każ partikulari li jista' jiġri jibdew biex jaħsbu għar- rimedju b' tant dwejjaq ta' spirtu quddiem tant kastelli in arja fl- immaġinazzjoni tagħhom, li tibni tant okkażjonijiet koroh, tant provi tqal, u tant stati infeliċi.

Meta tinfirex xi xena quddiem il- għajnejn tal- menti tiegħek, li naturalment iddejjaqlek qalbek, aħseb li dina għadha fil- futur, u xejn la toqgħod tokkupa ruħek għall- għada inti li ma intix żgur fuq siegħa oħra ħajja.

Imbagħad ikkwieta billi tgħid lilek innifsek: "Nistenna l- ewwel li jasal fuqi hedana jew hedaka l- każ, allura jiena, meta nkun fih nitlob 'l Alla li jeħlisni, jew li jagħtini l- għajnuna u l- forza biex nissuperah bil- paċenzja u bir- rassenjazzjoni."

Huwa veru li ħadd ma jirrikorri lejn Alla u jkollu jġarrab konfużjoni.

Is- sens komun dejjem jissuġġerixxi li wieħed għandu jgħix fl- ordni u fil- paċi, u dejjem jiddirieġi l- bniedem fit- triq tal- prudenza: immela inti timxi dejjem dritt bl- ispirtu tar- rettitudni, mingħajr ma tqiegħed ebda kawża li tista' ġġiblek sogħba, u mbagħad f' dak li jiġi fuqek, agħraf dejjem il- providenza divina, u bis- silenzju adura 'l Alla li hu ġust u rett f' kull triq tiegħu.

Attendenza Nru 59.

Kif tillotta, meta tkun ittentat biex ma titlobx.

Dan ikun illum l- oġġett tal- attenzjoni tiegħek, o iben tiegħi.

L- għedewwa jixtiequ li ħadd ma jagħti għajnuna lill- avversarji tagħhom, u dan huwa naturali, għax iridu jirbħu, u jiddominaw fuqhom.

B' hekk wieħed malajr jagħraf kemm diliġenza u studju jqiegħdu l- għedewwa tar- ruħ kontra dawk li jfittxu 'l Alla bil- verità.

Huwa veru li l- orazzjoni hija hedik l- arma potentissma li twaddab mejta mal- art l- eżerċti l- iktar qawwija, u li ġġib il- vittorja: u kull min jikkumbatti mingħajr hedina l- arma għandu jistenna l- mewt.

Itolbu sabiex ma taqgħux fit- tentazzjoni — immela jirbaħ min jitlob, u jaqa' min ma jitlobx.

M' hemmx dubju li Alla jagħti dejjem l- ispirtu t- tajjeb lil min jitlobhulu: però mhux dejjem jagħti l- ġid temporali li wieħed jitolbu.

Hekk jagħmel Alla bħalma jagħmel missier ma' wliedu: jagħtihom dejjem dak li hu neċessarju għall- għajxien, u ma jagħtix ħwejjeġ oħra, li jistgħu jkunulhom dannużi.

Jersaq immela t- tentatur fejn min ikun diġà talab u ma jkunx qala' li ried, u erħilu jispiralu li Alla u la għandu l- perfezzjoni tal- ġustizzja, lanqas tal- ħniena, lanqas tal- providenza, lanqas tal- immensità biex b' hekk iwaqqa' l- fundament u l- kawża ta' kull orazzjoni li dejjem tissoponi l- fidi.

Għalfejn titlob?

Għalfejn tirrikorri?

Telf ta' żmien: rikorsi inutli: dina hija l- vuċi li jsemma' t- tentatur.

Meta inti immela tkun ittentat biex ma titlobx, aħseb li dina l- ispirazzjoni hija bla dubju ġejja min- naħa ta' min iridlek id- deni: għax min iridlek il- veru ġid, Alla, jgħidlek biex titlob dejjem.

U jekk inti titlob, u ma taqlax, ibqa' ppersevera fit- talb sakemm taqla' ikkonsidra n- natura umana li dejjem biex teħles mis- sikkatura tagħti lil min jitlobha bil- perseveranza, u bil- fittaġni.

Imbagħad f' dak li huwa temporal irrassenja ruħek, meta tara li Alla jkun qiegħed jiċħadlek ix- xewqa ta' qalbek, u aħseb u ifhem li Alla jħobb il- kreaturi tiegħu: għax huwa hu omnipotenti u jisma' u jara u jifhem kollox u intant ma jridx jagħtik għax hekk ikun fis- sapjenza u fit- tjubija tiegħu ġġudika fuqek għall- ġid tiegħek etern.

Beatu jekk inti tipprofitta ruħek permezz tar- rassenjazzoni, u infeliċi u msejken jekk inti tinkorla u ostinatament tirreżisti għall- volontà dejjem tajba tiegħu.

Attendenza Nru 60.

Kif tillotta, meta tkun ittentat għall- gula.

Waħda mill- aqwa proprjetajiet tal- iskulari tad- dinja hija fit- tpaxxija tas- sensi, u l- aqwa proprjetà tal- iskulari tiegħi hija fit- tgħakkis tas- sensi, li ordinarjament jieħdu kull forza mit- tpaxxija tal- gula, skont is- sens komun li suldat diżarmat ma jfittixx gwerra.

Min ma jgħakkisx il- gula, jew ma jafx x' inhija l- ħajja spiritwali, jew jaf, iżda żgur li ma jkunx beda jitħarreġ fiha.

Kull bidu ta' ħajja spiritwali qiegħed dejjem fit- tgħakkis tal- gula.

L- Ispirtu Santu espressament qal li dawk li ma żammewx il- qies fl- ikel u fix- xorb tilfu s- saħħa, u dawk li żammew ruħhom astinenti żiedu l- ħajja.

Jekk il- gula tagħmel ħsara fil- ħajja korporali, min ma jikkonkludix li ħsara ikbar tagħmel fil- ħajja spiritwali?

L- għedewwa tar- ruħ jispiraw kontinwament li fit- tpaxxija tas- sensi tikkonserva ruħha l- ħajja korporali, u dan l- ingann jokkupa universalment lil dawk li ma ġarrbux fil- prattika t- tagħlim tiegħi.

Għedtlek li dan huwa ingann: għax is- saħħa tal- ġisem tikkonserva ruħha bil- paċi tal- qalb, u s- sodisfazzjonjiet tas- sensi jnisslu inkwiet u niket li wisq jopprimu u jiddanneġġjaw is- sistema nervuż u s- sistema muskulari, f' kelma waħda, il- ħajja tal- ġisem.

Meta inti tkun, immela, ittentat għall- gula, aħseb li l- ħajja spiritwali li biss fiha l- paċi għas- silenzju, għas- sobrjetà, għall- kastità, u għar- riflessjonijiet fuq kull għemil, ma toqgħodx ma' ħajja lablaba, kurjuża, impura u belha, li huma konsegwenzi indispensabbli tat- tpaxxija korporali.

Kul fil- ħin: kul dejjem bil- mod: kul kwantità neċessarja skont id- dmir tiegħek: kul bla delikatezzi, u kkuntenta dejjem b' dak li l- Providenza tqegħidlek quddiemek bi spirtu ta' ringrazzjament.

Il- bniedem skont ir- raġuni jiekol biex jgħix, u mhux jgħix biex jiekol.

Meta tkun għall- ikel jew għax- xorb, ifhem dejjem il- bżonn u l- utilità tas- saħħa, u mhux il- pjaċir ossija d- delettazzjoni: kollox agħmel dejjem għall- glorja ta' Alla, li ħalaq kollox u li bierek l- opri ta' jdejh.

Attendenza Nru 61.

Kif tillotta, meta tkun ittentat biex tikser sigriet.

Dan ikun illum l- oġġett tal- attenzjoni tiegħek, o iben tiegħi.

Kull bniedem għandu d- dritt naturali li ma jiġix offiż mingħajr kawża raġonevoli: għalhekk min jikxef sigriet naturali jidneb gravement, u kontra l- ġustizzja, għax jiġi dannu gravi lill- proxxmu, jekk ma tiskużahx xi kawża ġusta, bħallikieku mis- skiet jiġi dannu gravi lil min iżommu jew lil ħaddieħor.

Tkun tagħraf ħaġa, u inti tgħarrafha mingħajr kawża ġusta, inti tikser is- sigriet naturali, u tikkaġuna dannu jew dispjaċir ġust lil ħaddieħor: u intant inti ma tridx li tkun mikxuf f' hedak id- delitt jew f' hedik l- azzjoni, kieku inti stess għamilthom.

Xi minn daqqiet jiġri li inti jkollok diġà t- tagħrif ta' ħaġa, u twiegħed li inti ma tgħarrafhiex.

Dina l- promessa tiegħek ma tkunx inti obbligat li tosservaha b' inkomodu gravi tiegħek, jew meta hija tidħol fi stat jew kundizzjoni li ma tkunx leċita iżjed.

Xi minn daqqiet jafdawlek sigriet biex jieħdu minnek xi parir, jew xi għajnuna bil- patt li inti ma tingannahomx, ma tikxifhomx: però qatt ma inti ħati, jekk tiksru biex timpedixxi deni gravi li jkun irid jagħmel min afdalek is- sigriet, jew f' xi dannu gravi tal- istat jew tal- knisja, jew meta inti tifhem raġonevolment il- kunsens ta' min afdalek l- istess sigriet, jew meta hemm dannu gravi tiegħek.

Mhux biss għandek inti żżomm is- sigriet, meta jenħtieġ, iżda lanqas m' għandek u la bil- għemil lanqas bil- kliem isseksek li tikxef biex tagħraf minn ħaddieħor sigriet, speċjalment billi tabbuża tiftaħ ittri u taqrahom.

Meta, immela, inti tkun ittentat biex tikxef sigriet mingħajr kawża ġusta, aħseb li inti kieku ma kontx trid tkun offiż, avvelit, infamat, iddanneġġjat, ingannat u ddispjaċut u għalhekk ma tkunx meħlus mill- ġudizzju ta' Alla, li jikkmandalek tħobb il- proxxmu tiegħek bħalek innifsek: iva, aħseb dejjem x' jiġi wara, speċjalment, meta tiġi biex titkellem fuq il- proxxmu.

Oh kemm għandu jkun delikat il- kliem fuq il- proxxmu u meqjus bir- reqqa!

Attendenza Nru 62.

Kif tillotta, meta tkun ittentat li tittenta 'l Alla.

Ikun qiegħed jittenta 'l Alla min jgħid jew jagħmel xi ħaġa sabiex biha jikxef xi attribut ta' Alla, bħallikieku biex jipperswadi ruħu jekk f' Alla hemmx providenza, hemmx immensità, hemmx tjubija, hemmx sapjenza, hemmx ħniena, hemmx ġustizzja, hemmx omnipotenza.

Jidneb gravement kontra l- fidi u kontra r- reliġjon, min espressament jiddubita fuq xi perfezzjoni ta' Alla, u għalhekk jixtieq li jġarrabha.

Jidneb ukoll gravement kontra r- reliġjon biss, min ma jiddubitax fuq il- perfezzjonijiet ta' Alla, però bla ebda raġuni, bil- preżunzjoni jitlob it- turija ta' attribut divin: bħallikieku wieħed persważ li Alla huwa providenza, u intant biex jara hedana l- attribut f' Alla mingħajr ebda raġuni joqgħod apposta rtirat f' xi lok deżert bla ma jfittex jew jipprokura għalih innifsu l- ikel.

Jekk inti titlob miraklu mingħajr ma tkun divinament ispirat, inti tkun qiegħed tittenta 'l Alla, però ma tkunx tittentah, jekk, għal xi okkażjoni li tiġi, inti titlob miraklu taħt hedina l- kundizzjoni: "Jekk ikun irid Alla, jew jekk ikun jogħġob lil Alla."

Immela meta inti tkun ittentat biex tittenta 'l Alla li tesponi ruħek mingħajr xi kawża ġusta għal xi periklu gravi tal- ħajja, billi tistenna l- għajnuna ta' Alla, jew li tindaħal b' disprezz tal- mezzi ordinarji għal xi azzjonijiet, billi tikkonfida fl- għajnuna ta' Alla, jew biex tikxef xi attribut divin jew biex tarah sensibbilment, aħseb li inti int ordinat minn Alla b' serv tiegħu, u mhux Alla ordinat b' serv tiegħek.

Min hu l- bniedem sabiex jittenta 'l Alla, li espressament qal: "La tittentax lis- Sinjur Alla tiegħek; iżda indokra l- preċetti tiegħu, u agħmel dejjem dak li hu magħġub u tajjeb fl- għajnejn tiegħu, sabiex inti tmur tajjeb"?

Dewt VI, 16, 17, 18.

Itbeżża' li tittenta 'l Alla, għax dak kliemek jew dak għemilek iqajjem mhux il- ħniena iżda l- korla, u jkebbes il- furur tas- Sinjur.

Attendenza Nru 63.

Kif tillotta, meta tkun ittentat li toqtol.

Dan ikun illum l- oġġett tal- attenzjoni tiegħek, o iben tiegħi.

Alla waħdu hu l- padrun tal- ħajja tal- bniedem: għalhekk wieħed u la jista' joqtol lilu nnifsu u lanqas 'il ħaddieħor.

L- awtorità pubblika biss għandha l- jedd li toqtol il- malfatturi għall- ġid komuni, meta d- delitt huwa ppruvat ċert u gravi: għax l- innoċenti m' għandu jkun qatt maħqur jew ikkastigat.

Wieħed ukoll għandu l- jedd naturali li joqtol biex jiddefendi ħajtu mill- mewt li ħaddieħor inġustament kien biex jagħtih.

Alla waħdu hu l- padrun assolut tal- ħajja tal- bniedem: għalhekk, billi l- bniedem mhuwiex padrun ta' ħajtu, iżda biss amministratur, għandu bil- mezzi ordinarji jikkonserva s- saħħa tiegħu.

Għal hedan id- delitt, li hu wieħed mill- erbgħa li jgħajtu quddiem Alla ħaqq u vendetta jeħtieġ li wieħed jilqa' ruħu minn qabel biex ma jikkommettihx, billi jindokra ruħu serjament mill- vizzjijiet kapitali speċjalment tal- għejra, tal- korla, tal- mibegħda, tax- xeħħa, u tal- gula.

Immela, meta inti tkun ittentat li tixtieq il- mewt lilek innifsek għad- dwejjaq tal- ħajja temporali, jew li tixtieqha lil ħaddieħor għas- sodisfazzjon tiegħek, jew li tifraħ għall- mewt ta' ħaddieħor, jew li inti stess tqiegħed il- kawża biex iġġib il- mewt lilek innifsek kemm lil ħaddieħor, aħseb serjament li kull qattiel m' għandux il- ħajja ta' dejjem li tgħammar fih innifsu: aħseb li s- servi tiegħi, li mingħajr dubju għandhom il- vera karità, jagħmlu bħalma jiena stess għamilt, cioè, jħallu jekk jenħtieġ ħajjithom għall- proxxmu, bħalma jiena ssagrifikajtha kollha għall- bnedmin; aħseb li fil- jum tremend tal- ġudizzju universali jiena quddiem kulħadd sejjer insejjaħ għas- saltna tas- smewwiet 'il dawk li jkunu użaw ħniena mal- proxxmu fil- bżonn, u nkeċċi bis- saħta 'l dawk li ma użawx ħniena.

Oh li kieku inti kont tista' toqgħod fit- tribunal maġenbi biex tarani niġġudika ruħ, li tkun ġiet quddiemi mingħajr il- penitenza u li tkun ikkaġunat volontarjament il- mewt 'il xi ħadd — Oh li kieku inti kont tista' tisma' l- vuċi tal- maqtul jgħajjat ħaqq u vendetta filwaqt li jiena nkun niġġudika, inti ma kontx tkun tista' trieġi bl- orrur għall- qilla tremendissma tas- sentenza tiegħi.

L- opri tal- ħniena jgħajtu quddiemi ħniena a favur ta' min ikun għamilhom, u l- opri tal- moħqrija u tal- qlub ħżiena jgħajtu moħqrija u ebusija quddiemi kontra min ikun għamilhom f' kull siegħa ħażina li fiha jkun il- bniedem.

Attendenza Nru 64.

Kif tillotta, meta tkun ittentat li tirrikorri għand is- saħħarin.

Jiddiżunura gravement 'l Alla min jipprokura xi effett b' mezz bla proporzjoni permezz tal- invokazzjoni tal- kreatura bħallikieku kienet Alla.

Hemm id- divinazzjoni, li biha wieħed irid jagħraf il- ħwejjeġ moħbija: hemm il- vana osservanza, li biha wieħed irid kwalunkwe effett, bħallikieku l- fejqan: hemm il- maġija, li biha ħaġa tal- għaġeb tissupera l- forzi tal- bnedmin: hemm il- magħmul, li bih jiġi pprokurat kontra l- proxxmu xi dannu b' mezzi bla proporzjoni.

Min jagħmel xi ħaġa minn hedina x- xorta, ikun qiegħed jiddisprezza l- orazzjoni jew il- kummerċ pjetuż ma' Alla.

Immela, meta inti tkun ittentat li tirrikorri għand is- saħħarin biex dawna jikkonsultaw id- demonju fuq xi ħaġa mitlufa, jew fuq xi teżor moħbi, jew fuq xi azzjoni tal- fortuna; jew li tirrikorri għal xi mezz ieħor, li ma jkunx fih proporzjoni għall- effett, aħseb li Alla waħdu jaf kollox, Alla waħdu jista' kollox, Alla waħdu huwa l- padrun assolut ta' kollox, aħseb li mill- għedewwa tiegħek ma tistax tistenna ħlief inganni u dannu; aħseb li Alla huwa mħabba, u li l- għedewwa tiegħu huma mibegħda; aħseb li Alla espressament jipprojbixxi kull rikors u kull komunikazzjoni mas- saħħarin.

Lejja rrikorri f' kull bżonn tiegħek, it- tagħlim tiegħi isma' u obdi: hekk Alla kkmanda fid- Dewteronomju kap.

XVIII permezz ta' Mosè, serv tiegħu: "Ħadd minnkom ma jinsab li jikkonsulta l- ispirti ta' pitone, jew 'il dawk li jgħidu l- fortuna, jew 'il dak li jfittex il- verità mill- mejtin, jew li josserva l- ħolm, għax dawn il- ħwejjeġ kollha jabborrihom is- Sinjur, u ma jħallihomx mingħajr kastig.

Il- pagani jisimgħu s- saħħarin, iżda inti xorta oħra mgħallem mis- Sinjur Alla tiegħek.

Is- Sinjur Alla tiegħek iqajjem għalik profeta min- nazzjon tiegħek, u minn ħutek, wieħed bħali.

Lilu inti tisma' Jiena kont hedak il- profeta mħabbar minn Mosè, għalhekk lili isma' lili obdi, u la tibża' minn ebda ingann ta' kliemi, għax jiena Alla tal- verità, tal- ġustizzja, u tal- paċi.

Qiegħed il- fiduċja tiegħek f' Alla waħdu, għax kull kreatura ta' min jibża' minnha akkawża tal- inganni u tal- inċertezzi tagħha.

Attendenza Nru 65.

Kif tillotta, meta tkun ittentat li ma ttemmx vot li tkun għamilt.

Dan ikun illum l- oġġett tal- attenzjoni tiegħek, o iben tiegħi.

Meta inti mill- għażla tiegħek, u mil- libertà tiegħek tkun wegħidt lil Alla xi ħaġa ta' ġid possibbli, u li tkun aħjar mill- kuntrarju tagħha, jew jekk inti tkun irbatt lilek innifsek b' ġurament, la tħallix vojta l- kelma tiegħek, iżda temm kulma inti wegħidt.

Jekk inti tissostitwixxi xi opra oħra flok dik li inti diġà wegħidt lil Alla, int ma tiddiżunurax 'l Alla jekk l- opra tkun aħjar jew egwali, iżda mhix ħaġa ta' jdejk li tibdilha f' oħra inqas tajba, imma ta' jdejn dawk li għandhom fil- Knisja s- setgħa li jiddispensaw, basta dejjem b' kawża ġusta u mingħajr l- offiża tal- jedd.

Meta inti immela, tkun ittentat biex ma ttemmx il- vot li inti tkun għamilt, aħseb fuq il- kliem, li qal Alla fil- kap XXIII tad- Dewteronomju: "Meta inti tkun għamilt vot lis- Sinjur Alla tiegħek, la tittardjax ittemmu: għax is- Sinjur Alla tiegħek jippretendih: u jekk inti tkun ittardjajt, jingħad bi dnub għalik.

Jekk inti ma ridtx twiegħed, inti tkun mingħajr dnub: iżda dak li darba ħareġ minn fommok, ħarsu u osservah, u agħmel kif inti wegħidt lis- Sinjur Alla tiegħek, u kif tkellimt bil- volontà proprja tiegħek u b' ħalqek."

Il- vot u l- ġurament jigglorifikaw l- isem ta' Alla, meta huma esegwiti fedelment.

Meta tiġi biex tagħmel xi vot, speċjalment li fih tindaħal gravità, ħu l- ewwel parir mingħand il- konfessur jew mingħand id- direttur tiegħek biex topra bil- prudenza qabel l- obbligazzjoni.

Kun dejjem fidil ma' Alla, u huwa jbierkek, u jindukrak, u jurik il- wiċċ tiegħu, u jħenn għalik, huwa jħares lejk, u jagħtik il- paċi.

Attendenza Nru 66.

Kif tillotta, meta tkun ittentat għall- kooperazzjoni ħażina.

Meta wieħed jikkonkorri fiżikament għall- azzjoni ħażina ta' ħaddieħor bl- approvazzjoni wkoll tal- intenzjoni ħażina tiegħu, dan mhux biss jidneb kontra l- karità, iżda wkoll kontra hedik il- virtù li tipprojbixxi l- azzjoni li għaliha jikkonkorri.

Meta wieħed jikkonkorri fiżikament għall- azzjoni ħażina ta' ħaddieħor mingħajr l- approvazzjoni tal- intenzjoni ħażina tal- aġent, dana ma jidnibx, jekk l- azzjoni li jqiegħed ma tkunx ħażina fiha nnifisha, u jekk ikollu kawża gravi u proporzjonata għall- effett ħażin.

Kull kooperatur huwa obbligat li jirripara d- dannu, li tiegħu kien kawża volontarja u effikaċi, għalkemm kien joħroġ l- istess dannu mingħajr il- konkors tiegħu: min però hu obbligat jimpedixxi dannu akkawża tal- uffiċċju jew tal- ħlas tiegħu, u bi ħtija tiegħu ma jimpedihx, allura hawn biss hu obbligat li jirripara.

Huma kooperaturi: min iġiegħel 'il ħaddieħor jagħmel dannu għan- nom tiegħu, min jipperswadi 'l ħaddieħor biex jagħmel id- dannu jew jagħtih il- mod li bih jista' jintgħamel, min jikkonkorri bil- vuċi tiegħu biex ikun miksur il- jedd strett ta' ħaddieħor, min bit- tifħir jew bl- approvazzjoni jġiegħel 'il xi ħadd biex jagħmel dannu lil ħaddieħor, min jagħti sigurezza lil min jagħmel id- dannu bħala dannuż, min jieħu sehem jew fi ħwejjeġ tal- oħrajn, jew fl- istess azzjoni inġusta, min hu obbligat b' ġustizzja li jimpedixxi d- dannu, u intant ma jimpedihx, meta jista' mingħajr inkomodu iżjed gravi tiegħu.

Inti, immela, meta tkun ittentat li tikkoopera ħażin ma' ħaddieħor, aħseb fuq ir- responsabbiltà tiegħek quddiem Alla rigward il- konsegwenzi wkoll, u jekk issa inti teħles il- qilla tal- ġustizzja umana, però l- qilla tal- ġustizzja divina u la ħaj ma teħlisha, u lanqas mejjet.

Ikkonsidra dejjem lilek innifsek f' kull imġiba tiegħek mal- proxxmu tiegħek, u għid: "Irrid jiena min jagħmel lili xi dannu?"

Qatt la tapprova internament dak li hu ħażin, għax tingħad ħati tiegħu quddiem Alla; qatt la tapprova esternament dak li hu ħażin, għax dejjem ikollok x' tirripara għall- maħfra ta' dnubietek, u aħrab bl- ikbar diliġenza l- għaqda ta' nies, li ma jibżgħux minn Alla, is- Sinjur tas- sema u tal- art.

Attendenza Nru 67.

L- itqal tentazzjoni hija kontra s- silenzju.

Dan ikun illum l- oġġett tal- attenzjoni tiegħek, o iben tiegħi.

Kun af li jekk iżżomm is- silenzju, il- paċi hija għalik, jekk però ma żżommx is- silenzju l- inkwiet huwa għalik.

Ħadd m' għandu kjarezza mentali u riflessjoni daqskemm il- bniedem li jipprattika s- silenzju.

Mhix ħaġa faċli għall- bniedem li jżomm is- silenzju, għax in- natura trid taħseb dak li lilha jogħġob, u trid titkellem fuq dak li lilha jogħġob, u ma tafx tiskot, fejn jindaħal l- amor proprju tagħha, fejn jindaħal l- interess tagħha.

In- natura umana tasal biex trażżan kull xorta ta' bhejjem, ta' tajr, ta' sriep; però jkun min ikun il- bniedem, dan ma jistax irażżan ilsienu, veru deni inkwiet mimli b' velenu tal- mewt.

Infatti kull dnub dejjem jiġi ġġenerat mill- ksur tas- silenzju intern, għax in- natura trid tirraġuna, dejjem bil- kelma Għaliex quddiemha, u erħilha tinsaram fil- ħbula tad- dnubiet.

Veru li l- għożża u l- prattika tas- silenzju hija wisq tqila għan- natura, iżda dak li huwa impossibbli għall- bnedmin huwa possibbli għal Alla, li qatt ma jiċħad dak li hu tajjeb u perfett lil min jitlobhulu bil- verità.

Il- virtù tintiżen biss waqt il- prova: issa liema bniedem jaf iżomm is- silenzju fit- tentazzjoni jew fil- prova li jitkellem jew li jirraġuna, u speċjalment fl- aġitazzjoni tal- moħħ tiegħu?

Anki meta n- natura stess tipprevedi li jkunu biex jiġu fuqha konsegwenzi ta' ħsara jew ta' telf, ma ssibx ħila u forza fiha biex tiskot, meta tiġġudika li għandha raġun: għalhekk jekk għall- ewwel tiskot mill- konsiderazzjoni tal- konsegwenzi, però żgur li tħoll ilsienha, jekk terġa' żżomm fiha l- ħsieb li jikser is- silenzju intern.

Immela la tafdax fik innifsek qatt għall- ebda prattika ta' virtù, u wisq iżjed tas- silenzju intern: iżda mal- ħidma tiegħek għaqqad mill- ewwel l- orazzjoni.

X' jiswielek li tmur fid- deżert, jekk il- ħsieb ikun ġewwa moħħok u miegħu toqgħod titkellem?

Attendenza Nru 68.

Kif jiġi l- ispirtu tal- fidi u tal- penitenza fir- ruħ.

Mingħajr fidi u mingħajr penitenza impossibbli li wieħed jigglorifika' l Alla u jgawdih wara l- mewt.

Il- penitenza tissoponi l- fidi, għax ħadd ma jindem, jekk mhux persważ li hemm Alla li jippremja t- tajbin bi premju etern u li jikkastiga l- ħżiena b' kastig etern.

Il- fidi tiġi mis- smigħ tal- kelma ta' Alla, u l- penitenza titnissel mir- riflessjoni tas- smigħ tal- kelma ta' Alla, li f' kull moviment tiegħu dejjem jitfaċċa quddiem l- intelliġenza maħluqa qaddis u terribbli.

Żomm ruħek fuq in- novissmi: dawna fihom iż- żewġ artikli tal- fidi li wieħed għas- salvazzjoni jenħtieġ li jemmen espliċitament ossija ħaġa ħaġa: li Alla hu u li jippremja t- tajbin u li jikkastiga l- ħżiena fil- mewt tagħhom.

Dana tgħallmu l- fidi: però l- istess raġuni turih ukoll u tipperswadi lil kull min hu f' sensih.

Li Alla hu: forsi r- raġuni ma tammettix neċessarjament li kull effett għandu l- kawża?

Forsi ma tammettix li mix- xejn ma jsir xejn?

Li Alla jiġġudika l- bnedmin: forsi r- raġuni tista' tammetti li min hu tajjeb għandu jkun ikkastigat, jew ippremjat min hu ħażin?

Mingħajr il- ġudizzju ta' Alla, bilfors wieħed ikollu jammetti kontra r- raġuni li l- ħżiena għax ħżiena għandhom ikunu ppremjati, u t- tajbin għax tajbin ikkastigati hawn fid- dinja, la mal- mewt jispiċċa kollox.

Tirrifletti fuq in- novissmi, ir- ruħ quddiem serjetajiet hekk terribbli titwerwer bil- biża' u l- biża' jqanqalha biex tirrimedja għall- imgħoddi, u li tindokra lilha nnifisha għal li ġej.

U iktar ma tirrifletti, iktar titqanqal għall- penitenza.

Bosta bnedmin, li kienu f' baħar ta' delitti, daħlu fihom infushom, meta semgħu l- kelma ta' Alla u rriflettew fuqha: għamlu penitenza, meta emmnu, u rriflettew serjament.

Kemm jgħin biex iqawwi l- fidi s- smigħ jew il- qari tal- ġrajja mirakulużi mill- Istorja li t- tjubija u l- providenza ta' Alla iddisponew li jsiru għall- ġid tal- magħżulin!

Attendenza Nru 69.

Min ikun sab ħabib tajjeb ikun sab teżor.

Dan ikun illum l- oġġett tal- attenzjoni tiegħek, o iben tiegħi.

Kollox ħalaq Alla għalih innifsu: u l- kreaturi kollha huma ordnati għas- servizz tiegħu.

Il- bniedem immela hu maħluq għal Alla, u l- kreaturi l- oħra għall- bniedem biex bihom jasal għall- fini tiegħu, li huwa Alla waħdu.

Dawk il- kreaturi li jbiegħdu l- bniedem minn Alla, għandu wieħed jitwarrab minnhom, u dawk l- oħra li iżjed iressquh għal Alla għandu wieħed jgħożżhom.

In- nies tad- dinja jgħożżu l- ħbieb skont id- demm u l- laħam: imma min ifittex 'l Alla jgħożż dawk il- ħbieb, li jressquh lejn Alla.

Hija verità li min ikun sab ħabib tajjeb, ikun sab teżor.

Innota — ħabib tajjeb — li mingħajr dubju ma jistax ikun tfixkil għal ħajja perfetta.

Hawn affezzjoni karnali u hawn affezzjoni spiritwali; u dawn jintgħarfu minn xulxin għall- konsegwenzi tagħhom.

Affezzjoni karnali tnaqqas il- memorja lejn Alla, tnaqqas il- għożża tal- virtù, u tħawwad il- qalb: għall- kuntrarju, l- affezzjoni spiritwali tkabbar il- memorja lejn Alla, tħeġġeġ iżjed għall- għożża tal- virtù, u tikkonforta l- qalb bil- paċi, u affezzjoni bħal dina hija ta' ġid kbir għal min jgħożżha.

Kulħadd għandu sens komun: kulħadd huwa kapaċi jagħraf il- ġid mid- deni.

Jekk wieħed, qabel ma daħal fl- amiċizzja mat- tali bniedem, kien spiss jaħseb f' Alla, kien jitgħakkes fis- sensi tiegħu, u kien igawdi l- paċi, jista' wisq tajjeb jikkonkludi li issa daħlet fih affezzjoni karnali, xħin jara li issa qiegħed jaħseb iżjed fil- ħabib inkella f' Alla, li issa qiegħed jissodisfa l- gosti naturali fis- sensi għas- simpatija tal- ħabib, li issa mhux qiegħed igawdi l- kwiet, iżda l- okkupazzjoni lejn il- ħabib taġitah.

Tassew jingħad iblah bniedem bħal dan, jekk ma jikkoreġix ruħu u ma jitbegħidx minn hedana t- tfixkil għall- ħajja tal- paċi.

Kulħadd jaħsad dak li jkun żera' u l- għożża ta' kumpaniji tajba hija f' idejn il- prudenti, li jirriflettu dejjem fuq dak li jiġi wara.

Mat- tajjeb issir tajjeb, mal- qaddis issir qaddis: però mal- ħażin issir ħażin, u f' inqas minn li taħseb inti.

Immela għal ħajja spiritwali ta' min wisq ifittex hedana l- ħabib tajjeb għall- għajnuna, u għall- konfort, u għall- vantaġġ.

Attendenza Nru 70.

Il- prudenti biss jidħlu fis- saltna ta' Alla.

Il- bnedmin fid- dinja jinqasmu fi prudenti u f' boloh: dawka jordnaw il- mezzi kollha għall- fini, jopraw wara r- riflessjoni, u wara l- pariri tajba, u dawna l- boloh jimxu kif jidhrilhom, kif iħossu, kif lilhom biss jogħġob.

Dawn iż- żewġ klassijiet ta' nies huma ddesinjati fil- parabbola tal- għaxar xebbiet, esposta mis- Sapjenza tiegħi, li minnhom ħamsa kienu għaqlin, u ħamsa kienu boloh: mal- għarus però daħlu biss l- għaqlin u l- bieb intgħalaq.

Jeħtieġ li wieħed jopra b' intenzjoni retta biex ikun ippremjat minn Alla, għax mhux il- virtù, iżda l- kawża tal- virtù għandha l- ħlas quddiem Alla, u dan ma jagħmluhx il- boloh li jopraw b' intenzjonijiet li bihom ifittxu biss lilhom infushom, mhux 'l Alla jridu b' xhud tal- opri tajba tagħhom iżda l- bnedmin.

Però l- għaqlin mhux biss jopraw b' intenzjoni retta biex jigglorifikaw 'l Alla, iżda wkoll bl- ikbar diliġenza jindukraw ruħhom mill- aptit tat- tifħir u tal- vanaglorja għall- biża' li jitilfu l- mertu.

Ħadd ma jista' jakkwista l- ġenna mtebba' bi dnub mejjet, u dan huwa impossibbli li jikkommettih min jirrifletti u jaħseb fuq n- novissmi — mewt, ġudizzju, infern u ġenna —.

Hija proprjetà tal- għaqlin li jaħsbu dejjem x' jiġi wara u li jindukraw fihom is- silenzju li huwa l- kult tal- ġustizzja.

Immela l- prudenti għall- proprjetajiet, u għall- kwalitajiet tajba li huma fil- menti tagħhom jabborru kull ħażen u jħobbu kull verità, u kull ġustizzja, u perkonsegwenza jingħaddu fin- numru ta' wlied Alla.

Meta teżamina li inti tkun oprajt ta' iblah, ikkoreġi ruħek bi spirtu ta' umiltà u ta' ndiema: u qatt la tabbanduna l- meditazzjoni u l- eżami.

Attendenza Nru 71.

Stat infeliċi ta' ruħ mingħajr tagħlim.

Dan ikun illum l- oġġett tal- attenzjoni tiegħek, o iben tiegħi.

Min jimxi fid- dlamijiet ma jafx fejn ikun sejjer: lil dan jixbah il- bniedem, li m' għandux tagħlim.

Jiena ġejt fid- dinja dawl tagħha biex ingħallem il- bnedmin, u dawk li jkollhom ix- xorti li jisimgħu t- tagħlim u li jipprattikawh huma tassew beati u feliċi; però dawk li ma jfittxux it- tagħlim tiegħi huma mjassra mill- assalti tad- dlamijiet.

Kif jista' jkun feliċi min jaqa' vittma tal- inganni?

U min jista' jikxef l- inganni ħlief min għandu d- dawl ossija t- tagħlim?

Inganni min- naħa tal- bnedmin ħżiena tad- dinja: inganni min- naħa tal- istess natura fil- bniedem li jopra kif jifhem, li hu agħma għas- suppervja tiegħu nnifsu: inganni min- naħa tax- xitan, li bis- sottiljezzi tar- raġunar tiegħu jaqbad fix- xbiek tiegħu kemm boloh hawn fid- dinja.

In- numru tal- boloh fid- dinja huwa infinit: u kull bluha għandha bidu u mnissla mill- injoranza, kif kull prudenza għandha bidu u mnissla mit- tagħlim.

Xejn ma jista' jsir mingħajr it- tagħlim, u wisq iżjed a rigward tal- ħajja spiritwali li sabiex il- bniedem ikun jista' rettament jitħarreġ fiha, kien jeħtieġ li Alla jagħmillu r- rivelazzjonijiet tal- verità li hu b' ebda mod ma seta' jasal biex jagħraf u jasal għall- akkwist tal- vera paċi.

Min kien qatt jobsor fost il- bnedmin kollha li l- aqwa teżor, li hija l- paċi, jinsab fiċ- ċaħda tal- volontà proprja, meta n- natura hija attakkata mal- fehma tagħha?

Verament hu stat infeliċi għar- ruħ li hija nieqsa mit- tagħlim: għaliex hija kontinwu oġġett tal- inganni, u perkonsegwenza tgħix mingħajr paċi, u tmur fil- konfużjoni eterna, billi kull min hu ordnat għall- fini huwa ordnat għall- mezzi relattivi.

Huma wisq denji ta' glorja quddiem Alla dawk li jipprokuraw għalihom it- tagħlim tal- ħajja, u li jagħtuh ukoll lill- oħrajn: iva, m' hemmx dubju għalik, għax inti tara li l- għajn ta' kull ġid huwa t- tagħlim tajjeb, u l- injoranza hija l- kawża tad- diżordni, u tal- għawġ.

Attendenza Nru 72.

Meta bniedem midneb jikkonverti ordinarjament.

Hija verità ta' fidi li ebda bniedem ma jista' jemmen, jew jittama, jew iħobb, jew jindem mingħajr l- ispirazzjoni tal- Ispirtu Santu li tiġi qabel: però l- bniedem għal- liberu arbitriju tiegħu jista' jiddisprezza jew japprezza l- grazzja.

Mingħajr il- grazzja qatt ħadd ma jista' jagħmel xejn: għalhekk kollox jibqa' fejn hu, jekk ma tinżilx mis- sema r- ruġjada tal- grazzja divina fuq il- midneb.

Kemm nies, meta jiena kont nikkonversa fid- dinja, baqgħu ostinati fis- suppervja tagħhom quddiem l- opri prodiġjużi ta' jdejja: u kemm nies oħra kkonvertew u umiljaw ruħhom!

Il- bniedem jidħol fid- dispożizzjoni biex jikkonverti, ordinarjament meta jintmess fil- laħam il- ħaj, cioè, meta d- dinja tqum kontra tiegħu, jew meta n- natura turih ix- xejn tiegħu b' xi marda serja: imma dejjem jibqa' fejn ikun, jekk ma tidħolx fil- moħħ tiegħu l- persważjoni fuq Alla li jippremja t- tajbin u li jikkastiga l- ħżiena.

Dina l- persważjoni triegħdu bil- biża' u l- biża' jqanqlu biex jiddiżapprova kulma jkun għamel kontra l- kuxjenza, u jirrikorri bi spirtu niedem umiljat issa qabel ma joħroġ mid- dinja, u mill- ġdid qatt u qatt iżjed ma jirritorna lura.

Attendenza Nru 73.

Kif tissodisfa l- ġustizzja ta' Alla għal dnubietek.

Dan ikun illum l- oġġett tal- attenzjoni tiegħek, o iben tiegħi.

Huwa serjament ingannat min jaħseb li m' għandux dejn mal- ġustizzja divina: huwa veru giddieb min jgħid li ma dinibx.

Issa l- ġustizzja ta' Alla jenħtieġ li titħallas: min ma jissodisfahiex issa fiż- żmien bil- penitenza jkollu jsostni l- qilla tagħha wara l- mewt, u dina hija ħaġa tremendissma li taqa' taħt idejn Alla l- ħaj.

Aħseb immela li tissodisfa l- ġustizzja ta' Alla fuq dnubietek mill- aktar fis, għax iż- żmien huwa moħbi għal kulħadd fit- tmiem tiegħu.

Waħħal tajjeb f' rasek li l- ġustizzja ta' Alla fiha reqqa hekk kbira li azzjoni ozjuża u lanqas ħabba hija ma tħalli xejn għaddej lixx, u li tikkastiga bi ħruxija li ħadd fid- dinja ma jista' jifhem.

B' hekk mingħajr dubju mill- persważjoni interna ta' qalbek titqanqal biex tagħmel kollox anki l- ikbar sagrifiċċju biex tissodisfa minn rajk id- dejn tiegħek, qabel ma tidħol fit- tribunal tal- ġustizzja divina.

Ilqa' dawna t- twissijiet li jiena nqegħidlek quddiemek:

i. La titlef qatt ebda okkażjoni li taħfer lil min jagħmillek xi inġurja, xi offiża, xi tort, xi ingratitudni: Alla infatti jaħfer il- bniedem kif dan stess ikun ħafer. ii.

Tħarreġ kemm tista' u kif tista' bl- opri tal- ħniena: kollox infatti jsir safi għal min jgħin il- proxxmu fil- bżonn. iii.

Offri spiss il- pjagi divini tiegħi għal dnubietek ta' ħajtek kollha, riżolut però li għall- ebda mod ma trid toffendi iżjed il- ġustizzja divina.

Tkun spiss fuq xufftejk dina l- offerta u għidha bis- sinċerità: Ġustizzja ta' Alla, noffrilek il- pjagi divini ta' ħuna Ġesù Kristu, biex inħallsek denjament għal dnubieti ta' ħajti kollha.

Ammen.

Oh kemm u kemm jaqbel li wieħed jissodisfa l- Ġustizzja divina issa li huwa ż- żmien tal- miżerikordja!

Attendenza Nru 74.

Min hu l- veru devot ta' Marija Santissima.

Kif l- ikel imħawwar iżda mingħajr melħ iġib nawsja u abborriment, hekk hija l- ħajja spiritwali mingħajr id- devozzjoni lejn Marija Santissima.

Mingħajr Marija r- ruħ flok ma tersaq lejja u tingħaqad miegħi, tegħja u terħi lilha nnifisha għal- libertà mundana.

Il- ħajja spiritwali hija l- unika triq, li tieħu għall- ġenna: u jiena rrid li inti tifhem li Marija hija l- bieb tal- ġenna, li jiena stess permezz ta' dina l- kreatura dħalt il- ġenna, għax minnha jiena twelidt, u permezz tagħha għext, u mitt, u rxuxtajt u tlajt fil- leminija tal- Missier tiegħi.

Il- predestinati kollha huma l- ulied spiritwali tagħha, u lilha junuraw fid- dinja b' qima vera, cioè, b' qima interjuri mill- ispirtu u mill- qalb, b' qima tenera kollha kunfidenza ta' wlied lejn omm tajba, b' qima qaddisa kollha abborriment lejn id- dnub, u kollha għożża għall- virtujiet, b' qima kostanti li ma tabbandunax l- eżerċizzi spiritwali, b' qima diżinteressata li tfittex 'l Alla waħdu, u 'l Alla fl- omm qaddisa tiegħu.

Marija Santissima hija kbira wisq u potentissima, għax hija vera u naturali omm tiegħi, Alla inkarnat, u kull min jirrikorri bil- verità għall- għajnuna u għall- protezzjoni tagħha jkun daħal fit- torri tas- sigurezza, għax hija fil- potenza tagħha u bil- qalb tajba tagħha bla dubju tirrispondi lill- erwieħ, li jiena b' demmi xtrajt u fdejt.

Ixxurtjat tassew min hu immela devot ta' Marija, għax dina hija grazzja li tintgħata lil dawk kollha li isimhom huwa miktub fis- sema.

Imma jenħtieġ li wieħed ikun veru devot ta' Marija; għax hawn min għandu devozzjoni falza, billi jikkritika xi prattiki devoti lejha: billi jagħmel skruplu fil- ġieħ u fit- tifħir tassew ġust li wieħed jagħtiha, għax jibża' li jiddiżunuraw 'l Alla bihom dawk li jagħmluhom: billi jagħmel devozzjoni esterna biss: billi jabbuża bid- devozzjoni lejn Marija, jidneb gravement għax devot tagħha, u jagħmilha mezz għad- dnub: billi jagħti qima lil Marija skont il- burdati u l- kapriċċi tiegħu: billi għall- ipokrisija tiegħu biex jidher dak li ma huwiex fl- għajnejn tan- nies, juri devozzjoni lejha: billi interessat jirrikorri lejha għall- ġid temporali biss.

Sommament junura u jigglorifika 'l Marija min jirrikorri lejha għall- għajnuna biex jirbaħ l- għedewwa ta' ruħu, u biex isib permezz tagħha l- ħniena ta' Alla għad- daħla fil- glorja eterna u żgura.

Attendenza Nru 75.

Min hu l- veru suldat ta' Kristu.

Dan ikun illum l- oġġett tal- attenzjoni tiegħek, o iben tiegħi.

Il- veru suldat jimxi wara l- kaptan tiegħu, u jimitah.

Bosta nsara jistqarru bil- kelma li huma suldati tiegħi, u bil- fatti tagħhom jiċħdu fir- realtà; anzi jiddikjaraw ruħhom soċji fidili tal- għadu tiegħi, li hija d- dinja; u perkonsegwenza jinkitbu għedewwa tiegħi, għax min mhux miegħi huwa kontra tiegħi, u l- amiċizzja ta' dina d- dinja hija għadu ta' Alla.

Kollox joħroġ mill- abbundanza tal- qalb: issa jista' jkun li jissejjaħ suldat tiegħi min jiddisprezza taħt saqajh l- arma potenti tal- umiltà?

L- ilbies eleganti, u l- osservanza tal- modi mondjali għandhom iġibu konfużjoni fil- menti ta' dawk li jgħidu li jemmnu fija, veru Alla inkarnat, xħin iħarsu lejja nkurunat bix- xewk, u mgħotti b' porpra ta' ridikulaġni, u b' qasba f' idejja, f' baħar ta' umiljazzjonjiet, u jafu li jiena ġejt nagħmilha ta' seftur, u temmejt ħajti fuq salib iddisprezzat u kkundannat mal- malfatturi.

Jista' jkun li jissejjaħ suldat tiegħi, min hu medhi biex ifittex il- kumdità tiegħu f' kollox, fl- ikel, fl- irqad u jitnaffar fuq kull kuntrarju, meta l- ħajja tiegħi kollha slaleb, kontradizzjonijiet u sofferenzi, u eżempji ta' paċenzja?

Jista' jkun li jissejjaħ suldat tiegħi min ma jimpurtahx mill- bnedmin, aħwa tiegħu, u jaħseb biss għal rasu, meta jiena ħallejt saħansitra ħajti għall- ġid u għas- saħħa tal- bnedmin kollha?

Suldat veru tiegħi jikkumbatti miegħi bl- ispirtu tal- umiltà, li jidher fl- opri mill- kliem u mill- għemil, kontra s- suppervja li tifhem terfa' r- ruħ fuq dak li mhux tagħha.

Suldat veru tiegħi jikkumbatti miegħi bl- ispirtu tal- paċenzja, li jidher fl- opri mill- kliem u mill- għamil, kontra l- korla li tifhem tħeġġeġ ir- ruħ biex tikser is- silenzju, u biex ma tbatix, u biex tfittex id- drittjiet tagħha, u biex tivvendika lilha nnifisha.

Suldat veru tiegħi jikkumbatti miegħi bl- ispirtu tal- imħabba lejn min hu fil- bżonn tal- għajnuna, li jidher fl- opri mill- kliem u mill- għamil, kontra l- mibegħda li tqanqal ir- ruħ biex ma tissaportix id- difetti, kontra l- għejra li ġġib il- ferħ fuq il- miżerja, u s- swied il- qalb fuq il- ġid tal- proxxmu.

Suldat veru tiegħi jikkumbatti miegħi armat bl- orazzjoni, u jirbaħ dejjem, u għal dejjem miegħi jsaltan fil- glorja.

Attendenza Nru 76.

Is- sinjali tal- virtujiet.

Is- siġar jintgħarfu mill- frottijiet tagħhom; u l- bnedmin mill- abbundanza ta' qalbhom jitkellem il- fomm tagħhom.

M' hemmx virtù mingħajr is- sinjali proprji tagħha, għax tant fil- kors fiżiku kemm ukoll fil- kors morali kollox jimxi, bħala effett minn kawża, bis- sinjali proprji.

Sinjal kbir tal- virtu tal- fidi, il- biża' ta' Alla fil- bniedem.

Sinjal kbir tal- virtù tal- isperanza, l- orazzjoni tal- bniedem.

Sinjal kbir tal- virtù tal- karità lejn Alla, is- sagrifiċċju tal- volontà; u tal- karità lejn il- proxxmu, il- ħniena diżinteressata, u sinċiera ma' kulħadd.

Sinjal kbir tal- virtù tal- prudenza, is- silenzju.

Sinjal kbir tal- virtù tat- temperanza, it- tgħakkis.

Sinjal kbir tal- ġustizzja, l- eżattezza.

Sinjal kbir tal- virtù tal- fortezza, il- ħlewwa.

Sinjal kbir tal- virtù tal- umiltà, l- ubbidjenza.

Sinjal kbir tal- virtù tal- modestja, is- satra.

Sinjal kbir tal- virtù tar- rettitudni fl- intenzjoni, l- indifferenza f' kollox, f' dak li jingħoġob u f' dak li ma jingħoġobx.

Sinjal kbir tal- virtù tal- manswetudni, il- paċifikazzjoni.

Sinjal kbir tal- virtù tal- ubbidjenza, il- prontezza bla reżistenzi.

Sinjal kbir tal- virtù tal- paċenzja, ir- rassenjazzjoni.

Sinjal kbir tal- virtù tal- kastità, abborriment għad- delikatezzi naturali.

Sinjal kbir tal- virtù tal- ħeġġa, it- trankwillità tal- ispirtu.

Sinjal kbir tal- virtù tal- penitenza, il- ħarba mill- okkażjoni.

Sinjal kbir tal- virtù tat- tjubija, id- diżinteress.

Sinjal kbir tal- virtù tas- sempliċità, il- verità tal- kliem.

Sinjal ġenerali tal- virtujiet hija l- paċi tal- qalb, u meta tonqos il- paċi jkun dejjem sinjal li l- vera virtù m' għandhiex tron fik.

Hemm virtù naturali li dejjem titħarreġ bil- partikularità, bħallikieku wieħed jieħu paċenzja, iżda b' min irid, u kemm lilu jogħġob.

Hemm virtù vera, li dejjem titħarreġ fejn hemm bżonn, u meta jenħtieġ, basta biha jieħu glorja Alla.

Fit- taħriġ tal- virtù jenħtieġ li wieħed jindokra ruħu mill- eċċessi u mid- difetti, u li jimxi dejjem fit- triq tan- nofs, bħallikieku wieħed fil- virtù tal- isperanza ma jabbużax bil- preżunzjoni lanqas ma jonqos bid- disperazzjoni.

Il- virtù naturali għandha dejjem il- ħlas tagħha hawn isfel fid- dinja, iżda l- virtù vera ossija s- sopranaturali hija denja tal- premju etern.

Alla qatt ma jintgħata bi premju għal min ifittex lilu nnifsu, għal min ifittex il- kumdità, iżda biss għal min jisforza li jidħol fit- triq id- dejqa tal- virtù.

Attendenza Nru 77.

Kif wieħed jitħarreġ fil- qdusija.

Dan ikun illum l- oġġett tal- attenzjoni tiegħek, o iben tiegħi.

Il- qdusija hija hekk neċessarja, li mingħajrha ħadd ma jara 'l Alla.

Alla huwa qaddis, u jrid li l- bnedmin kollha jkunu bħalu.

Issa billi l- qdusija qiegħda biss f' dan li wieħed jagħmel il- volontà ta' Alla: għalhekk tkun dejjem f' qalbek u fuq xufftejk hedina l- kelma: "Sinjur, xi trid li jiena nagħmel?"

Min tassew għandu fih hedina id- dispożizzjoni, jirċievi bla dubju minn Alla l- ispirazzjonijiet tajba b' risposta.

Meta wieħed jasal biex iħalli l- volontà tiegħu b' mod li ma jfittixx, lanqas jippretendi, lanqas jixtieq li jagħmel dak li jrid hu, iżda biss dak li Alla jrid, dan għandu fih veru sinjal ta' qdusija.

Huwa deni kbir, meta ruħ trid isservi 'l Alla, mhux kif irid hu, iżda a mod tagħha: xi wħud, meta Alla jridhom morda, allura jridu jkunu b' saħħithom, meta Alla jridhom iservuh bit- tbatijiet, allura jixtiequ jservuh bl- opri u bix- xogħol: meta Alla jridhom jitħarrġu fil- karità, iridu jitħarrġu fl- umiltà; meta Alla jrid minnhom rassenjazzjoni, allura jridu d- devozzjoni jew xi virtù oħra.

Dan kollu jagħmluh mhux għax iridu jogħġbu iżjed 'l Alla, imma għax ikunu ta' gost ikbar għalihom.

Il- qdusija vera hija dejjem skont il- volontà ta' Alla biss.

Hemm tliet gradi ta' qdusija: m' għandux l- ewwel grad min jifhem jidneb gravement, biex ma jħallix ħajtu, jew kull affezzjoni oħra temporali, u b' hekk m' għandux wieħed jistenna ħlief it- telfien ta' dejjem.

M' għandux it- tieni grad min jifhem jidneb venjalment, biex ma jħallix ħajtu, jew xi affezzjoni oħra temporali, u b' hekk ikun jipperikola s- salvazzjoni ta' ruħu, għax min mhux fidil fil- ftit, lanqas mhu fidil fil- wisq.

M' għandux it- tielet grad min ma jipprattikax il- kunsilli evanġeliċi, u ma jagħżilx dak li għażlet is- Sapjenza tiegħi, għall- ikbar glorja tal- premju, għall- ikbar sigurezza tal- vokazzjoni, billi l- impedimenti kollha għall- ħajja spiritwali jiġu mwarrba bit- tielet grad.

Immela huwa qaddis min jobdi, u qatt ma jsir qaddis min ma jobdix.

Is- Saltna ta' Alla jeħodha mhux min jgħid Sinjur, Sinjur; iżda min jagħmel il- volontà tal- Missier tiegħi.

Jitħarreġ fil- qdusija min jobdi.

Attendenza Nru 78.

Iqaddes lilu nnifsu min irid li Alla jinqeda bih.

Il- bniedem iħawwel, il- bniedem isaqqi, iżda Alla jkabbar: immela xejn ma jiswa li wieħed iħawwel, u li l- ieħor isaqqi, jekk Alla ma jkabbarx.

Kull ġid jagħmlu Alla waħdu, iżda ordinarjament jinqeda fil- ħniena tiegħu bil- bniedem.

Issa osserva lilek innifsek biex tagħraf is- sentimenti ta' Alla, għax il- bniedem huwa maħluq a xbieha ta' Alla, u perkonsegwenza mix- xbieha tintgħaraf ir- realtà u l- verità tal- oġġett.

Kieku inti trid twaħħal musmar ma' għuda u tara li l- istrument proprju cioè l- martell huwa maħmuġ b' xi qżież, kont inti tinqeda bih, jew kont tħallih u tfittex xi ħadida oħra basta bla qżież biex tinqeda biha?

Dak li tagħmel ix- xbieha, tagħmlu wkoll ir- realtà, il- verità.

Quddiem Alla huwa qżież dak li hu prezzjuż fl- għajnejn tal- bnedmin.

Prezzjużi huma fl- għajnejn tal- bnedmin l- unuri, il- flus, u d- delizzji; u jiena biex għoġobt il- Missier tiegħi tħaddant fid- dinja mal- umiljazzjonijiet, mal- faqar, u mas- sofferenzi.

Alla jobgħod u jitqażżeż kull supperv, u jirreżistilu; però jħobb lill- umli, u jagħtih il- grazzja u bih jinqeda.

Taħseb inti li jkun qiegħed jinqeda Alla b' hedak il- bniedem li jkollu l- volontà tiegħu marbuta mad- dnub il- mejjet?

Min irid li Alla jinqeda bih, iqaddes lilu nnifsu, jistudja tassew li jrażżan lilu nnifsu, u jwassal lilu nnifsu biex jgħix mhux skont l- inklinazzjonijiet, u skont il- passjonijiet, iżda skont ir- raġuni, skont ir- regola, u skont l- ubbidjenza.

Il- bniedem spiritwali huwa qaddis u bih jinqeda Alla, u kwalunkwe opra li ma titwaqqafx fuq l- ispirtu tmur mar- riħ fil- kors taż- żmien.

Jekk is- Sinjur ma jkunx bnieha hu d- dar, għalxejn jaħdmu l- bennejja: mhix ħaġa ta' min irid, lanqas ħaġa ta' min jiġri, iżda ħaġa ta' Alla li jagħmel il- ħniena.

Immela jekk wieħed irid ikollu hedana l- unur tassew kbir li Alla jinqeda bih, ikun kast fil- menti u fil- ġisem, għax il- kastità hija premju tal- umiltà u tal- karità.

Attendenza Nru 79.

Kif wieħed għandu jġib ruħu fl- affollament tal- okkupazzjonijiet.

Dan ikun illum l- oġġett tal- attenzjoni tiegħek, o iben tiegħi.

Alla kollox ħalaq, u kollox jiddisponi bis- soavità, bil- ħlewwa u bl- ordni; u r- ruħ tal- bniedem għandha timitah f' dak li hija kapaċi għalih.

Immela, meta jiġri li inti tkun affollat b' diversi okkupazzjonijiet, la tagħtix rasek biex ittemmhom bil- preċipitazzjoni, iżda kollox bl- ordni, kollox bl- imħabba, kollox bil- ħlewwa, u kollox bil- moderazzjoni jkun dejjem magħmul: u aqta' jew ieqaf, meta inti tintebaħ li qiegħda tonqos fik it- trankwillità tal- ispirtu.

Ħaġa wara ħaġa, azzjoni wara azzjoni skont l- ordni: agħti preferenza għal- liġi naturali fejn magħha tiltaqa' l- liġi tal- bnedmin: agħti preferenza lil min huwa l- iktar denn ta' ġieħ: agħti preferenza għall- paċi dejjem fejn jindaħal l- inkwiet: agħti preferenza dejjem lis- silenzju, meta tara fik l- aġitazzjoni: agħti preferenza għaż- żmien preżenti, meta jokkupak iż- żmien futur: u beatu inti jekk tordna kollox bil- prudenza.

Kollox għandu l- waqt tiegħu: hemm il- waqt għax- xogħol, u hemm il- waqt għall- mistrieħ; hemm il- waqt tal- ferħ, u hemm il- waqt tal- biki; hemm il- waqt tat- twelid, u hemm il- waqt tal- mewt; hemm il- waqt li wieħed iħott, u hemm il- waqt li wieħed jibni; hemm il- waqt li wieħed jiskot, u hemm il- waqt li wieħed jitkellem; hemm il- waqt tal- gwerra, u hemm il- waqt tal- paċi: immela fil- ħwejjeġ kollha wieħed għandu josserva l- waqt proprju ta' kull żmien.

La tħalli qatt li l- menti tiegħek titħawwad, għax inkella deni tagħmel flok ġid, u kkuntenta bil- ftit basta magħmul tajjeb skont iċ- ċirkustanzi kollha; inkella tagħmel ħafna u ħażin kontra l- ordni, jew kontra l- prudenza.

Opra kollox bis- serenità ta' moħħok, u bil- kalma, u serraħ bir- rikreazzjoni l- ispirtu tiegħek permezz tal- kreaturi li dejjem iressquk iżjed lejn Alla.

Fuq kollox imxi bis- sens komun tiegħek, u obdi dejjem il- vuċi tal- kuxjenza tiegħek bil- ferħa, u spiss itlob 'l Alla li jiddiriġik f' kull għamil tiegħek, u b' hekk tkun qiegħed żgur togħġob lil Alla, Sinjur tiegħek.

Attendenza Nru 80.

Oġġetti ta' biża' għal bniedem spiritwali.

Min ifittex 'l Alla tassew bl- ispirtu u bil- verità, għandu fih biża' kontinwu li jitilfu għal dejjem bil- waqgħa f' xi dnub mejjet, għax għaraf fid- dawl tal- fidi tiegħu r- rovina terribbli u irriparabbli ta' min imut fl- istat tad- diżgrazzja.

L- eternità quddiem għajnejh hija waħx għas- serjetà tagħha, billi sakemm il- bniedem huwa ħaj ma jistax ikun żgur fuq il- ħelsien tiegħu mit- telfien ta' dejjem.

Għalhekk jibża' mhux biss mid- dnub il- mejjet u l- venjal: imma minn kwalunkwe kawża tagħhom, għax ħadd li jqiegħed idejh fuq il- moħriet, u jħares lura mhuwa tajjeb għas- saltna tas- smewwiet.

Il- bniedem spiritwali jitriegħed għall- ombra biss tal- okkażjoni prossima tad- dnub b' mod speċjali, u billi ma jafx jafda fil- ħila tiegħu jaħrab bħalma jaħrab id- dlam quddiem id- dawl.

Kwalunkwe ħaġa sabiħa għall- għajnejn tan- natura huwa bid- dawl fih ta' Alla jaraha kerha mħabba l- periklu tal- fraġilità; u kwalunkwe ħaġa kerha li d- dinja tarmi u tiskarta u titqażżeż, huwa bid- dawl ta' Alla fih jaraha sabiħa u japprezzaha.

Il- bniedem spiritwali jibża' mill- flus, daqskemm bniedem jibża' mill- mard tal- ġdiem: jibża' mit- tifħir tal- bnedmin, daqskemm bniedem għani jibża' mill- ħallelin: jibża' mill- ikel u mix- xorb żejjed, u mill- eleganzi u mit- tlellix tal- ilbies speċjalment fuq nies ta' sess divers, daqskemm bniedem marid jibża' mill- mewt.

Jaħrab akkawża tal- biża' minn nies lablaba, u minn dawk li ma jagħtux qima lis- saċerdoti, u minn nies żgħażagħ li jfittxu l- vanità: u jaħrabhom, għax jibża' minnhom, bħalma wieħed jibża' mill- pesta.

Iżomm ruħu kemm jista' bogħod minn nies inkwieti, u ġellieda, u f' kelma waħda għedewwa tal- paċi, għax jibża' li jiddakkar minnhom għall- kbira fraġilità umana.

Jabborri li jkun riċerkat, li jkun maħbub, li jkun imsellem, li jkun mistieden; li jkun ippubblikat f' xi ġid, u li jara ismu stampat: kuntent biss bl- isperanza li l- isem tiegħu huwa fil- ktieb tal- ħajja għall- ħniena infinita ta' Alla.

Attendenza Nru 81.

L- istat ta' tifel żgħir assolutament rikjest għall- ħajja eterna.

Dan ikun illum l- oġġett tal- attenzjoni tiegħek, o iben tiegħi.

Jekk wieħed ma jkunx tbiddel, u ma jsirx bħal tifel żgħir, ma jidħolx fis- saltna ta' Alla.

Jeħtieġ li wieħed jitbiddel, jiġifieri mis- Sapjenza tan- natura mħassra jgħaddi għas- Sapjenza tal- grazzja.

Is- Sapjenza ta' dina d- dinja hija mqiegħda kollha fil- konkupixxenza tal- laħam, fil- konkupixxenza tal- għajnejn, u fis- suppervja tal- ħajja, li mhumiex mill- Missier, iżda mid- dinja, u perkonsegwenza bihom ħadd ma jidħol fil- wirt tal- Missier, fil- glorja eterna.

Is- sapjenza tal- grazzja hija miġbura fl- istat ta' tifel żgħir: ftit ta' studju fuq il- karatteristika tiegħu tispjega x' għandu wieħed jgħożż biex jidħol fis- saltna tas- smewwiet.

It- tifel żgħir huwa safi u kast fil- menti u fil- ġisem, mentri ma jistax jippossiedi s- saltna tas- smewwiet min jagħmel opri ta' żina, jew min jakkonsenti għal dawk li jagħmluhom.

It- tifel żgħir huwa fqir fl- ispirtu, li mhux biss ma jafx jinganna, iżda lanqas ifittex dak li hu tiegħu, mentri huwa eħfef li ġemel jgħaddi minn għajn ta' labra milli bniedem għani jidħol fis- saltna tas- smewwiet.

It- tifel żgħir huwa umli; il- kelma, għaliex u la jifhimha u lanqas ma jaf jgħidha, qatt ma jieħu għalih, meta ddisprezzat, lanqas ma jfittex vendetta tal- inġurja, lanqas ma jfittex pompi fl- ilbies.

F' din, in verità, tikkonsisti l- konverżjoni, li wieħed jiddiżapprova għal motivi sopranaturali dak li qabel kien japprova għas- sodisfazzjon tiegħu.

Jeħtieġ immela li min hu għaref u kbir isir ċkejken bħal tifel żgħir, jekk irid isir tassew kbir quddiem Alla.

Ma kellux fih l- istat ta' tifel żgħir dak li kien għani, li kien jilbes ilbies sabiħ, u li kien jibbanketta splendidament kuljum, u li mbagħad miet, u ġie midfun fl- infern.

Ipprokura li inti tgħix dejjem bis- sapjenza tal- ġusti, u mhux bis- sapjenza tad- dinja, li issa tiddieħaq bis- sempliċità tagħhom, anzi tgħodd vera bluha li huma ma jingannawx, li ma jroddux disprezz lil min jinġurjahom, li jfittxu l- faqar, li jabbandunaw dak li jippossiedu, li ma jirreżistux għal min ikun irid jisraqhom, li jagħtu l- ħaddej l- ieħor lil min ikun sawwathom fuq il- lemin, li jitolbu għal min jisħethom, li jibżgħu li jkunu unurati, li ma jaħarbux iż- żebliħ, li ma jgawdux l- ispirtu tad- dinja fil- pjaċiri, u fil- glorja.

Issa d- dinja fis- sapjenza tagħha tiddieħaq bil- ġusti; iżda, imbagħad, cioè, wara l- mewt ikollha tistqarr li hija kienet l- insensata, xħin iġġudikat boloh u bla ġieħ is- servi tiegħi, li fost l- isplenduri tal- glorja jsaltnu għal dejjem miegħi.

Attendenza Nru 82.

Kull edifiċċju jiddependi mill- fundament.

Min jibni fuq ir- ramel, ikollu jara l- bini jiġġarraf f' waqt it- tempesta: min jibni fuq il- blat, ma jarax rovina fit- tempesta.

Kull edifiċċju spiritwali, jekk ma jkollux b' fundament l- umiltà, mal- prova, mat- tentazzjoni jiġġarraf.

Kif Alla ħalaq kollox mix- xejn, hekk irid li inti mit- tagħrif tax- xejn tiegħek tibni l- edifiċċju spiritwali tiegħek.

L- umiltà hija mqiegħda f' dan li wieħed jattribwixxi u jagħti lil Alla dak li hu ta' Alla, cioè, kull ġid: u li wieħed jattribwixxi u jagħti lilu nnifsu dak li hu proprju tiegħu, cioè kull deni.

Bniedem tassew umli, meta jaqa' f' xi nuqqas, jindem tassew, imma ma jitħawwadx, għax ma jistagħġibx li l- miżerja hija miżera, li d- debolizza hija debboli, u li l- mard huwa marid, anzi jirringrazzja 'l Alla li m' għamilx agħar.

Xi wħud biex ikunu umli ma jridu jagħrfu fihom stess ebda ġid, ebda abbiltà: iżda t- tagħrif tad- doni jġib tagħrif fuq min ta d- doni.

Skont in- natura iżjed jintgħoġob it- tifħir mit- tmaqdir: dan mhux deni xejn, għax hija ħaġa naturali: basta biss li wieħed jagħti t- tifħir lil min hu dovut, cioè, lil Alla, li d- doni tiegħu huma mfaħħrin fina, u jagħmlu li d- dmirijiet tagħna jikbru miegħu.

Min hu umli kemm iktar jibża' minnu nnifsu tant iżjed jittama f' Alla, u jgħid: "Kollox nista' f' Alla li jikkonfortani."

L- umli ma jiddisprezza lanqas il- midinbin kbar: għax dawn jistgħu jikkonvertu u jkunu kbar fis- sema, u li hu jista' jidneb gravement u jkun għal dejjem ikkastigat fl- infern.

Il- vera umiltà tfittex li taħbi l- virtujiet l- oħra, u wisq iżjed lilha nnifisha; għax min irid jidher umli huwa l- ikbar supperv.

Il- glorja ta' Alla, il- ġid tal- knisja, u l- vantaġġ tal- erwieħ xi minn daqqiet jitolbu li d- doni riċevuti minn Alla, u l- ġid magħmul mill- grazzja tiegħu jiġu magħrufin.

Kun af li s- supperv huwa lsir tal- passjonijiet tiegħu, u li l- umli huwa l- padrun tagħhom, li ebda supperv mhu fil- ġenna, li ebda umli fl- infern.

Iktar ma trid tgħolli l- edifiċċju tiegħek, iżjed jenħtieġ li tħaffer fond il- pedament.

L- umli kulma jagħmel jipprosperalu, għax mibni fuq il- verità u fuq il- ġustizzja bil- benedizzjoni ta' Alla: u dak kollu li ma jinbeniex fuq l- ispirtu tal- umiltà jew jidher għal żmien u mbagħad jixxerred, jew mill- ewwel jiġġarraf skont il- buffuri tat- tempesti.

Attendenza Nru 83.

Huma immensi l- erruri fil- virtù tal- ħeġġa.

Dan ikun illum l- oġġett tal- attenzjoni tiegħek, o iben tiegħi.

Sublimissima hija hedik il- virtù tal- ħeġġa għas- saħħa tal- erwieħ: però immensi huma l- erruri, li l- bnedmin jikkommettu b' hedan it- titlu tassew sabiħ tal- ħeġġa.

Anki l- qaddisin xi minn daqqiet ħadu żball f' materja hekk delikata.

Jenħtieġ li wieħed jeżamina bl- attenzjoni l- wiċċ ta' hedina l- eċċellenti virtù, għax iktar huma l- opri ħżiena minn li tajba: hemm ħeġġa imprudenti, hemm ħeġġa preżuntuża, hemm ħeġġa inġusta, hemm ħeġġa morra.

Tkun dejjem falza hedik il- ħeġġa, li tiggwidak għal azzjonijiet, ancorchè jkunu splendidi u luminużi, illi ma jkunux konformi, u li ma jaqblux mal- istat tiegħek, u jġibu diżubbidjenza, u disturbi, u inkomodi tal- familja.

Il- ħwejjeġ l- iktar imqaddsa huma minn Alla rriġettati, meta mhumiex fit- taqbil mad- dmirijiet relattivi tal- istat tiegħek.

L- ewwel ħeġġa tiegħek għandha tkun ir- riforma tiegħek innifsek, u li titlob umilment għar- riforma tal- oħrajn, għax l- erwieħ fejn ikunu jibqgħu jekk ma tinżilx fuqhom mis- sema r- ruġjada tal- grazzja divina, għalkemm ikun hemm l- industrija tal- bnedmin fil- ħidma tagħhom.

Il- ħeġġa tiegħek m' għandhiex tgħaġġlek wisq għall- korrezzjoni tal- oħrajn, li dina għandha ssir fiċ- ċirkustanzi ta' waqtha.

Jekk inti tħalli l- korrezzjoni għal ħin ieħor, inti dejjem fil- waqt li tagħmilha: imma, jekk inti tikkoreġi mhux f' waqtu, tkabbar id- deni li inti trid tneħħi.

Inti għandek kemm tista' tħeġġeġ għall- ġid tal- proxxmu, iżda l- ħeġġa tiegħek ikollha b' qiegħ il- verità, b' kumpanija l- ħniena, bi gwida l- ħlewwa, u b' majjistra l- prudenza.

Xi wħud għall- ħeġġa jridu li kulħadd jissegwita l- prattiki tagħhom: min hu devot ta' materja jrid li kulħadd jokkupa sigħat fiha: min iżur il- morda jew l- isptarijiet, irid li d- dinja kollha tuża hedina l- prattika tas- saħħa.

Il- ħeġġa mhix imdawla f' dan.

Kull wieħed għandu jissegwita t- tqanqil tal- grazzja divina: l- għajn li tara, u li ma tismax m' għandhiex tagħli għall- widna li tisma' u li ma tarax.

Attendenza Nru 84.

Mingħajr il- volontà u la mertu, u lanqas kastig.

Kull bniedem intant hu responsabbli ta' azzjonitu, għax igawdi l- liberu arbitriju fil- volontà tiegħu, li biha jagħżel dak li jrid, bħala padrun, jew il- ġid, jew id- deni; u skont l- opri tiegħu volontarji jiġi ġġudikat f' mewtu minn Alla, li jippremja t- tajbin, u li jikkastiga l- ħżiena, mingħajr ebda parzjalità.

Immela kull darba li tonqos il- volontà jonqos dejjem il- mertu, jew il- kastig.

Jekk wieħed mingħajr ma jrid, toħroġ minn fommu kelma ta' tifħir lil Alla, Alla biha ma jiġix igglorifikat, u lanqas hu stess ma jingħadd denn ta' mertu: jekk wieħed mingħajr ma jrid, toħroġ minn fommu kelma ta' inġurja ossija ħalfa, lil Alla, Alla biha ma jiġix iddiżunurat, u lanqas hu stess ma jingħadd denn ta' kastig.

Għall- kuntrarju kwalunkwe kunsens għall- volontà jipproduċi dejjem mertu jew kastig skont l- oġġett biċ- ċirkustanzi kollha li tħaddan il- volontà, jekk tajjeb jew ħażin.

Sabiex wieħed ikollu mertu quddiem Alla, mhux biżżejjed li wieħed ikun irid ħaġa tajba, iżda jenħtieġ illi jkun iridha b' intenzjoni retta, għax mhux il- virtù iżda l- kawża tal- virtù għandha l- ħlas quddiem Alla.

Ħadd ma jopra b' intenzjoni retta, jekk ma jitqanqalx minn xi motiv ta' fidi, ossija kull darba li jindaħal Alla fl- intenzjoni tiegħu.

Hija ħaġa tajba li wieħed ma jisraqx biex ma jinfamax ruħu, però ta' dina l- opra m' għandux mertu ħlief naturali, li, cioè, jibqa' jgawdi l- ġid tal- fama tiegħu; iżda quddiem Alla jingħadd ħati, jekk kien jisraq, kieku ma kienx hemm it- telfa tal- fama proprja, jew xi deni ieħor temporali.

Barra mill- intenzjoni retta għall- mertu ta' opra tajba, jenħtieġ fl- aġent ukoll l- istat tal- grazzja ta' Alla, għax kif il- fergħa mqaċċta mid- dielja ma tistax tagħmel frott, jekk ma tkunx baqgħet fid- dielja tgawdi l- vitalità tal- umuri, hekk ir- ruħ mifruda bid- dnub il- mejjet hija inkapaċi, impotenti li tigglorifika 'l Alla, u li tagħmel merti għaliha nnifisha.

Min ma jiġborx miegħi, ixerred.

Sakemm il- bniedem għadu jgawdi f' hedina l- ħajja temporali l- liberu arbitriju fil- volontà tiegħu jista' jiġbor teżori immensi ta' merti permezz tal- paċenzja, għax hawn fid- dinja kull fejn wieħed idawwar wiċċu jsib l- okkażjoni għall- merti.

Għalhekk il- bniedem tal- fidi ma jarahx issa żmien l- irqad, u għall- idea ta' dnub mejjet jitwerwer bil- biża' għall- konsegwenzi tiegħu.

Infatti min jakkonsenti għal dnub mejjet, jitlef kemm merti jkun ħażen għall- imgħoddi, isir inkapaċi li jimmerita sakemm ma jkunx iġġustifika ruħu bl- indiema perfetta jew bl- indiema imperfetta mal- assoluzzjoni sagramentali, u jsir ħati tal- fjammi eterni.

Kemm hu affari serju d- dnub, u speċjalment id- dnub il- mejjet!

Attendenza Nru 85.

In- neċessità ta' regola għall- imitazzjoni u għad- direzzjoni tal- ħajja.

Dan ikun illum l- oġġett tal- attenzjoni tiegħek, o iben tiegħi.

Biex wieħed jakkwista l- perfezzjoni in ġeneral u l- virtujiet in partikular sa jasal għall- għaqda ma' Alla, jenħtieġ li jwaħħal għalih innifsu xi eżemplari li jista' jservih ta' regola għall- azzjonijiet kollha tiegħu.

Jiena stess, speċjalment kruċifiss, għandi nkun l- eżemplari l- iktar żgur propost lill- bnedmin kollha minn Alla.

Min ifittex il- perfezzjoni ma jafx jibqa' mingħajr ma jistudja bid- diliġenza t- twelid, il- ħajja, u l- mewt tiegħi, u jżommni dejjem quddiemu bħala ktieb: u f' kulma jsib ruħu fih, u f' kull inkontru jħares lejja, u jikkonsidra kif jiena stess ġibt ruħi, jew liema massmi ħallejt jiena għaċ- ċirkustanza tal- istat li jkun fih, u kuraġġjużament jissegwita s- sentimenti jew l- eżempji tiegħi.

Immela jekk inti tagħmel il- ġid, u tkun ittrattat ħażin, aħseb li jiena ġejt fid- dinja biex nagħmlilha l- aqwa ġid, u flok rikonoxxenza qatlilni fuq salib.

Jekk xi ħabib jabbandunak jew jittradik, aħseb li l- appostli tiegħi abbandunawni, meta ġejt arrestat, u li Ġuda b' bewsa ttradieni.

Jekk tkun akkużat falzament jew bla ħtija, aħseb li jiena innoċenti ġejt ikkundannat għall- mewt.

Jekk id- dinja tiddieħaq bik għal xi umiljazzjoni, aħseb li lili rridikulawni b' re taż- żuffjett b' porpra, b' kuruna tax- xewk, u b' qasba f' idi l- leminija.

Jekk tkun ittentat li tivvendika ruħek, aħseb li jiena tlabt għall- kruċifissuri tiegħi.

Jekk inti tkun ittentat li tfittex l- istimi u l- unuri tad- dinja, aħseb li jiena ħrabt meta l- Lhud, impressjonati bil- potenza tiegħi, riedu jagħmluni re tagħhom.

Jekk inti tkun ittentat li tillamenta għan- nuqqas ta' kumdità, aħseb li jiena lanqas ma kelli fejn immidd rasi.

Jekk tkun imweġġa' aħseb fil- flaġellazzjoni tiegħi.

Jekk tkun imdejjaq b' xi salib, aħseb li jiena kont imdejjaq għall- mewt, u erfajt is- salib tal- mewt tiegħi, irrassenjat mal- volontà ta' Alla.

Jekk ikollok tgħix ma' nies ħżiena, bla karità, aħseb li jiena kelli nittratta ma' poplu li kien jikkontradixxini, u li jiena għallimt li jenħtieġ li sal- ħsad jikbru flimken il- qamħ, u s- sikrana.

Jekk in- nies jeżaltawk, aħseb li jiena għamiltha ta' seftur fid- dinja.

Jekk tiġik okkażjoni li tagħmel opra tal- ħniena, aħseb li jiena għallimt li sejjer nagħti s- saltna tas- smewwiet lil min ikun ħenn għall- proxxmu.

Jekk ikollok it- tentazzjoni li titkellem fieragħ, aħseb li jiena għallimt is- silenzju.

Kont noqgħod nisfilalek fit- tul is- sentimenti u l- eżempji tiegħi għal kulma inti tagħmel jew tbati fil- kors tal- ħajja mortali tiegħek: però inti stess waħdek tasal biex tapplikahom għalik innifsek, meta inti għandek konoxxenza tal- massmi evanġeliċi tiegħi, u l- konoxxenza tal- ħajja tiegħi esposta fl- evanġelju.

Sabiex inti fuq kollox timpressjona ruħek mis- sentimenti u mill- eżempji tiegħi, jeħtieġ li tieqaf taħseb li jiena jien Alla inkarnat, u li inti int duda tal- art.

Jekk inti titħarreġ f' hedan l- eżerċizzju, mhux biss timxi fir- rettitudni u fil- perfezzjoni iżda wkoll tikkonforta ruħek, xħin tara lilek innifsek tixbah lili fis- sofferenzi, fis- sagrifiċċju, fl- umiljazzjoni u fil- karità.

Attendenza Nru 86.

Il- virtù tal- ħlewwa tiġbed l- erwieħ għall- ġid spiritwali.

Dan ikun illum l- oġġett tal- attenzjoni tiegħek, o iben tiegħi.

Min irid jiġbed l- erwieħ għall- ġid spiritwali juża ħlewwa, għax biha wieħed jaqla' għalih innifsu l- qlub tal- bnedmin, u janimahom biex iħaddnu l- ħwejjeġ anki l- iżjed ripunjanti u kuntrarji għan- natura.

Però ħadd ma juża ħlewwa, jekk qabel ma jkunx ġieb fih innifsu virtù hekk rari, u hekk eċċellenti, li tant tedifika l- proxxmu.

Mhix ħlewwa dik li wieħed juża ma' xi barranin, mentri ma' dawk ta' ġewwa juża herra u spaċenzja: lanqas mhija ħlewwa dik, li wieħed juża meta kollox jirnexxi skont qalbu, mentri malajr jixgħel, malli tmissu xi kontradizzjoni jew xi avversità.

Il- vera ħlewwa tagħtik biex inti fedelment tirreżisti għall- ispaċenzja tiegħek, u biex inti tipprattika mhux biss bir- raġuni, iżda anki kontra r- raġuni l- benefizzi ma' kulħadd, u partikularment ma' dawk li jġibulek ikbar diqa.

Rigward id- difetti tal- oħrajn, qatt titħawwad, lanqas tispaċenzja ruħek, għax b' hekk ma tqegħidx rimedju utli.

Rigward id- difetti tiegħek, ikun għalik dispjaċir umli, kwiet u paċifiku, u mhux taħwid u korla, li soltu jagħmlu iktar deni inkella ġid, lanqas m' għandek titnikket għal xi aridità, jew inkwetitudni, jew distrazzjonijiet, jew ħsibijiet, jekk trid takkwista l- libertà tal- ispirtu.

Ħadd ma jingħadd amabbli ma' kulħadd, ħlief min ma jmieri 'l ħadd.

Bir- rigorożità u bil- ġlied u la ssewwi diskordji, lanqas ma tipperswadi ebda ħaġa, iżda dejjem tirbaħ bil- ħlewwa, billi ċċedi u tumilja ruħek.

Ipprokura li f' kull tqanqil ta' korla tqiegħed l- ispirtu tiegħek fil- kwiet u fil- paċi, u kollox bil- ħlewwa.

Meta jenħtieġ li wieħed jirreżisti u jikkoreġi, billi ċ- ċanfir min- natura tiegħu huwa aspru u morr, allura jintħawwar kollox bil- karità, u bil- ħlewwa, u b' hekk wieħed jasal għall- fini.

Sinjal li m' hemmx vera mħabba, meta l- verità li jsemmi l- ilsien, ma tkunx imħawra bil- ħlewwa.

Min jieħu kura taż- żgħar jittrattahom mhux b' riġidezza żejda lanqas b' karezzi żejda, iżda l- preġju tal- edukazzjoni huwa mqiegħed f' dan li wieħed iqiegħed il- virtù u jbiegħed il- vizzju.

Il- virtù tal- ħlewwa wieħed, immela, ma jistax jużaha mal- oħrajn, jekk ma tkunx maħżuna fih, kulħadd jagħti minn dak li għandu: għalhekk virtù tant rari, tant eċċellenti li biha tant isir ġid spiritwali fl- erwieħ jenħtieġ li wieħed jakkwistaha bl- eżerċizzju tas- silenzju fil- korla, bl- eżerċizzju tal- umiltà lejn min iħoss il- korla, bl- eżerċizzju tal- kalma interna, billi wieħed jilqa' kollox, ħwejjeġ kbar u ħwejjeġ żgħar, minn idejn Alla, bl- eżerċizzju tal- orazzjoni, iżda b' mod speċjali li wieħed jagħraf f' kull proxxmu l- persuna tiegħi, Alla inkarnat.

B' hekk wieħed jagħmel b' ħeffa l- azzjonijiet tiegħu, jevita ħafna inkwiet, ħafna difetti u ħafna spaċenzji, u jasal feliċement biex jikkoreġi l- proxxmu u biex isalvalu ruħu, għax il- grazzja titbiegħed mill- ostinati u tidħol fil- qlub doċli u ħelwin.

Attendenza Nru 87.

Kif wieħed jagħraf il- volontà ta' Alla.

Il- volontà ta' Alla ħadd ma jista' jasal biex jagħrafha ħlief permezz ta' rivelazzjoni divina.

Min jista' jgħid x' ried Alla jagħmel, jew xi jrid Alla jagħmel, jew x' għad Alla jagħmel?

Il- bniedem li hu kapaċi jagħraf bid- dawl tar- raġuni l- idejn mnejn huwa ħareġ, ma jistax ma jeħux idea tal- volontà ta' Alla, li hija qaddisa, li hija tajba, li hija mħabba, u li fiha m' hemmx ombra ta' ħażen, jew ta' qerq, meta huwa l- essri indipendenti, forti, u immortali.

Fl- istess kuxjenza ta' kull bniedem, li hija l- istess vuċi ta' Alla, hemm impressi l- ewwel prinċipji morali tal- volontà ta' Alla: però Alla nnifsu permezz ta' Mosè għarraf il- volontà tiegħu fil- liġi l- qadima; però fil- liġi l- ġdida permezz tiegħi, Alla inkarnat, u permezz tal- appostli tiegħi ġiet magħrufa l- volontà ta' Alla għall- bnedmin kollha fuq dak li għandhom jagħmlu biex itemmu bl- eżattezza d- dmirijiet tagħhom.

Rigward il- vokazzjonijiet tal- bnedmin: innota li mhux għax iħoss ruħu l- bniedem inklinat għal xi stat, għalhekk ikun Alla għażlu għalih; iżda meta Alla jagħżel 'il xi ħadd għal xi fini jagħtih il- mezzi, u dan il- bniedem kollox jilqa' u jieħu bl- indifferenza għall- għażla tal- istat, jirnexxu jew le l- ħwejjeġ relattivi, u f' kollox jiddependi mis- superjuri, li meta jordnaw xi ħaġa mhumiex huma iżda Alla jkun jitkellem: huma f' dak il- pont ħaġa oħra mhumiex ħlief trombi li minnhom tgħaddi l- vuċi ta' Alla.

F' kull stat ta' kuntrarju, li inti ssib ruħek fih, agħraf dejjem li l- volontà ta' Alla hija għalik li inti tieħu paċenzja, għax huwa hu li jrieġi u jiggverna kollox għall- volonta tiegħu.

Akkawża tal- inganni li wisq huwa għalihom suġġett kull bniedem, tkun dejjem f' kollox l- orazzjoni, għax l- għedewwa spiritwali jafu wkoll jispiraw ħwejjeġ imqaddsa dejjem però b' xi fini malizzjuż.

M' hemm qatt konfużjoni għal min jirrikorri bil- verità, u b' volontà disposta, lejn Alla, li huwa l- awtur ta' kull ġid, u l- missier ta' kulħadd.

Attendenza Nru 88.

Impedimenti li ma jħallux li wieħed jagħmel tajjeb l- operazzjonijiet tiegħu.

Dan ikun illum l- oġġett tal- attenzjoni tiegħek, o iben tiegħi.

La tqegħidx, bħal xi wħud, il- perfezzjoni billi tindaħal tagħmel bosta ħwejjeġ, iżda kun wieħed minn dawk li jqiegħdu l- perfezzjoni billi jagħmlu tajjeb dak il- ftit li jagħmlu, għax hu wisq iżjed aħjar tagħmel ftit u tagħmlu tajjeb minn li tindaħal għal ħafna, u tagħmlu ħażin.

Iva, ftit u tajjeb, dan hu l- aħjar.

Jirdoppja mhux l- eżerċizzji tiegħu, iżda l- perfezzjoni li biha wieħed jagħmilhom, min irid jagħti ġieħ speċjali lil Alla.

Bosta huma ingannati li jaħsbu li ma jistgħu jagħmlu qatt vera penitenza ta' dnubiethom, jekk ma jagħtux ruħhom għall- moħqrija tal- ġisem; iżda jagħmel vera penitenza, u wisq tajba ta' dnubietu min jagħti ruħu biex jagħmel tajjeb l- azzjonijiet kollha tiegħu biex jogħġob lil Alla, ħaġa li hija ta' mertu kbir.

Hemm bżonn li wieħed iqiegħed studju partikulari billi jagħmel tajjeb l- opri żgħar, li huma eħfef, u li kull ħin jiġu quddiemu, jekk irid jimxi 'l quddiem fil- ħbiberija ta' Alla.

Xi wħud, mentri jkunu qegħdin jagħmlu xi ħaġa, joqogħdu jaħsbu għal ħaġa oħra li għandhom jagħmlu, jew li diġà għamlu, u dan jimpedixxi li ssir tajjeb l- azzjoni: il- mod li inti tagħmel kollox tajjeb hu li toqgħod attent unikament għal dik l- azzjoni li jkollok f' idejk, u li tipprokura li tagħmilha iżjed perfettament li tista' u tħalli dak il- ħin il- ħsieb ta' kull azzjoni oħra, u meta inti tlestiha, taħsibx iżjed fuqha, iżda aħseb għal dik li baqagħlek tagħmel.

Xi wħud jagħmlu bil- għaġla, u dina l- għaġla hija għadu kbir wisq tal- vera devozzjoni.

Ebda ħaġa magħmula bil- għaġla ma saret qatt tajjeb.

Xi wħud ma joprawx tajjeb, akkawża tal- ansjetà u tat- tħabrik: hija ħaġa proprja tal- ispirtu ta' Alla, li jopra bil- ħlewwa u bl- imħabba, u għalhekk wieħed iżomm bħala mezz l- iktar żgur biex jirnexxi li jimita lilu.

Kun immela diliġent u attent fl- affarijiet kollha tiegħek, li inti tagħhom għandek il- karigu, iżda tittrattahomx bl- inkwiet, bl- ansjetà, u bil- ħerqa, lanqas taggrava ruħek biex tesegwihom.

L- aggravamenti infatti jħawdu r- raġuni, u jimpedixxu li wieħed jagħmel tajjeb anki l- ħwejjeġ li ma jaggravawx.

Xi wħud iridu jagħmlu ħafna xorti: u għalhekk ma jagħmluhomx kif għandhom isiru.

Il- libertà ta' wlied Alla hawn qiegħda f' li wieħed jagħmel bil- ferħ, bil- fedeltà, u bil- qalb dak li hu obbligat għalih.

Opra bid- diliġenza dak li Alla jrid minnek kull mument, u ħalli l- ħsieb tal- bqija fil- Providenza.

Attendenza Nru 89.

Il- komunikazzjoni tad- diriġend mad- direttur tiegħu kif għandha tkun.

B' tixbiha tal- marid mat- tabib, jew ta' stranġier ma' gwida, wieħed jgħin wisq ruħu biex jifhem kif għandha tkun il- komunikazzjoni tad- diriġend mad- direttur tiegħu.

Jekk il- marid jaħbi għommtu lit- tabib imur hu minn taħt, jekk stranġier ma jkollux fiduċja fil- gwida ma joqgħodx mistrieħ.

Kun af mill- ewwel li huma għedewwa tal- paċi tagħhom u tagħhom infushom dawk li mhumiex doċli u ubbidjenti, jew li ma jaqblux mal- fehma tad- direttur tagħhom, jew li jfittxu li jiġbdu d- direttur spiritwali tagħhom fis- sentimenti jew fil- volontà tagħhom.

Vjaġġatur m' għandux jgħallem it- triq lil min imexxih, lanqas marid jissuġġerixxi r- rimedju lil min jikkurah.

Min ma jikkuntentax b' dak li d- direttur jgħid dina hija suppervja u nuqqas ta' fiduċja.

Għandek obbligu li tobdi, u li tiddisprezza l- beżgħat tad- dnub: jidhirlek li topra kontra l- kuxjenza, u minflok topra skont l- ubbidjenza: jidhirlek li tidneb, u minflok takkwista mertu kbir.

Id- diriġend, immela, min- naħa tiegħu, iqiegħed fiduċja fid- direttur, jiftaħ qalbu miegħu u jobdi bla diskors: id- direttur min- naħa tiegħu jistudja l- karattru, u jgħarbel il- kliem, u l- azzjonijiet tad- diriġend, u jipprova l- intenzjoni tiegħu, jekk retta jew le, u l- virtù tal- umiltà tiegħu.

Jissuġġerilu b' mod speċjali li jitħarreġ fis- silenzju, u li jħobb jitgħallem.

Fuq kollox però d- direttur spiritwali għandu jipprokura li jsaħħaħ bl- eżempju kull kelma li jgħid lid- diriġend, li ma jiġrix li dan jgħid f' qalbu: "Tabib, fejjaq lilek innifsek."

L- eżempju infatti huwa ta' virtù u ta' possanza wisq iżjed kbira mill- kelma.

Id- direttur jimita lili, Imgħallem wieħed tal- bnedmin, għax jiena saħħaħt bl- eżempju kulma għallimt, u l- appostlu tiegħi Pawlu, il- vaż tal- elezzjoni qal lil dawk li kien jgħallem: Kunu imitaturi tiegħi, kif jiena ta' Kristu.

Id- direttur spiritwali jkun ħeġġa u ħlewwa, u jqis li jara azzjonijiet ta' fidi fid- diriġend, bħal bidwi li jithenna bil- frott tal- istaġun.

Attendenza Nru 90.

Min hu li għandu l- vera virtù.

Dan ikun illum l- oġġett tal- attenzjoni tiegħek, o iben tiegħi.

Hawn nies li jaħsbu li għandhom il- virtù, meta ma hemmx il- prova: oħrajn jaħsbu li għandhom il- virtù, meta ma jafux li mhux il- virtù iżda l- kawża tal- virtù għandha l- ħlas quddiem Alla: oħrajn jaħsbu li għandhom il- virtù, meta jitħarrġu fiha għax ikunu fil- burdata: oħrajn jaħsbu li għandhom il- virtù, meta jipprattikawha lejn min iridu huma, jew fiex iridu huma, jew meta jridu huma, jew kif iridu huma.

Dawn kollha huma ingannati, għax ma għandhomx il- vera virtù.

Kun af fl- ewwel lok li ħadd ma jista' jiġġudika li hemm vera virtù, jekk mhux f' waqt il- prova, u li l- vera virtù dejjem tissieħeb mal- perseveranza ossija mal- kostanza, u qatt ma tħares lejn il- partikularità fiċ- ċirkustanzi tal- eżerċizzju tagħha.

Wieħed fuq il- paċenzja ma jistax jgħid li għandu l- paċenzja, jekk waqt il- prova jużaha ma' min irid u kemm lilu jogħġob, jew joqgħod iħares biex jara min hu l- kawża jew x' inhija l- kawża ta' hedik l- okkażjoni.

Wieħed fuq l- ubbidjenza ma jistax jgħid li għandu l- ubbidjenza jekk joqgħod jimmira għall- kwalitajiet, għall- arti u għall- manjieri tal- għamil tas- superjur tiegħu, għax ikun qiegħed jibdel l- ubbidjenza divina mal- umana, billi jitqanqal biex jobdi għall- modi li sensibbilment jara fih, u mhux għal Alla, li hu rrappreżentat insensibbilment fil- persuna tiegħu.

Wieħed fuq il- karità ma jistax jgħid li għandu dina l- virtù, meta ma jibqax jagħmilha ma' min ikun ġieb ruħu miegħu bl- ingratitudni.

Wieħed fuq il- penitenza, li hija indispensabbli għas- salvazzjoni, ma jistax jgħid li għandu dina l- virtù, meta jitqanqal għaliha biss għal xi telfa jew dannu temporali, bħala konsegwenzi ta' xi azzjoni ħażina tiegħu, jew jindem li qatel, u ma jindimx li infama gravement proxxmu.

Kull virtù tinbena fuq l- umiltà, u dik, li ma tinbeniex fuqha, mhix vera virtù; immela, jekk wieħed mhux umli, lanqas mhu verament paċenzjuż, karitattiv u l- bqija; għax il- virtujiet huma aħwa hekk stretti ma' xulxin, u hekk jiddependu minn xulxin, li jekk tonqos waħda, l- oħrajn jaqgħu fis- suspett a rigward tan- nuqqas fl- intenzjoni retta.

Jista' wieħed ikun fil- vera virtù, iżda jista' jaqa' jew jinżel minnha: għalhekk is- sustenn tal- virtù hija l- grazzja permezz tal- orazzjoni.

Kbira hija l- kuruna tal- glorja, u dina ma tinħadimx ħlief bil- vera virtù.

Tkun għalik speċjali l- virtù tal- ubbidjenza, li jiena għallimt bil- kelma u bl- eżempju b' mod speċjali.

Kun af li l- veru ubbidjent ma jiddistingwix ħaġa minn oħra, lanqas jixtieq impjieg minn ieħor, u jattendi biss biex jesegwixxi fedelment dak li lilu jiġi ordnat.

L- ubbidjenza tiġbor kollox, paċi, glorja, mertu, vittorji, imħabba, għax hija l- bint primoġenita tal- umiltà.

Attendenza Nru 91.

Il- bniedem jipproponi u Alla jiddisponi.

Hija ħaġa ta' jdejn il- bniedem li jagħmel il- ħsieb ta' qalbu; iżda hija ħaġa ta' jdejn Alla, li jidderieġi l- passi tiegħu: u m' hemmx kunsill jew ħsieb kontra l- ħsieb jew il- ġudizzju ta' Alla.

Dina l- verità għandha ġġiegħel tgħid 'il kull min jagħrafha, l- espressjoni tal- kundizzjoni: "Jekk is- Sinjur Alla jrid."

Kollox huwa mqiegħed taħt il- padrunanza ta' Alla, u m' hemmx min jista' jirreżisti għall- volontà tiegħu li huwa ddigrieta li jagħmel.

Alla hu li jumilja, Alla hu li jeżalta.

L- għajnejn ta' Alla huma fuq dawk li jibżgħu minnu, u hu jagħmel il- volontà tagħhom.

La 'l Alla lanqas il- ħwejjeġ kollha divini ma' jista' ħadd jifhem bl- inġenju u bl- industrija umana.

Kemm- il darba ma nnutajtx inti fil- kors tad- dinja l- ħsibijiet tal- bnedmin maqtugħin f' għamża ta' għajn akkawża ta' xi mard, jew ta' xi mewt, jew ta' xi għawġ min- naħa tan- natura!

Alla ħalaq kollox għalih innifsu, u l- ħwejjeġ kollha huma ordinati biex iservuh, sabiex hu minnhom jieħu l- glorja, billi kollox minnu, u permezz tiegħu, u għalih.

Kollox jiddependi minnu; u meta hu jgħid le, jista' jgħid iva l- bniedem kemm irid hu bil- potenza tiegħu, bil- għerf tiegħu, bir- rikkezzi tiegħu, bil- ġmiel tiegħu, u bil- glorja tiegħu.

Ifhem immela l- konklużjoni li inti int opra ta' jdejn Alla, u ma tista' tagħmel xejn u la ġid, jekk huwa ma jikkonkorrix miegħek, u lanqas deni, jekk huwa ma jkunx ippermettielek għall- ġudizzji sapjentissmi, u oskuri tiegħu, li ħadd ma jista' jasal biex jifhem għall- kbira profondità tax- xjenza tiegħu.

Irrikonoxxi 'l Alla b' Sinjur tiegħek ta' Maestà tremenda, u rrikonoxxi lilek innifsek b' serv tiegħu inkapaċi għall- esekuzzjoni tal- inqas ħsieb tiegħek, inkapaċi għall- ebda ħaġa mingħajr it- tjubija tiegħu, li mix- xejn tiegħek ġiebek fl- eżistenza u kollu providenza jsostnik għas- servizz tiegħu.

Alla hu s- Sinjur, u ebda kreatura ma għandha ebda dritt ta' xejn.

Attendenza Nru 92.

Ir- ruħ għandha tintelaq f' Alla b' abbandun imqaddes.

Dan ikun illum l- oġġett tal- attenzjoni tiegħek, o iben tiegħi.

Meta kollox jiddependi minn Alla, suġġerimenti oħra ma tasalx id- dixxiplina li tagħti ħlief li b' abbandun wieħed jintelaq fil- ħdan tiegħu.

Il- ħajja temporali hija f' kors kontinwu ta' tibdil, ta' aċċidenti diversi; u jżomm fih dejjem l- egwalità tal- ispirtu fihom min jintefa' volontarjament b' abbandun imqaddes fl- idejn ta' Alla.

U Alla hu ta' min jintefa' fih, u fih ta' min jistrieħ b' dan l- abbandun, għax huwa Alla qawwi, potenti, sapjenti, tajjeb u ħanin.

Issa inti min int li ma tridx dik il- ħaġa, jekk Alla jridha tgħaddi assolutament minn fuqek?

Fl- ort tal- Ġetsemani jiena rajt l- imrar tal- kalċi li kelli nixrob għall- glorja ta' Missieri u għas- salvazzjoni tal- erwieħ, u tlabt lil Missieri biex, jekk kienet ħaġa li setgħet tkun jgħaddi minni mingħajr ma nixorbu.

Abbandunajt lili nnifsi fil- volontà mqaddsa tiegħu, u xrobt il- kalċi, u issa jiena, għax għamilt il- volontà tiegħu, jien eżaltat fil- lemenija tal- glorja tiegħu.

Il- bniedem waqt il- prova, cioè meta jkun fuq il- mewġ tal- kuntrarju u tas- sofferenzi, isewwed qalbu għall- kruha, iżda wara, jekk ikun sostna fedelment il- volontà ta' Alla, jara l- ġmiel, u jgawdi l- glorja u l- paċi ta' Alla.

Alla jieħu gost kbir, meta r- ruħ, kreatura ta' jdejh tintelaq b' abbandun totali fil- ħdan tal- providenza tiegħu, u dina hija ħaġa ta' perfezzjoni kbira.

Wieħed b' hekk juri illi għandu fiduċja f' Alla, u b' hekk jagħtih glorja.

Huwa hu li bis- sapjenza infinita tiegħu jqassam rettament il- prosperità, l- avversità, is- saħħa, il- mard, ir- rikkezzi, il- faqar, l- unuri, id- disprezzi, ix- xjenza, l- injoranza, u kulma jiġri f' hedina l- ħajja.

Jekk wieħed iħares lejn il- kreaturi mingħajr dina r- relazzjoni ma' Alla, ma jistax ma jitbiddilx fl- umur u fl- inklinazzjoni skont il- varjetà tal- ġrajja li jiġu fuqu.

Oh xi ġmiel tara persuna, imneżżgħa min kull attakkament, pronta għal kull att ta' virtù u ta' karità, ħelwa ma' kulħadd, indifferenti għal kull eżerċizzju, xorta waħda fil- konsolazzjoni u fit- tribulazzjoni, u kollha kuntenta basta li tintgħamel il- volontà ta' Alla.

Alla ma jistax ma jikkomunikax lilu nnifsu bil- pjenezza ma' dik ir- ruħ li teħles lilha nnifisha minn kull affett jew ġibda għal kull kreatura; bħalma x- xemx ma tistax ma tidħolx fil- kamra meta hija miftuħa.

Attendenza Nru 93.

L- invokazzjoni tal- qaddisin għall- għajnuna.

Il- qaddisin tiegħi għas- servizz fidil tagħhom huma inkurunati bil- glorja eterna u żgura, u għal dejjem miegħi jsaltnu, għax miegħi batew fuq l- art: obdew, ħadu paċenzja tant li m' għamlux il- ħajja tagħhom iktar prezzjuża mill- volontà tiegħi.

U inti, o bniedem, għadek fuq l- art, u għadek ma ħriġtx mill- ħajja, li hija kollha tentazzjonijiet: għadek fiż- żmien, u fuq ix- xorti tal- eternità li sejra tmissek ma taf xejn, għalkemm inti tistrieħ bit- tama kollha fuq il- merti tiegħi, u fuq il- ħniena ta' Alla.

Agħmel dak li inti tista' min- naħa tiegħek, u Alla, fejn inti ma tkunx tista' jagħtik il- grazzja biex tkun tista' Ikkonfida f' Alla, u fil- merti tiegħi, u fil- protezzjoni tal- qaddisin, u kattar l- amiċizzja tagħhom, għax iktar ma jkollok ħbieb, iktar ikollok min jagħmillek il- ġid.

Kun devot tal- qaddisin, u imitahom fis- sagrifiċċju tal- volontà tagħhom: tawni kollox, u għalihom ma żammew xejn.

Unura 'l min unurani bl- ispirtu u bil- verità, agħtihom qima sinċiera, u invokahom fid- dwejjaq, fit- tentazzjonijiet, u fl- inkwiet tiegħek, u huma mit- tron tagħhom jisimgħuk u jitolbu għalik.

Alla, billi huma għamlu l- volontà tiegħu u għoġbuh, issa huwa wkoll jagħmel il- volontà tagħhom u jagħtihom dak li jitolbuh.

Jekk inti titlob xi favur, jew xi ġid temporali, huma li issa qegħdin fid- dehra ta' Alla, jagħrfu jekk ta' ġid jew ta' deni tkun it- talba tiegħek, u perkonsegwenza ma tiħux permezz tagħhom, veri ħbieb tal- erwieħ fidili u umli, dak li inti tara bl- għajnejn tal- laħam tiegħek bħala ġid, u intant ikun ta' dannu għalik: però huma jitolbu għalik, ladarba tkun bil- fiduċja rrikorrejt lejhom, u Alla jikkonsolak bil- mod li lilu jogħġob, u speċjalment bil- grazzja tar- rassenjazzjoni.

Alla jrid jigglorifika l- qaddisin tiegħu.

Huma potenti, huma kbar, għax eżaltati fil- glorja mill- istess Alla bi premju etern tal- fedeltà tagħhom: però, billi kewkba tiddifferixxi minn kewkba, hekk ukoll il- qaddisin fil- glorja, u fil- potenza quddiem it- tron ta' Alla jiddifferixxu.

M' hemmx però dubju li inti taqla' permezz tagħhom dak li inti titlob għall- għajnuna spiritwali tiegħek, għas- saħħa ta' ruħek, għall- ġid tal- erwieħ.

Huma jafu wisq tajjeb b' esperjenza l- malizzja tal- għedewwa spiritwali, u għalhekk ma jabbandunawx 'il ħuthom li junurawhom u li jinvokawhom.

Attendenza Nru 94.

Il- grazzja ta' Alla u l- mezzi umani.

Dan ikun illum l- oġġett tal- attenzjoni tiegħek, o iben tiegħi.

Il- grazzja abitwali hija dik li tikkostitwixxi u tagħmel il- bnedmin ulied ta' Alla mhux naturali iżda adottivi, u d- dnub il- mejjet biss jippriva l- bniedem minnha: però bil- virtù tal- penitenza wieħed jakkwistaha mill- ġdid, jekk ikun mogħti lilu mill- grazzja attwali, li mingħajrha ħadd ma jista' jibda jew ikompli att tajjeb, denn ta' mertu.

Il- mezzi kollha li bniedem jista' jqiegħed għall- konverżjoni tar- ruħ bil- volontà tiegħu, jew għall- eżekuzzjoni ta' xi ġid ieħor, jixxerrdu mar- riħ, jekk Alla bil- ħniena tiegħu ma jagħtix l- għajnuna.

Dak li jagħmel li wieħed irid il- ġid, mhix biss il- volontà tal- bniedem, iżda l- volontà tal- bniedem u ta' Alla, u wisq iżjed Alla mingħajr paragun, inkella l- volontà tal- bniedem.

Il- bniedem jista' jaqa' fid- dnub bil- forzi naturali tiegħu, iżda meta jkun waqa' ma jistax iqum, u hemm jibqa' dejjem fil- profond, jekk ma jiġix meħlus.

Għalhekk il- grazzja mhix ħaġa ta' min irid, lanqas ta' min jiġri, iżda ħaġa ta' Alla li jagħmel ħniena.

Suppost li inti trid tagħmel il- ġid fl- erwieħ, u tokkupa ruħek, u tinteressa ruħek bil- kelma, u bil- ġid tiegħek temporali tas- saħħa u tas- sustanzi, dan ix- xogħol u dan it- taħbit kollu ma jġib ebda frott, jekk jiena mis- sema ma nitfax ir- ruġjada tal- grazzja tiegħi.

Inti tħawwel, ħaddieħor jissieħeb miegħek u jsaqqi, iżda x' jiswa dana kollu, jekk ma jikbirx, u ma jġibx il- frott?

Dan biss jista' jagħmel il- bniedem bil- volontà tiegħu waħedha, iħawwel u jsaqqi, iżda jkabbar Alla waħdu jista' Il- grazzja tipperfezzjona n- natura, u ma teqridx il- liberu arbitriju fil- bniedem.

Ifhem, immela, li tara l- faqar tiegħek, u li tumilja ruħek bi spirtu ta' orazzjoni quddiem Alla, li mingħajru lanqas ħadd ma jista' jaħseb ebda ħaġa, u kull suffiċjenza hija minnu.

Ikollok tikkonkludi b' dina l- verità li kollox għandu jgħid glorja lil Alla, ladarba l- bniedem mingħajr il- grazzja tiegħu u la jista' jibda u lanqas ikompli: anzi l- bniedem ma għandu xejn li ma rċeviehx gratis b' xejn minn Alla: għalhekk lil Alla waħdu unur u glorja.

Jistgħu jitħabtu l- bennejja, jekk id- dar ma jkunx bnieha Alla!

Jistgħu jissorveljaw fuq il- belt l- għassiesa, jekk Alla ma jkunx indukraha hu!

Attendenza Nru 95.

Il- karattri u t- tipi tal- bnedmin.

Hija prudenza li wieħed jindokra ruħu mill- bnedmin.

Hawn bnedmin veri fl- ispirtu u hawn bnedmin foloz fl- ispirtu: però kif is- siġar jintgħarfu mill- frottijiet tagħhom, hekk ukoll il- bnedmin mill- opri u mill- għamil tagħhom.

Jenħtieġ li wieħed jgħarbel il- karattru tant tiegħu kemm ta' dawk li jittratta magħhom għall- ġid tal- korrezzjoni u tal- imġiba karitatevoli lejn kulħadd f' mogħdrija vera u sinċiera tal- miżerja umana.

Hawn xi nies dannużi, u hawn xi nies benefiċċji: tenħtieġ il- prudenza biex tittratta kif imiss ma' dawk u ma' dawn.

Mhux kulħadd fin- natura għandu l- istess temperament, u dana kollu huwa dispost mis- sapjenza divina: għalhekk kull serv ta' Alla quddiem kull temperament, jew quddiem kull karattru jew quddiem tip ta' bniedem jimxi jew joqgħod dejjem fi spirtu ta' umiltà, ta' rassenjazzjoni mal- volontà ta' Alla, u fi spirtu ta' karità.

Però mhux ta' min jiddisprezza s- suġġeriment tas- sens komun li kull dannu għandu jkun evitat, u kull inkwiet: imma meta ma jistax ikun evitat, dan biss hemm għas- serv ta' Alla li bis- silenzju jadura l- govern tal- providenza.

Xi wħud għandhom temperament flemmatiku: dan it- temperament naturali għandu l- ġid tiegħu u għandu wkoll id- deni tiegħu.

Il- ġid tiegħu għax hu paċenzjuż u paċifiku, id- deni tiegħu għax għażżien u indifferenti fid- dmirijiet.

Xi wħud għandhom temperament melankoniku: dan it- temperament naturali għandu l- ġid tiegħu u għandu d- deni tiegħu.

Il- ġid tiegħu għax hu prudent u sod fil- proponimenti, id- deni tiegħu għax ostinat u singulari fil- ħsibijiet.

Xi wħud għandhom temperament sangwinju: dan it- temperament għandu l- ġid tiegħu, u d- deni tiegħu.

Il- ġid tiegħu għax hu intelliġenti, u jaħfer malajr, id- deni tiegħu għax hu bla riflessjoni.

Xi wħud għandhom temperament kolleriku: dan it- temperament naturali għandu l- ġid tiegħu, u wkoll id- deni tiegħu.

Il- ġid tiegħu għax hu kostanti, u forti, u kuraġġuż, u lest għas- sagrifiċċju, id- deni tiegħu hija s- suppervja, passjoni predominanti fih, hu inkorreġġibbli u ġelliedi.

Jenħtieġ li wieħed iżomm dak li hu tajjeb, u li jneħħi dak li hu ħażin u jżomm lilu nnifsu fin- normal, fit- triq tar- rettitudni.

Kemm diversitajiet ta' karattri ħżiena ma tinnutax inti stess fid- dinja!

Kemm diversitajiet ta' tipi ħżiena ma tosservax inti stess fid- dinja!

Nies ostinati, nies inkwieti, nies għażżenin, nies faċċoli, nies ambizzjużi, nies lablaba, nies kurjużi, nies suppervi, nies xħaħ, nies għajjura u l- bqija.

Il- bniedem għandu jikkoreġi ruħu, u dak li hu impossibbli għalih huwa possibbli għal Alla, li ma jiċħadx l- għajnuniet lil min jitlobhomlu bil- verità.

Min imexxi l- erwieħ għandu jixbah lil tabib ukoll li jagħti l- mediċina adattata għall- mard: kif hu jagħti s- sħana kontra l- kesħa, u l- kesħa kontra s- sħana, hekk ukoll jagħti umiltà għas- suppervi, manswetudni għal min jinkorla, il- kontinenza għaż- żienja, u s- silenzju għal- lablaba, it- tgħakkis għall- kurjużi, u l- bqija.

Attendenza Nru 96.

Fejn hija mqiegħda l- vera devozzjoni.

Dan ikun illum l- oġġett tal- attenzjoni tiegħek, o iben tiegħi.

Xi wħud jaħsbu li huma tassew devoti, meta jġarrbu fihom xi sensibbiltà fuq Alla jew fuq il- ħwejjeġ ta' Alla jew tar- ruħ, meta jħossu konsolazzjoni, jew ferħ, jew biki ta' mħabba, jew sogħba fid- dmugħ fuq l- offiżi għal Alla.

Jekk tonqos is- sensibbiltà jaħsbu li m' hemmx vera devozzjoni.

Is- sensibbiltà xi minn daqqiet tiġi mill- grazzja, xi minn daqqiet però tiġi min- natura, u xi minn daqqiet mix- xitan ukoll.

Is- sensibbiltà li tiġi mill- grazzja tagħmel fir- ruħ l- effetti tal- grazzja, cioè, tinklina għall- umiltà, u trażżan il- ġibdiet tal- pjaċiri, u tal- korla.

Is- sensibbiltà li tiġi min- natura tagħmel fir- ruħ l- effetti tan- natura, cioè, li tħobb min jinnutaha u tifraħ meta xi ħadd jaraha għall- istima proprja fil- virtù.

Is- sensibbiltà li tiġi mix- xitan tagħmel fir- ruħ l- effetti djaboliċi, cioè, tinklina għas- suppervja, u tqajjem il- ġibdiet ħżiena.

Id- devozzjoni sensibbli hija perikoluża akkawża tal- vanaglorja, u tas- sodisfazzjonijiet tal- volontà umana u mhux tal- volontà ta' Alla.

In- natura u x- xitan fis- sentimenti tagħhom huma ta' min wieħed jibża' minnhom akkawża tal- inganni.

Il- vera devozzjoni hija mqiegħda fl- intellett u fil- volontà tal- bniedem: fl- intellett għall- konoxxenza tal- maestà ta' Alla, Kreatur ta' kollox, Sinjur u Missier ta' kuħadd li għandu jkun magħruf, maħbub, u servut bil- fedeltà kollha, u fil- volontà li takkonsenti biss għal dak li lilu jogħġob, u li tiddiżapprova kull azzjoni li tiddiżunurah bil- malizzja.

Dak li wieħed jiġih f' moħħu, jew dak li wieħed iħoss, dan mhuwa xejn, sakemm il- volontà ma tapprovax jew ma tiddiżapprovax.

Jiġri xi minn daqqiet akkawża tal- kummerċ li hemm bejn ir- ruħ u l- ġisem, għall- korrispondenza naturali tagħhom lejn xulxin, li l- vera devozzjoni tkun imsieħba bis- sensibbiltà, li minflok ma tagħmel dannu għas- serjetà tagħha tagħmel ġid ikbar lir- ruħ, li allura iktar tintrefa' f' Alla u titqaddes iżjed.

Iva hawn qiegħda l- vera devozzjoni fl- intellett u fil- volontà: dan hu li jħobbni min għandu l- kmandamenti tiegħi, u jħarishom: dina hija s- sustanza tal- veru ġid, tal- ġid etern, u tal- vera paċi.

Attendenza Nru 97.

Kemm għandu wieħed raġun li jħobb 'l Alla.

In- natura tħobb lil min iħobbha: dina hija impressjoni naturali u infallibbli fil- kors tagħha, jekk ma tkunx xi diżgrazzja fil- moħħ, jew fil- qalb.

Fil- moħħ, għax wieħed ma jagħrafx il- ġid li jkun irċieva, fil- qalb, għax tkun twebbset fl- ingratitudni akkawża tal- vizzju.

Min hu li ħabb il- bniedem, daqskemm ħabbu Alla?

U intant wieħed jista' jara li ftit huma li jħobbu 'l Alla, għax min iħobb ifittex l- oġġett tiegħu, u jgħożżu.

Alla huwa spirtu, u min iħobbu jenħtieġ li jħobbu bl- ispirtu u bil- verità, cioè, billi jesegwixxi l- volontà divina tiegħu.

Kull bniedem huwa obbligat lejn Alla f' kollox u għal kollox a rigward tal- eżistenza.

X' inhu li għandu l- bniedem li ma rċeviehx b' xejn?

Kieku Alla ma ħalaqx il- bniedem, kieku l- bniedem għadu sa issa jsaltan fir- renju tax- xejn tiegħu.

Immela, il- bniedem għandu raġun li jħobb 'l Alla, għax Alla tah minn tjubitu biss l- aqwa ġid tal- eżistenza.

U m' għandux ukoll raġun il- bniedem li jħobb 'l Alla, meta Sinjur hekk maestuż, li m' għandu bżonn ħadd, u li m' għandu bżonn xejn, kollu providenza u mħabba jikkonservah, billi jtella' x- xemx tiegħu, u jibgħat ix- xita tiegħu?

Meta Alla ħalaq il- bniedem, u bis- sapjenza, u bil- providenza tiegħu jikkonservah, juri li hu ħabb wisq u li jħobb wisq il- bniedem: iżda m' hemmx kelma biex tfisser kemm Alla ħabb il- bniedem, xħin ta lid- dinja l- iben uniġenitu tiegħu, lili nnifsi, biex ikun vittma tad- dnubiet tal- bnedmin kollha.

Rovina bla rimedju għall- ġeneri uman kienet tkun il- waqgħa tal- bniedem fid- dnub, kieku Alla kollu ħniena ma bagħatx lili salvatur tad- dinja.

Il- bniedem għandu wisq raġun li jħobb 'l Alla, mhux biss għax ħalqu, u għax lilu jikkonserva b' tant karità, iżda wisq iżjed għax fdieh b' mod tal- ikbar għaġeb, cioè, bl- inkarnazzjoni, bil- mewt, u bir- reżurrezzjoni tiegħi.

Barra minn dawna r- raġunijiet, kull bniedem għandu motiv li jħobb 'l Alla, għall- atti tal- miżerikordja, li juża miegħu, xħin jissaportih b' tant paċenzja għal tant ingratitudnijiet, li wara tant benefiċċji joffendih bil- malizzja, u dan Alla, li jista' f' mument jirrovinah fil- ġustizzja tiegħu għal dejjem fil- fjammi, jagħtih iż- żmien għall- vera penitenza, u kollu karità jkompli jibbenefikah.

Mhux biss għandu raġun il- bniedem li jħobb 'l Alla; iżda wkoll li jirringrazzjah dejjem u kullimkien.

Iħobb immela 'l Alla l- bniedem, għax Alla ħabbu minn qabel: u jaħasra għall- bniedem li ma jweġibx bil- fedeltà, u bis- sinċerità lejn padrun hekk tajjeb, hekk assolut li indispensabbilment jiġġudika lit- tajbin u lill- ħżiena fil- jum tal- mewt tagħhom.

Attendenza Nru 98.

Il- konoxxenza ta' Alla mill- ħwejjeġ maħluqa.

Dan ikun illum l- oġġett tal- attenzjoni tiegħek, o iben tiegħi.

L- opri ta' jdejn Alla jagħtu xhud fuq l- eżistenza tiegħu, u jagħtu konoxxenza tal- attributi, jew tal- perfezzjonijiet tiegħu.

Il- bniedem bid- dawl biss tar- raġuni jħares lejn idejh stess, li b' ebda mod ma seta' jagħmel għalih innifsu jara bilfors id- dipendenza tiegħu minn essri ieħor, u jibqa' dejjem tiela' sakemm jasal għall- ewwel mutur, li ħalaq kollox.

Kulħadd iħoss ukoll li mix- xejn ma jsir xejn, u li kull effett jissoponi neċessarjament il- kawża tiegħu.

Il- bniedem bid- dawl tar- raġuni jitfa' għajnejh fuq l- opri ta' Alla, mhux biss jirrikonoxxih b' awtur, bi kreatur; iżda wkoll jara fihom il- kobor tal- maestà ta' Alla, u kull perfezzjoni ta' dawna l- opri jaraha f' Alla b' mod wisq iżjed superjuri li tinsab fil- kreatura.

Ir- raġuni tikkonkludi li dak li hu tajjeb u perfett fil- kreatura, wisq iżjed tajjeb u perfett għandu jinsab fil- kawża: kulħadd jagħti minn dak li għandu, u ħadd ma jagħti minn dak li m' għandux: dan hu s- sentiment uman jew intellettwali.

Is- sapjenza ta' Alla tidher fl- ordni tal- ġenerazzjoni, u fl- ordni tal- istaġuni, u fl- ordni ta' kull kreatura sensata, jew insensata f' kull ordni fiżiku u f' kull ordni morali.

Il- providenza ta' Alla tidher fil- konservazzjoni ta' kull kreatura maħluqa.

Immaġina kif tista' inti, bil- ħsieb tiegħek li tiġbor f' bozza tal- ħġieġ kbira kbira immaġinarja l- ħut kollu tal- baħar.

Immaġina, kif tista inti, li tiġbor fuq pjazza wiesgħa wiesgħa immaġinarja l- bnedmin kollha tad- dinja kbar u żgħar.

Immaġina bil- ħsieb tiegħek, li tiġbor fuq xagħra kbira kbira immaġinarja l- annimali kollha tad- dinja ta' kull razza.

Immaġina bil- ħsieb tiegħek, li tiġbor f' gaġġa kbira kbira immaġinarja t- tajr kollu tal- ajru.

X' tiġġudika inti fuq in- numru u fuq il- kwantità tagħhom?

Mnejn tant ikel għal tant ħluq?

Tirrisplendi b' mod speċjali f' Alla l- providenza quddiem id- dawl tar- raġuni.

Il- ġustizzja ta' Alla ma tidhirx mill- ġustizzja tal- bniedem?

Meta l- bniedem għandu fih il- perfezzjoni tal- ġustizzja, cioè, jiġifieri, li ma jistax jammetti internament li l- ħżiena għandhom ikunu ppremjati u t- tajbin ikkastigati; kemm iżjed f' Alla hemm il- ġustizzja!

Il- ħniena ta' Alla ma tidhirx mill- ħniena tal- bniedem?

Meta l- bniedem għandu fih il- perfezzjoni tal- ħniena, cioè, li quddiem il- miżerja jintgħafas u jitqanqal għall- opri tal- ħniena; kemm iżjed f' Alla hemm il- ħniena!

Is- sapjenza ta' Alla ma tidhirx ukoll mill- prudenza tal- bniedem?

Meta l- bniedem għandu fih il- perfezzjoni tal- prudenza, cioè, li hu jqiegħed il- mezzi għall- finijiet tiegħu, kemm iżjed f' Alla hemm is- sapjenza!

Il- providenza ta' Alla ma tidhirx mill- providenza wkoll tal- bniedem?

Meta l- bniedem għandu fih il- perfezzjoni tal- providenza, cioè, li jikkura u li jgħożż ix- xogħol ta' jdejh u jieħu ħsieb uliedu, kemm iżjed Alla hemm fih il- providenza!

It- tjubija ta' Alla ma tidhirx mill- perfezzjoni tat- tjubija li hawn fil- bniedem?

Meta l- bniedem għandu fih il- perfezzjoni tat- tjubija, cioè, li jagħti lill- oħrajn minn dak li hu tiegħu, kemm iżjed f' Alla hemm it- tjubija!

Quddiem tant perfezzjonijet disposti naturalment fil- kreatura, ir- raġuni weħidha teżalta dawn l- istess perfezzjonijiet f' Alla, kawża ta' kull ġid, u teżaltahom fi grad infinit li ma tistax tifhem.

Is- smewwiet ixandru l- glorja ta' Alla, u tipprietka kull kreatura li Alla huwa terribbli għall- manjifiċenza tiegħu, u kollox jgħidlu glorja.

Attendenza Nru 99.

Ir- ruħ x' idea għandha jkollha ta' Alla.

Dan ikun illum l- oġġett tal- attenzjoni tiegħek, o iben tiegħi.

Ir- ruħ fid- dawl tal- fidi għandha jkollha idea ta' Alla li huwa Missier.

Infatti jiena għallimt lill- iskulari tiegħi biex meta jitolbu jsejħulu Missier: "Missierna li inti fis- smewwiet": u wrejt li l- bnedmin kollha huma aħwa, u li wieħed huwa l- missier tagħhom, Alla.

L- idea ta' missier tnissel kunfidenza, u mħabba.

Ir- ruħ fid- dawl tal- fidi għandha jkollha idea ta' Alla li huwa Sultan.

Infatti jiena tajt dina l- idea fuq Alla li huwa Sultan, meta fil- parabbola tal- maħfra xebbahtu lil bniedem Sultan.

L- idea ta' sultan tnissel sottomissjoni, sudditanza u fedeltà: is- sultan irieġi s- sudditi tiegħu bil- liġijiet, jippremja jew jikkastiga bil- ġustizzja, jieħu kura għall- ġid tagħhom, u jqassam bejn is- sudditi d- diversi uffiċċji.

Ir- ruħ fid- dawl tal- fidi għandha jkollha idea fuq Alla li huwa bidwi.

Infatti jiena stess tajt lill- iskulari tiegħi dina l- idea fuq Alla li huwa bidwi, meta għedtilhom li jiena jien il- vera dielja u Missieri huwa l- bidwi.

Il- bidwi jħawwel ix- xtieli, u s- siġar, isaqqihom, jikkurahom, iqaċċat il- friegħi li ma jġibux frott, u jiżbor, u jsaffi kull fergħa li ġġib il- frott sabiex iġġib frott iżjed.

L- idea ta' bidwi tnissel fir- ruħ in- neċessità tal- grazzja ta' Alla għal kull opra tajba, u mistrieħ u dipendenza assoluta f' kollox tant a rigward tal- eżistenza kemm tal- għajxien.

Ir- ruħ fid- dawl tal- fidi għandha jkollha fuq Alla l- idea li huwa ragħaj, u ragħaj tajjeb: infatti dina l- idea jiena stess tajtha lill- iskulari tiegħi.

L- idea ta' ragħaj tnissel għaqda bejnu u bejn in- nagħġiet tiegħu hekk li huwa jħalli wkoll ħajtu għalihom, u li huma ma jmorrux wara ħaddieħor.

Huwa jagħrafhom kollha b' isimhom u huma jagħrfu l- leħen tiegħu.

L- idea ta' ragħaj tnissel ħlewwa u turi kura.

Ir- ruħ fid- dawl tal- fidi għandha jkollha l- idea ta' Alla li huwa Sinjur, veru Padrun.

Infatti jiena għallimt li Alla huwa s- Sinjur tas- sema u tal- art; jiena stess sejjaħtlu hekk.

L- idea ta' Sinjur turi padrunanza fuq is- servi u fuq il- ġid kollu tiegħu; u tnissel spirtu ta' servitù, ta' ubbidjenza.

Il- bnedmin kollha huma ordnati biex iservuh, billi jagħmlu l- volontà tiegħu, u huwa bħala Sinjur għandu d- dritt assolut li jagħmel dak kollu li jrid.

Ir- ruħ fid- dawl tal- fidi għandha jkollha l- idea fuq Alla li huwa ħabib: infatti jiena stess għallimt bil- parabbola li Alla huwa ħabib, meta ħabib mar għand ħabibu f' nofs ta' lejl biex jissellef tliet ħobżiet.

L- idea ta' ħabib tnissel libertà, fiduċja, kwiet u mistrieħ.

Dawna l- ideat esposti fuq Alla jagħtu lir- ruħ biex hija tikkonfida fih, u tħobbu, u tibża' minnu, u sservih, u lejh tirrikorri u fih tistrieħ.

Attendenza Nru 100.

X' ġid għamlet il- miġja ta' Kristu fid- dinja.

Dan ikun illum l- oġġett tal- attenzjoni tiegħek, o iben tiegħi.

X' ġid jagħmel id- dawl f' pajjiż ta' dlamijiet?

Min hu fid- dlam ma jafx fejn hu, lanqas fejn hu sejjer, u lanqas jista' jopra.

Jiena dawl veru li ġejt fid- dinja biex indawwalha.

Jiena rfajt id- dinja mid- dlamijiet, u mill- mewt eterna.

Hija kienet oġġett ta' korla quddiem Alla, u jiena bis- sagrifiċċju tiegħi nnifsi kkonċiljajtha fil- paċi ma' Alla.

Kemm nies għarfu l- veru Alla, li kienu fid- dlamijiet tal- paganiżmu!

Kemm nies mill- profondità tal- vizzju ntrefgħu fil- ġmiel tal- virtù!

Il- bnedmin raw il- virtù tiegħi, u emmnu li jiena jien Alla veru, u fehmu s- serjetà tal- eternità fi tgawdija jew fi tbatija.

Semgħu l- kelma tiegħi, u dina daħlet fil- moħħ u fil- qalb tagħhom, għax huma raw l- omnipotenza tiegħi: fejjaqt il- morda, irxuxtajt mejtin, u fuq kollox raw siġill bla ebda dubju impossibbli għan- natura fuq id- divinità tiegħi, xħin jiena kont maqtul, u midfun, u fit- tielet jum irxuxtajt, u kkonversajt mill- ġdid mal- maħbubin tiegħi.

U min hu f' sensih illi ma jammettix b' divina l- opra tiegħi, u ma jgħidx li hija reliġjon vera, meta wieħed jikkonsidra anki ħafif ħafif fuq it- tixrid ossija l- propagazzjoni tal- fidi nisranija mad- dinja kollha biċ- ċirkustanzi kollha?

Jista' bniedem waħdu jasal biex jipperswadi lill- bnedmin li huwa Alla inkarnat li ġie fid- dinja biex isalvaha, u li ħadd mingħajru ma jista' jidħol wara l- mewt fil- glorja eterna?

Dan għamiltu jiena u l- bnedmin ma ddubitawx, xħin raw fuqi s- siġilli tad- divinità, cioè, il- miraklu, u l- profezija, u speċjalment il- glorjuża reżurrezzjoni tiegħi.

L- appostli tiegħi jiena bgħatthom mad- dinja kollha jippritkaw il- maħfra tad- dnubiet fl- isem tiegħi: u intant id- dinja stagħġbet bil- virtù prodiġjuża li jiena tajthom, u emmnithom.

Bosta nies ħallew anki ħajjithom u ġarrbu persekuzzjonijiet biex isostnu t- tagħlim tar- reliġjon nisranija.

Dawk li emmnu fija komplew minn ġenerazzjoni għal oħra jxerrdu t- tagħlim tiegħi u l- għożża għall- virtù, speċjalment tal- karità mal- proxxmu, li huwa l- kmandament speċjali tiegħi li l- bnedmin għandhom iħobbu wieħed 'il ieħor b' sinċerità, u diżinteressatament bil- promessa tiegħi li nħallashom bil- ġenna.

Kemm istituti għall- fqar!

Kemm istituti għal kull xorta ta' mard!

Kemm istituti ta' tagħlim għall- edukazzjoni nisranija!

Kemm għajnuniet għal kull proxxmu fil- bżonn!

Dana kollu huwa konsegwenza tal- miġja tiegħi fid- dinja.

Il- missier tiegħi hekk ħabb id- dinja li ta l- uniġenitu tiegħu, cioè lili nnifsi għas- saħħa tagħha.

Min ma jarax kemm deni, kemm dannu fehmu jagħmlu l- ħżiena fid- dinja?

Bil- malizzja kollha tagħhom però ma qerdux u lanqas ma jeqirdu anki bil- ħila kollha tal- infern kollu magħhom, ir- reliġjon nisranija, li jiena b' demmi ffundajt fid- dinja għall- glorja ta' Alla u għas- saħħa tal- bnedmin.

Beatu min japprezza l- miġja tiegħi fid- dinja u jqegħidni f' qalbu billi jgħix josserva l- kmandamenti tiegħi unit dejjem bil- fidi u b' sottomissjoni sinċiera mal- vigarju tiegħi, il- Papa.

Konklużjoni

Ibierek tassew il- mument li fih wieħed ikun mhux biss qara hedana l- ġinnasju spiritwali, iżda li pprattika wkoll dak li hawn fih.

Ibierku fil- jum tal- mewt tiegħu, fil- ġudizzju.

Kieku l- bniedem jifhem hedina l- kbira serjetà li, cioè, għad ikun iġġudikat minn Alla fl- eżerċizzju tal- ġustizzja divina tiegħu; Oh xi qdusija ta' mġiba ma jitħarriġx fiha!

Il- qaddisin infatti għalhekk waslu fejn waslu, għax kull mument kienu jżommu ruħhom fil- preżenza ta' Alla, u f' kull ħsieb, u f' kull kelma, u f' kull azzjoni oħra tagħhom kienu jaħsbu li Alla għad jiġġudikahom fuqhom.

Alla jippremja mhux 'il min ikun għaraf biss il- verità u l- ġustizzja, iżda 'l min ikun ipprattika bl- opri jew bl- għamil il- verità u l- ġustizzja.

Anzi kundanna ikbar għandu jistenna min ikun għaraf il- verità u l- ġustizzja, u ma jkunx għex skont il- verità u skont il- ġustizzja.

Oh li kieku jista' jkun li jintgħata lill- mejtin kollha li jerġgħu jiġu fid- dinja!

Oh liema eżattezza, liema perfezzjoni ma kinux iqiegħdu fil- ħajja tagħhom b' disprezz ta' kull ħaġa maħluqa!

Anzi anki l- beati stess kienu wkoll jirraddoppjaw il- prattiki kollha tagħhom spiritwali f' penitenzi l- iżjed ħorox.

Fuq il- premju tal- ġenna u fuq il- kastig tal- infern altru wieħed jisma' u altru jġarrab.

Però dan ma jistax ikun għax hija maqtugħa għall- bnedmin kollha li jmutu, u li jmutu darba biss, u wara l- mewt, il- ġudizzju; u mill- ġudizzju sentenza ġustissima, li ma jistax ikollha kuntrarjetà jew lok ta' appell, jew ta' sfida.

Min għandu s- sens ma jistax ma jilmaħx serjetà terribbli f' linja eterna jew ta' tgawdija, jew ta' tbatija, li għall- ebda forza, għall- ebda potenza ma tista' titbiddel.

Jista' jkun li min jemmen verità bħal dina li inevitabbilment kull bniedem għandu issa jew imbagħad, kmieni jew tard iħabbat wiċċu magħha, jibqa' biered u indifferenti?

Dak tassew jemmen min jgħix skont ma jemmen.

Avvertenzi:-

Dan il- Ġinnasju Spiritwali huwa ordnat b' mod speċjali biex fih jitħarrġu l- kandidati bi preparazzjoni għall- inkorporazzjoni tagħhom taħt it- treġija tal- kultur tagħhom, u wkoll għall- użu tas- soċji fl- eżerċizzju tal- Parrinija.

F' jum wieħed ma tinqarax ħlief attendenza waħda għall- ikbar riflessjoni u impressjoni tas- suġġetti esposti fil- Ġinnasju Spiritwali, li huma diversi minn xulxin: u wara l- attendenza ssir l- offerta tal- pjagi divini skont l- intenzjonijiet espressi u mqegħdin għall- jum stess li fih tinqara.

Għall- Jum tal- Ħadd.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex tagħnini bil- fidi, bit- tama, u bil- karità lejk u lejn il- proxxmu tiegħi.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex tqanqalni li nopra dejjem b' intenzjoni retta.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inħallsek denjament għal dnubieti kollha.

Ammen.

Għall- Jum tat- Tnejn.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tikkonvertini għal kollox lejk u tagħtini spazju ta' vera penitenza.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex ma tħallinix naqa' f' ebda ingann jew tan- natura, jew tad- demonju, jew tad- dinja.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tagħtini l- grazzja li ngħix ħajja qaddisa u li mmut fi stat ta' mħabba perfetta lejk.

Ammen.

Għall- Jum tat- Tlieta.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex waqt it- tentazzjoni tippreservani bil- grazzja tiegħek minn kull waqgħa fid- dnub għall- ġieħ tal- isem tiegħek.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti timlieni bl- ispirtu tal- umiltà u tal- ħlewwa.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tagħtini l- grazzja li nigglorifikak f' kulma nagħmel u f' kulma nbati.

Ammen.

Għall- Jum tal- Erbgħa.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tagħtini l- grazzja li jiena ntemm perfettament il- fini, li għalih inti ħlaqtni, cioè, li nagħrfek, li nħobbok u li nservik b' qalbi kollha.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti bl- ispirtu tal- biża' tiegħek tikkonverti lejk il- midinbin.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex tilliberana mill- flaġelli tal- Ġustizzja divina tiegħek, li jistħoqqulna.

Ammen.

Għall- Jum tal- Ħamis.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti bil- potenza tiegħek tilliberana mill- għedewwa kollha tagħna tar- ruħ, u tal- ġisem.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex nirringrazzjak denjament għall- kbira karità tiegħek lejna, bnedmin.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tfarraġ l- imnikktin f' kull diqa tagħhom bl- Ispirtu Santu tiegħek.

Ammen.

Għall- Jum tal- Ġimgħa.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti żżejjen kull operarju museumin bl- ispirtu tal- ħeġġa u tal- ħlewwa.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti tkattar is- Soċjetà Museumina fin- numru tal- membri, u tipprosperaha fil- kultura tax- xjenza u tal- karità.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex inti fil- ħniena tiegħek tiddenja ruħek li tkabbar bil- benedizzjoni s- Soċjetà Museumina għall- ġieħ tiegħek u għas- saħħa tal- erwieħ.

Ammen.

Għall- Jum tas- Sibt.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex nagħrfek bi kreatur, b' Alla, u b' Sid tiegħi.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex minnek jiena niġbed fuqi u fuq il- proxxmu tiegħi d- doni tal- ħajja eterna.

Ammen.

Alla, o Missier, irċievi l- pjagi divini ta' ħuna Ġesù Kristu, Ibnek l- għażiż, li jiena noffrilek sabiex nirringrazzjak denjament li inti tajtna l- istess Ġesù Kristu b' Imgħallem u b' Salvatur tagħna bnedmin.

Ammen.

Diversi Intenzjonijiet.

Alla, o Missier, irċievi l- pjagi eċċ. sabiex inti ma tabbandunanix, meta tkun naqset il- virtù tiegħi.

Ammen.

Alla, o Missier, irċievi l- pjagi eċċ. sabiex nirringrazzjak denjament għall- benefizzi u għall- grazzji kollha li inti tajt lil Marija Santissima, u lill- Qaddisin kollha tiegħek.

Ammen.

Alla, o Missier, irċievi l- pjagi eċċ. sabiex inti trieġi l- passi kollha tiegħi skont il- liġi mqaddsa tiegħek.

Ammen.

Alla, o Missier, irċievi l- pjagi eċċ. sabiex waqt kull tentazzjoni tagħtini l- grazzja li nagħti dejjem preferenza lill- volontà tiegħek.

Ammen.

Alla, o Missier, irċievi l- pjagi eċċ. sabiex tagħtini l- grazzja li nabborri kull sentiment ta' kburija tad- dinja.

Ammen.

Alla, o Missier, irċievi l- pjagi eċċ. sabiex inti tagħtini l- grazzja u l- konsolazzjoni tal- Ispirtu s- Santu.

Ammen.

Alla, o Missier, irċievi l- pjagi eċċ. sabiex inti tagħtini l- grazzja li nikkoreġi ħajti u li nippersevera sal- aħħar fl- għamil it- tajjeb.

Ammen.

Alla, o Missier, irċievi l- pjagi eċċ. sabiex inħallsek denjament għad- dnubiet u għad- djun tal- insara fidili mejtin.

Ammen.

Alla, o Missier, irċievi l- pjagi eċċ. sabiex inti tiġġustifika l- moribondi u tippurifikahom qabel ma jidhru għall- ġudizzju divin.

Ammen.

Alla, o Missier, irċievi l- pjagi eċċ. sabiex inti taħlaq f' sidri qalb tan- nar għall- glorja tiegħek, qalb tal- laħam għall- proxxmu tiegħi, u qalb tal- bronż għalija nnifsi.

Ammen.

Alla, o Missier, irċievi l- pjagi eċċ. sabiex inti fil- ħniena tiegħek tħares lejja u ma twarrab qatt minni l- ħarsa ta' wiċċek.

Ammen.